CELEX: 52012PC0772
Language: el
Date: 2012-12-17
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον εξοπλισμό πλοίων και την κατάργηση της οδηγίας 96/98/ΕΚ

|
			
		
		
		52012PC0772
		
			Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον εξοπλισμό πλοίων και την κατάργηση της οδηγίας 96/98/ΕΚ /* COM/2012/0772 final - 2012/0358 (COD) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           Πλαίσιο της πρότασης
1.1.        Ιστορικό
Ο εξοπλισμός πλοίων αντιπροσωπεύει σημαντικό
τμήμα της αξίας κάθε νεότευκτου πλοίου και η ποιότητα και η καλή λειτουργία του
είναι ζωτικής σημασίας για την ασφάλεια του πλοίου και του πληρώματός του,
καθώς και για την πρόληψη των ναυτικών ατυχημάτων και της ρύπανσης του
θαλάσσιου περιβάλλοντος. 
Οι διεθνείς συμβάσεις για την ασφάλεια της
ναυσιπλοΐας περιλαμβάνουν ειδικές απαιτήσεις ώστε τα πλοία να είναι κατάλληλα
εξοπλισμένα. Επίσης, απαιτούν από τα κράτη της σημαίας να διασφαλίζουν ότι ο
εξοπλισμός πλοίων πληροί ορισμένες κατασκευαστικές απαιτήσεις ασφάλειας και
επιδόσεων και να εκδίδουν τα σχετικά πιστοποιητικά. Για τον σκοπό αυτό, ο
Διεθνής Ναυτιλιακός Οργανισμός (ΔΝΟ) και οι διεθνείς και ευρωπαϊκοί οργανισμοί
τυποποίησης εκπονούν πρότυπα δοκιμών για τον εξοπλισμό πλοίων. Ο ΔΝΟ αναπτύσσει
τις απαιτήσεις της σύμβασης και τα πρότυπα δοκιμών και τα διατηρεί
επικαιροποιημένα, μέσω σειράς πράξεων, λόγου χάρη κωδίκων, ψηφισμάτων και
εγκυκλίων.
Οι διεθνείς συμβάσεις και τα πρότυπα δοκιμών αφήνουν
ορισμένη διακριτική ευχέρεια στις αρχές της σημαίας. Αν και, σε γενικές γραμμές,
τα νομικά μέσα του ΔΝΟ που περιλαμβάνουν απαιτήσεις και πρότυπα δοκιμών καθίστανται
υποχρεωτικά, η παράδοση του ΔΝΟ να εργάζεται συναινετικά μπορεί κατά καιρούς να
οδηγήσει στην έγκριση σημαντικών προτύπων ασφαλείας για τον εξοπλισμό πλοίων
μέσω μη δεσμευτικών πράξεων. Για τον ίδιο λόγο, ορισμένες νομικά μέσα του ΔΝΟ
προβλέπουν ενίοτε εξαιρετικά γενναιόδωρες προθεσμίες για την εφαρμογή τους ή
καμία απολύτως. 
Στην πρόταση οδηγίας για τον εξοπλισμό πλοίων,
του 1995, η Επιτροπή προσδιόρισε με σαφήνεια τα προβλήματα που υφίστανται στην
εσωτερική αγορά ως αποτέλεσμα της κατάστασης αυτής και ελλείψει κοινοτικής
εναρμόνισης στον τομέα του εξοπλισμού πλοίων[1].
Τα κράτη μέλη ήταν απρόθυμα να αποδεχθούν αμοιβαία τα οικεία πιστοποιητικά
συμμόρφωσης ακόμη και όταν ήταν συγκρίσιμες οι απαιτήσεις, τουλάχιστον χωρίς
συμπληρωματικούς εθνικούς ελέγχους. Το αποτέλεσμα ήταν πολλαπλές διαδικασίες
έγκρισης για τον ίδιο εξοπλισμό πλοίων. Η Επιτροπή επεσήμανε πως η εναρμόνιση
θα μπορούσε να οδηγήσει σε άρση σημαντικών διοικητικών εμποδίων και στο άνοιγμα
της εσωτερικής αγοράς για τον εξοπλισμό πλοίων που πιστοποιείται στα κράτη
μέλη, με σημαντικές οικονομίες κλίμακας.
Ως εκ τούτου, στην οδηγία 96/98/ΕΚ του
Συμβουλίου της 20ής Δεκεμβρίου 1996 σχετικά με τον εξοπλισμό πλοίων[2] (ΟΕΠ) θεσπίζονται κοινοί
κανόνες για την εξάλειψη των διαφορών στην εφαρμογή των διεθνών προτύπων μέσω
σαφώς προσδιορισμένου συνόλου απαιτήσεων και ενιαίων διαδικασιών πιστοποίησης.
Σήμερα, οι εν λόγω κοινοί κανόνες εξακολουθούν να είναι απαραίτητοι για την
επίτευξη της ομαλής λειτουργίας της εσωτερικής αγοράς στον τομέα του εξοπλισμού
πλοίων, διασφαλίζοντας ταυτόχρονα υψηλό επίπεδο ασφάλειας και προστασίας του
περιβάλλοντος. 
1.2.        Πείρα που αποκτήθηκε από την
εφαρμογή της οδηγίας 96/98/ΕΚ 
Η πείρα που αποκτήθηκε από την εφαρμογή της
ΟΕΠ ανέδειξε τέσσερις τομείς στους οποίους η ισχύουσα οδηγία δεν ανταποκρίνεται
πλήρως στους στόχους της. Συγκεκριμένα: 
1.2.1.     Προσδιορισμός των εφαρμοστέων
απαιτήσεων. Η περιοδική τροποποίηση του παραρτήματος Α της οδηγίας
Οι ειδικές τεχνικές απαιτήσεις και τα πρότυπα
δοκιμών που ισχύουν για τον εξοπλισμό που εμπίπτει στο πεδίο εφαρμογής της ΟΕΠ
περιλαμβάνονται στο παράρτημα Α της οδηγίας. Για το παράρτημα Α απαιτούνται
περιοδικές επικαιροποιήσεις επειδή είναι αναγκαίο να συμβαδίζει με τη έκδοση
νομικών διατάξεων από τον ΔΝΟ και, κατά περίπτωση, τους διεθνείς και ευρωπαϊκούς
οργανισμούς τυποποίησης. 
Τα νομικά μέσα του ΔΝΟ και τα διεθνή πρότυπα
αφήνουν συνήθως εύλογο χρονικό διάστημα μεταξύ της έγκρισης και της έναρξης
ισχύος τους, το οποίο κυμαίνεται στις περισσότερες περιπτώσεις μεταξύ δώδεκα
και εικοσιτεσσάρων μηνών. Το σύστημα πρέπει να είναι ικανό να μεταφέρει τις
νέες απαιτήσεις στην εθνική νομοθεσία στο πλαίσιο αυτό, πράγμα που δεν
συμβαίνει επί του παρόντος. Έως τώρα, δεν ήταν ποτέ δυνατόν να τηρούνται πλήρως
οι προθεσμίες του ΔΝΟ και διαρκούσε πολλά έτη η καθυστέρηση στην ενσωμάτωση των
απαιτήσεων του ΔΝΟ στις εθνικές έννομες τάξεις των κρατών μελών.
Αυτό συνεπάγεται σημαντικές δυσλειτουργίες για
τον κλάδο, ο οποίος πρέπει να παράγει σύμφωνα με διαφορετικά πρότυπα για τις
ευρωπαϊκές και τις διεθνείς αγορές, και ενέχει δυσκολίες όσον αφορά τον
προσδιορισμό των εφαρμοστέων απαιτήσεων. Ο κίνδυνος της απαγόρευσης απόπλου
ευρωπαϊκών πλοίων σε ξένους λιμένες αυξάνεται. 
1.2.2.     Ποιότητα των εργασιών των
κοινοποιημένων οργανισμών
Είναι σαφώς άνισος, εάν όχι ανεπαρκής, ο βαθμός
ελέγχου των κοινοποιημένων οργανισμών από τις διοικήσεις των κρατών μελών. Οι
απαιτήσεις της ΟΕΠ για τους κοινοποιημένους οργανισμούς δεν παρέχουν επί του
παρόντος λεπτομερή σημεία αναφοράς ποιότητας για τους ίδιους τους
κοινοποιημένους οργανισμούς ή αποτελεσματικούς τρόπους ελέγχου για τα κράτη
μέλη. Δεδομένου ότι οι διαδικασίες ελέγχου συμμόρφωσης που λειτουργούν σωστά
αποτελούν την πρώτη και κύρια γραμμή άμυνας ώστε να αποφευχθεί η είσοδος μη
συμμορφούμενου εξοπλισμού στην αγορά, εκφράστηκαν ανησυχίες ότι οι εν λόγω
αδυναμίες ενδέχεται να φέρουν αντιμέτωπο τον κλάδο με αθέμιτο ανταγωνισμό από
φορείς που επωφελούνται από την κατάσταση αυτή.
1.2.3.     Εποπτεία της αγοράς
Ο εξοπλισμός πλοίων τοποθετείται ως επί το
πλείστον στα πλοία κατά τη ναυπήγηση ή την επισκευή τους – οπουδήποτε στον
κόσμο και κατά κύριο λόγο μακριά από τα σύνορα της ΕΕ. Συνεπώς, ο εξοπλισμός
πλοίων ο οποίος εισέρχεται στην πραγματικότητα στο φυσικό έδαφος των κρατών
μελών αποτελεί μόνο ένα μέρος του εξοπλισμού που καλύπτει η οδηγία. 
Ωστόσο, η ΟΕΠ επιτρέπει την εποπτεία της αγοράς
μόνο για τον εξοπλισμό που δεν έχει ακόμη τοποθετηθεί σε πλοίο και δεν περιλαμβάνει
λεπτομερές πλαίσιο – σε σημείο που η εποπτεία της αγοράς εμφανίζεται μάλλον ως
επιλογή και όχι ως υποχρέωση. Ως εκ τούτου, το σύστημα στην ΟΕΠ δεν
προσαρμόζεται στην πραγματικότητα της αγοράς και καθιστά στην πράξη εξαιρετικά
δύσκολη την αποτελεσματική εποπτεία της αγοράς από τα κράτη μέλη. 
Η εποπτεία της αγοράς είναι επομένως ελάχιστα
πιθανό να παρέχει στις εθνικές αρχές επαρκείς πληροφορίες ώστε να αποτρέπεται η
εγκατάσταση μη συμμορφούμενων προϊόντων σε πλοία της ΕΕ. Αυτό έχει άμεσες,
αρνητικές επιπτώσεις όσον αφορά την ασφάλεια, ενώ οι συμμορφούμενοι
κατασκευαστές πρέπει να αντιμετωπίσουν τις δυσκολίες που σχετίζονται με τον
αθέμιτο ανταγωνισμό και την παραποίηση.
1.2.4.     Ρήτρα διασφάλισης
Η πείρα έδειξε τις διαρθρωτικές αδυναμίες του
μηχανισμού της ρήτρας διασφάλισης όπως προβλέπεται επί του παρόντος στην ΟΕΠ.
Δεν παρέχονται κίνητρα στα κράτη μέλη να εφαρμόζουν εξαντλητική διαδικασία κατά
την εποπτεία της αγοράς, που να εκτείνεται έως και τη λήψη περιοριστικών
μέτρων, βασιζόμενη σε δειγματοληπτικές δοκιμές με ανεξάρτητο τρόπο και με
επαρκείς εγγυήσεις αξιοπιστίας. Τίποτα στο ισχύον κείμενο δεν υποχρεώνει τα
κράτη μέλη να πραγματοποιούν ακρόαση του κατασκευαστή ή να του παρέχουν
μηχανισμούς προσφυγής, πόσο μάλλον να αναζητήσουν την οικειοθελή διόρθωση τυχόν
ελλείψεων. Αυτό μπορεί να οδηγήσει, όπως στην ανωτέρω περίπτωση, σε πρόωρη
κοινοποίηση στην Επιτροπή, μετακυλώντας έτσι σε αυτήν τη λεπτομερή εξέταση επί
της ουσίας. Αυτό θέτει επίσης στην Επιτροπή ένα βάρος, το οποίο υπερβαίνει κατά
πολύ τους πόρους και τις τεχνικές δυνατότητές της, έστω και αν ληφθεί υπόψη η συμβολή
του EMSA. 
Επιπλέον, ο υφιστάμενος μηχανισμός της ρήτρας
διασφάλισης είναι επαχθής και χρονοβόρος, εκθέτοντας κατά συνέπεια τους
κατασκευαστές σε σημαντικό πλήγμα της φήμης τους για μεγάλες χρονικές
περιόδους, έως ότου εκδοθεί απόφαση για την υπόθεση. 
1.3.        Το νέο κανονιστικό πλαίσιο
για την εμπορία προϊόντων εντός της ΕΕ (ΝΝΠ) 
Ο κανονισμός (ΕΚ) αριθ. 765/2008 του
Ευρωπαϊκού Κοινοβουλίου και του Συμβουλίου για τον καθορισμό των απαιτήσεων
διαπίστευσης και εποπτείας της αγοράς όσον αφορά την εμπορία των προϊόντων και
για την κατάργηση του κανονισμού (ΕΟΚ) αριθ. 339/93[3] καθορίζει κοινό πλαίσιο της ΕΕ
για τη διαπίστευση και την εποπτεία της αγοράς. Η απόφαση αριθ. 768/2008/ΕΚ του
Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό
πλαίσιο εμπορίας των προϊόντων και για την κατάργηση της απόφασης 93/465/ΕΟΚ
του Συμβουλίου[4]
θεσπίζει πλαίσιο κοινών αρχών και διατάξεων αναφοράς για την κατάρτιση
ευρωπαϊκής νομοθεσίας που εναρμονίζει τους όρους εμπορίας των προϊόντων
(κοινοτική νομοθεσία εναρμόνισης). Σύμφωνα με το άρθρο 2, η κοινοτική νομοθεσία
εναρμόνισης προσφεύγει στις γενικές αρχές που περιλαμβάνονται στην εν λόγω
απόφαση και στις σχετικές διατάξεις αναφοράς των παραρτημάτων Ι, ΙΙ και ΙΙΙ.
Ωστόσο, η κοινοτική νομοθεσία δύναται να αποκλίνει από τις εν λόγω γενικές
αρχές και τις διατάξεις αναφοράς, εφόσον απαιτείται λογγό των ιδιαιτεροτήτων
του οικείου τομέα, ειδικά εάν υφίστανται ήδη πλήρη νομικά συστήματα.
1.4.        Στόχοι της πρότασης
1.4.1.     Γενικοί στόχοι
Σύμφωνα με τα άρθρα 90 και 91 της ΣΛΕΕ, η κοινή
πολιτική μεταφορών (ΚΠΜ) πρέπει να συμβάλλει στην επίτευξη των ευρύτερων στόχων
των Συνθηκών και, ως εκ τούτου, στην ελεύθερη κυκλοφορία των εμπορευμάτων και
να περιλαμβάνει μέτρα για τη διασφάλιση της ασφάλειας των μεταφορών. Στο
πλαίσιο της ΚΠΜ και λαμβανομένων υπόψη των ιδιαιτεροτήτων του εξοπλισμού
πλοίων, ο γενικός στόχος της προτεινόμενης πρωτοβουλίας είναι διττός: 
·                        
να ενισχυθούν οι μηχανισμοί εφαρμογής και επιβολής
της ΟΕΠ, ώστε να εξασφαλιστεί η ομαλή λειτουργία της εσωτερικής αγοράς εξοπλισμού
πλοίων και ταυτόχρονα να διασφαλίζεται υψηλό επίπεδο ασφαλείας στη θάλασσα και
πρόληψη της θαλάσσιας ρύπανσης· 
·                        
να απλουστευτεί το κανονιστικό περιβάλλον, ενώ
ταυτόχρονα να εξασφαλίζεται ότι οι απαιτήσεις του ΔΝΟ εφαρμόζονται και
υλοποιούνται με εναρμονισμένο τρόπο σε ολόκληρη την ΕΕ, συμβάλλοντας με τον
τρόπο αυτό στη διασφάλιση των αναγκαίων προϋποθέσεων για την ανταγωνιστικότητα
της βιομηχανίας της Ένωσης σύμφωνα με το άρθρο 173 της ΣΛΕΕ.
1.4.2.     Ειδικοί στόχοι
Αυτός ο διττός γενικός στόχος μπορεί να
αναλυθεί σε πιο ειδικούς στόχους:
·                        
να βρεθεί ο βέλτιστος τρόπος για την ευθυγράμμιση
της ΟΕΠ με το νέο νομοθετικό πλαίσιο (όπως απαιτείται σύμφωνα με το άρθρο 2 της
απόφασης 768/2008/ΕΚ (απόφαση ΝΝΠ), λαμβανομένων υπόψη των ιδιαιτεροτήτων του
εξοπλισμού πλοίων στον τομέα της εποπτείας της αγοράς, της αξιολόγησης της συμμόρφωσης
των προϊόντων και των υποχρεώσεων των παραγόντων της αλυσίδας διανομής. 
·                        
να μειωθεί, να απλουστευτεί και να αποσαφηνιστεί η
μεταφορά των τροποποιήσεων των προτύπων του ΔΝΟ στο ευρωπαϊκό και εθνικό νομικό
πλαίσιο.
2.           ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ
ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
Εκτός από τις τακτικές επαφές με τα
ενδιαφερόμενα μέρη από την έναρξη ισχύος της ΟΕΠ, το 1997, ζητήθηκε η γνώμη των
ενδιαφερόμενων μερών το 2008, όταν ξεκίνησε ο κύκλος αναθεώρησης, μέσω
ερωτηματολογίων στα κράτη μέλη, τον κλάδο και την ομάδα κοινοποιημένων φορέων
MarED. Στις 27 Νοεμβρίου 2008 πραγματοποιήθηκε στις Βρυξέλλες επίσημη συνάντηση
διαβούλευσης με τα ενδιαφερόμενα μέρη. Τον Απρίλιο 2012, η Επιτροπή
επικοινώνησε και πάλι με όλα τα ενδιαφερόμενα μέρη, προκειμένου να λάβει
νεότερες απόψεις σχετικά με τις πιθανές τροποποιήσεις της οδηγίας ή νέα
δεδομένα. Οι απαντήσεις που έλαβε επιβεβαίωσαν σε μεγάλο βαθμό τα προβλήματα
που είχαν ήδη διαπιστωθεί.
Η εκτίμηση επιπτώσεων επικεντρώθηκε σε δύο
εναλλακτικές λύσεις για το βασικό σενάριο (ισχύουσα κατάσταση), δηλαδή μέγιστη
ευθυγράμμιση με το ΝΝΠ και υπό προϋποθέσεις ευθυγράμμιση· στην τελευταία
περίπτωση, με τη δυνατότητα σειράς μέτρων που σχετίζονται με την ΟΕΠ
προκειμένου να ληφθεί μέριμνα για τα ιδιαίτερα χαρακτηριστικά του τομέα. Από
την ανάλυση προέκυψε ότι, ενώ σε γενικές γραμμές και οι δύο επιλογές ήταν
κατάλληλες, η υπό προϋποθέσεις ευθυγράμμιση ήταν η πιο αποτελεσματική και η
λιγότερο επαχθής λύση και, ταυτόχρονα, είχε τις πιο θετικές οικονομικές,
κοινωνικές και περιβαλλοντικές επιπτώσεις.
Ζητήθηκε δύο φορές η γνώμη του συμβουλίου της
Επιτροπής για την εκτίμηση επιπτώσεων, τον Σεπτέμβριο 2009 και τον Αύγουστο
2012. Οι παρατηρήσεις επί της αρχικής έκδοσης οδήγησαν σε εμπεριστατωμένη
αναδιατύπωση της εκτίμησης επιπτώσεων, μεταξύ άλλων με αναλυτικότερη περιγραφή
του προβλήματος, με την αναδιάρθρωση των επιλογών πολιτικής και με τη μείωση της
έκτασης του εγγράφου. Στη δεύτερη γνωμοδότησή του, το συμβούλιο διατύπωσε μια
σειρά από πρόσθετες συστάσεις, οι οποίες έχουν ενσωματωθεί στο τελικό έγγραφο.
Η πλήρης εκτίμηση περιλαμβάνεται στην έκθεση
εκτίμησης επιπτώσεων που συνοδεύει την παρούσα πρόταση και είναι επίσης αναρτημένη
στη διεύθυνση: http://ec.europa.eu/environment/pops/index_en.htm.
3.           Νομικά στοιχεια της προτασης
3.1.        Νομική βάση
Η νομική βάση της πρότασης είναι το άρθρο 100
παράγραφος 2 της ΣΛΕΕ.
3.2.        Αρχές της επικουρικότητας και
της αναλογικότητας
Οι αρχές της επικουρικότητας και της
αναλογικότητας τηρούνται πλήρως. 
Η εναρμόνιση από την ΕΕ οδηγεί σε σαφώς
προσδιορισμένο σύνολο απαιτήσεων και ενιαίων διαδικασιών πιστοποίησης, ικανό να
διασφαλίσει υψηλό επίπεδο ασφάλειας και περιβαλλοντικής προστασίας, προωθώντας
παράλληλα την ομαλή λειτουργία της εσωτερικής αγοράς. 
Οι στόχοι της ΕΕ στον τομέα του εξοπλισμού
πλοίων δεν είναι δυνατόν να επιτευχθούν επαρκώς μέσω της δράσης των μεμονωμένων
κρατών μελών, είναι όμως δυνατόν να επιτευχθούν καλύτερα με δράση της ΕΕ. 
Ωστόσο, η προτεινόμενη οδηγία δεν περιέχει τις
λεπτομερείς τεχνικές προδιαγραφές που ισχύουν για τον εξοπλισμό πλοίων ο οποίος
εμπίπτει στο πεδίο εφαρμογής της, αλλά περιορίζεται στην επιβολή της
συμμόρφωσης με τις απαιτήσεις και τα πρότυπα δοκιμών που περιλαμβάνονται στα
διεθνή νομικά μέσα, παρέχοντας παράλληλα μηχανισμό για την εφαρμογή αυτών των
απαιτήσεων και προτύπων με ενιαίο τρόπο. Ενώ οι διαδικασίες ελέγχου της
συμμόρφωσης είναι εναρμονισμένες, η εφαρμογή επαφίεται εξ ολοκλήρου στα κράτη
μέλη, τα οποία παραμένουν αρμόδια να διασφαλίζουν την τήρηση των απαιτήσεων της
οδηγίας όσον αφορά τον εξοπλισμό πλοίων που πρόκειται να τοποθετηθεί στα πλοία
της ΕΕ. Σε περίπτωση που ληφθούν περιοριστικά μέτρα από ένα κράτος μέλος όσον
αφορά μη συμμορφούμενο εξοπλισμό, η Επιτροπή είναι υποχρεωμένη να παρέμβει μόνο
αν διατυπωθούν αντιρρήσεις κατά των εν λόγω μέτρων εντός εύλογου χρονικού
διαστήματος. Ως εκ τούτου, η δράση της ΕΕ δεν υπερβαίνει ό,τι είναι απολύτως
αναγκαίο για την επίτευξη των στόχων που διατυπώνονται στο σημείο 2.3.
3.3.        Επιλογή μέσου
Η οδηγία εξακολουθεί να αποτελεί το
καταλληλότερο νομικό μέσο για την επίτευξη των στόχων της πρότασης. Τα
προτεινόμενα μέτρα αποτελούν σημαντική τροποποίηση των διατάξεων που
περιλαμβάνονται στην οδηγία 96/98/ΕΚ και ως εκ τούτου, για λόγους σαφήνειας, η
παρούσα οδηγία θα πρέπει να καταργηθεί και να αντικατασταθεί από νέα οδηγία.
4.           Δημοσιονομικές επιπτωσεισ
Η παρούσα πρόταση δεν έχει δημοσιονομικές
επιπτώσεις. Τα καθήκοντα που ανατίθενται στην Επιτροπή, συμπεριλαμβανομένων
εκείνων για τα οποία προβλέπεται η συνδρομή του Ευρωπαϊκού Οργανισμού Ασφάλειας
της Ναυσιπλοΐας, δεν αναμένεται να συνεπάγονται στο σύνολό τους αύξηση του
φόρτου εργασίας και θα εκτελούνται με τους υπάρχοντες πόρους.
5.           Πλαίσιο της πρότασης
Το άρθρο 1 ορίζει τους στόχους της
πρότασης, σύμφωνα με τους σχετικούς στόχους που προβλέπονται από τις Συνθήκες,
όπως αναφέρεται στο σημείο 1.4 του παρόντος εγγράφου για την ακολουθητέα
πολιτική.
Το πεδίο εφαρμογής της οδηγίας ορίζεται στο άρθρο
3. Ο εξοπλισμός πλοίων τοποθετείται σε πλοία όπου αυτά ναυπηγούνται,
επισκευάζονται ή εφοδιάζονται με προμήθειες. Παρόλο που ο εξοπλισμός πλοίων
διακινείται επίσης στο εμπόριο εντός των συνόρων της ΕΕ, το πεδίο εφαρμογής της
οδηγίας ορίζεται με αναφορά στον εξοπλισμό α) ο οποίος πρόκειται να
εγκατασταθεί σε πλοίο που φέρει τη σημαία κράτους μέλους και β) για τον οποίο
απαιτείται η έγκριση του κράτους της σημαίας δυνάμει των διεθνών συμβάσεων. Επιπλέον,
αποκλείεται η ταυτόχρονη εφαρμογή πολλών οδηγιών, δεδομένου ότι μόνο η οδηγία
για τον εξοπλισμό πλοίων μπορεί να εξασφαλίσει ότι ο εξοπλισμός πλοίων που
εγκαθίσταται σε πλοία της ΕΕ συμμορφώνεται με τις απαιτήσεις των διεθνών
συμβάσεων και νομικών πράξεων.
Οι απαιτήσεις για τον εξοπλισμό πλοίων ορίζονται
στο άρθρο 4, με βάση τις διεθνείς συμβάσεις και νομικά μέσα. Όπως
απαιτείται από αυτές, η απόδειξη της συμμόρφωσης περιορίζεται στα ειδικά εφαρμοστέα
πρότυπα δοκιμών. Δεδομένης της ανάγκης να διασφαλιστεί η συνεχής συνοχή με το
διεθνές ρυθμιστικό πλαίσιο, οι εν λόγω απαιτήσεις και πρότυπα πρέπει να
εφαρμόζονται στην επικαιροποιημένη έκδοσή τους. Η εν λόγω αυτόματη
επικαιροποίηση συνάδει με τη γενική πολιτική που ακολουθείται στην ΕΕ στον
τομέα της ασφάλειας της ναυσιπλοΐας. Η αυτόματη επικαιροποίηση δεν ισχύει για
τα πρότυπα δοκιμών, καθώς η εμπειρία έχει δείξει ότι αυτό μπορεί να οδηγήσει σε
δυσανάλογες συνέπειες.
Το άρθρο 5 αντικατοπτρίζει ένα άλλο χαρακτηριστικό
στοιχείο του τομέα του εξοπλισμού πλοίων, δηλαδή ότι το κράτος της σημαίας έχει
την ευθύνη να διασφαλίζει ότι μόνο εξοπλισμός που έχει εγκριθεί δεόντως σύμφωνα
με τις εκάστοτε εφαρμοστέες απαιτήσεις των διεθνών νομικών μέσων τοποθετείται σε
πλοία που φέρουν τη σημαία του. Ο εξοπλισμός θα πρέπει να συμμορφώνεται με τις
εν λόγω απαιτήσεις, εκτός από την περίπτωση στην οποία απαιτήσεις που έχουν
εγκριθεί εν συνεχεία από τον ΔΝΟ ισχύουν για τον εξοπλισμό που έχει ήδη τοποθετηθεί
σε πλοία. 
Το άρθρο 6 παρέχει τη βάση για την
ελεύθερη κυκλοφορία του εξοπλισμού πλοίων στο εσωτερικό της ΕΕ, που στηρίζεται στην
έννοια της αμοιβαίας αναγνώρισης μεταξύ των κρατών μελών του εξοπλισμού ο
οποίος πληροί τις απαιτήσεις που καθορίζονται στην οδηγία. Το άρθρο 7
ρυθμίζει την ιδιαίτερη περίπτωση της μετανηολόγησης πλοίου στο νηολόγιο κράτους
μέλους με βάση την αρχή της συμμόρφωσης με τις απαιτήσεις της οδηγίας, αλλά
προβλέπει την αποδοχή ισοδύναμου εξοπλισμού, ώστε να μην υφίσταται δυσανάλογη
και αδικαιολόγητη επιβάρυνση για τους πλοιοκτήτες ούτε να αποβαίνει σε βάρος
των σημαιών της ΕΕ.
Το άρθρο 8 αντανακλά την προτεραιότητα
που δίνεται στο διεθνές κανονιστικό πλαίσιο της ασφάλειας της ναυσιπλοΐας,
σύμφωνα με τον διεθνή χαρακτήρα της ναυτιλίας. Ωστόσο, είναι αναγκαίο να
διασφαλιστεί ότι παράλειψη του ΔΝΟ να εκδώσει κατάλληλα πρότυπα δεν επηρεάζει
τους στόχους της οδηγίας και, ως εκ τούτου, πρέπει να είναι εξουσιοδοτημένη η
Επιτροπή να καθορίζει τις κατάλληλες προδιαγραφές με κατ’ εξουσιοδότηση πράξεις,
εν αναμονή της έκδοσης των διεθνών προτύπων.
Τα άρθρα 9 έως 11 αφορούν το πηδαλιόσχημο
σήμα. Όπως και στην ισχύουσα οδηγία, είναι απαραίτητο ειδικό σήμα για να
διακρίνεται ο εξοπλισμός που πληροί τις απαιτήσεις των διεθνών συμβάσεων για
την ασφάλεια της ναυσιπλοΐας, οι οποίες ενδέχεται να είναι διαφορετικές από αυτές
που περιέχονται σε άλλες πράξεις εναρμόνισης της ΕΕ και ισχύουν για εξοπλισμό
που είναι παρόμοιας φύσης, αλλά δεν προβλέπεται για χρήση ή εγκατάσταση σε
πλοία. Ωστόσο, εφαρμόζονται, τηρουμένων των αναλογιών, οι γενικές αρχές που
διέπουν τη σήμανση CE, συγκεκριμένα όπως προβλέπεται στον κανονισμό
765/2008/ΕΚ. Για τη διευκόλυνση του ελέγχου από τις αρχές του κράτους της
σημαίας και του λιμένα, καθώς και για την καταπολέμηση της παραποίησης, με το
άρθρο 11 παρέχεται η δυνατότητα να χρησιμοποιείται, εκτός από το πηδαλιόσχημο
σήμα ή αντί αυτού, ηλεκτρονική ετικέτα.
Τα άρθρα 12 έως 14 ενσωματώνουν τις
διατάξεις αναφοράς της απόφασης 768/2008 όσον αφορά τις συγκεκριμένες
υποχρεώσεις των οικονομικών φορέων. Πρέπει να ληφθεί υπόψη το γεγονός ότι: α)
μέρος μόνο του εξοπλισμού πλοίων που εμπίπτει στο πεδίο εφαρμογής της οδηγίας
αποτελεί αντικείμενο συναλλαγών εντός των συνόρων της ΕΕ, κατά κανόνα συναλλαγών
των ναυπηγείων και των επισκευαστών πλοίων και β) όπως αναφέρεται ανωτέρω, ανατίθεται
στα κράτη μέλη να διασφαλίζουν ότι μόνο συμμορφούμενος εξοπλισμός τοποθετείται σε
πλοία που φέρουν τη σημαία τους. Τούτο έχει ως αποτέλεσμα α) για τους
εισαγωγείς, η πράξη τοποθέτησης του σήματος συνεπάγεται την ανάληψη ευθυνών και
υποχρεώσεων, οι οποίες πρέπει να περιλαμβάνουν την παροχή πρόσβασης στις
εγκαταστάσεις τους στις εθνικές αρχές εποπτείας της αγοράς, β) ο διορισμός
εξουσιοδοτημένου αντιπροσώπου καθίσταται υποχρεωτικός για τους κατασκευαστές
που είναι εγκατεστημένοι εκτός της ΕΕ και γ) στην περίπτωση εισαγωγέων και
διανομέων, οι αντίστοιχες υποχρεώσεις περιορίστηκαν σε αυτές που σχετίζονται με
τον τομέα, δηλαδή στη συνεργασία για την εποπτεία της αγοράς και, όσον αφορά τους
εισαγωγείς, σε σαφή μέσα αναγνώρισής τους.
Οι διαδικασίες ελέγχου της συμμόρφωσης που
είναι διαθέσιμες στους κατασκευαστές περιλαμβάνονται στο άρθρο 15 και
αναλύονται περαιτέρω στο παράρτημα ΙΙ. Μεταξύ των ενοτήτων που
προβλέπονται στην απόφαση 768/2008 του Ευρωπαϊκού Κοινοβουλίου και του
Συμβουλίου για κοινό πλαίσιο εμπορίας των προϊόντων, έχουν εγκριθεί μόνο οι
ενότητες που συνάδουν με την απαίτηση για ειδική έγκριση από το κράτος της
σημαίας, όπως ορίζεται στις διεθνείς συμβάσεις και νομικά μέσα. Για τον ίδιο
σκοπό έχουν γίνει στο κείμενο μικρές προσαρμογές. Προκειμένου να διευκολυνθεί η
προστασία των νόμιμων δικαιωμάτων πνευματικής ιδιοκτησίας, όλες οι ενότητες
περιλαμβάνουν την υποχρέωση για τον κατασκευαστή να παρέχει στον κοινοποιημένο
οργανισμό επικυρωμένο αντίγραφο του διπλώματος ευρεσιτεχνίας, άδειας ή εγγράφου
με το οποίο ο αιτών ισχυρίζεται ότι έχει το δικαίωμα να κατασκευάζει, να χρησιμοποιεί,
να πωλεί ή να προσφέρει προς πώληση εξοπλισμό πλοίων ή να χρησιμοποιεί το
εμπορικό του σήμα. Αυτό το έγγραφο τίθεται στη διάθεση των αρμοδίων δικαστηρίων
κατόπιν αιτήματος.
Όσον αφορά τη δήλωση συμμόρφωσης της ΕΕ, το άρθρο
16 εναρμονίζει την οδηγία με την απόφαση 768/2008. Όπως και στην περίπτωση
της τοποθέτησης του σήματος έγκρισης τύπου, η πράξη κατάρτισης της δήλωσης
συμμόρφωσης συνεπάγεται την ανάληψη ευθυνών και υποχρεώσεων του κατασκευαστή
δυνάμει της οδηγίας. Πρόσθετες διατάξεις διασφαλίζουν ότι αντίγραφα της δήλωσης
θα υποβάλλονται στον οικείο κοινοποιημένο οργανισμό και θα βρίσκονται πάντοτε
στο σκάφος, πράγμα το οποίο θα διευκολύνει σε μεγάλο βαθμό τον έλεγχο από τις
αρχές εποπτείας της αγοράς, τις αρχές του κράτους της σημαίας και τις αρχές του
κράτους του λιμένα – με αντίτιμο αμελητέο πρόσθετο διοικητικό φόρτο. 
Τα άρθρα 17 έως 26, καθώς και τα
παραρτήματα ΙΙΙ έως V ενσωματώνουν τις διατάξεις αναφοράς της απόφασης
768/2008 όσον αφορά την κοινοποίηση, τις κοινοποιούσες αρχές, τους
κοινοποιημένους οργανισμούς και τα αντίστοιχα καθεστώτα τους. Η ενσωμάτωση αυτή
προσφέρει τη δυνατότητα στα κράτη μέλη να προσφεύγουν στη διαπίστευση – η οποία
θα μπορούσε να συμβάλει στην επίλυση της χρόνιας έλλειψης πόρων για τις εθνικές
ναυτιλιακές αρχές. Επιπλέον, προκειμένου να ενισχυθεί ο έλεγχος των
κοινοποιημένων οργανισμών σε ένα πλαίσιο όπου όλη η διαδικασία που περιλαμβάνει
τον σχεδιασμό, τον έλεγχο, την τυποποίηση, την παραγωγή, την παράδοση και την
εγκατάσταση εξοπλισμού σε πλοία είναι δυνατόν να πραγματοποιηθεί εξ ολοκλήρου
εκτός των συνόρων της ΕΕ, έχουν προστεθεί δύο επιπλέον διασφαλίσεις στις
τυπικές υποχρεώσεις παρακολούθησης από τα κράτη μέλη: πρώτον, η παρακολούθηση
των κοινοποιημένων οργανισμών πρέπει να πραγματοποιείται τουλάχιστον ανά δύο
έτη· δεύτερον, η Επιτροπή[5]
μπορεί να συμμετέχει στους ελέγχους ως παρατηρητής. Όσον αφορά τους
κοινοποιημένους οργανισμούς, έχει απορριφθεί η δυνατότητα εσωτερικού
κοινοποιημένου οργανισμού του κατασκευαστή, δεδομένου ότι δεν ενδείκνυται για
την περιορισμένη επιλογή διαδικασιών αξιολόγησης της συμμόρφωσης που
αναφέρονται ανωτέρω.
Δυνάμει των άρθρων 27 έως 31, η οδηγία
είναι πλήρως εναρμονισμένη με το γενικό πλαίσιο εποπτείας της αγοράς της ΕΕ,
μεταξύ άλλων όσον αφορά τη διαδικασία διασφάλισης. Οι έλεγχοι σε πλοία μπορεί
να είναι απαραίτητοι και ως εκ τούτου ρυθμίζονται στο άρθρο 27. Το άρθρο 29
περιλαμβάνει δύο επιπλέον ειδικά στοιχεία τα οποία φαίνεται να είναι απαραίτητα
στον τομέα του εξοπλισμού πλοίων. 
·       
Σε περίπτωση που η Επιτροπή διαπιστώσει ότι η
τεχνική αξιολόγηση που πραγματοποιείται από το οικείο κράτος μέλος είναι δίκαιη
και αντικειμενική, δεν θα πρέπει να υποχρεούται να επαναλάβει την εν λόγω
αξιολόγηση κατά την επανεξέταση των περιοριστικών μέτρων που έχει λάβει το
κράτος μέλος όσον αφορά τον μη συμμορφούμενο εξοπλισμό. Στόχος είναι να
διασφαλιστεί ότι η επιβάρυνση της Επιτροπής είναι ανάλογη των μέσων που έχει
στη διάθεσή της και να ενθαρρυνθούν τα κράτη μέλη να διασφαλίζουν δίκαιη
διαδικασία και να λαμβάνουν όλα τα μέτρα που οδηγούν σε πλήρη και αντικειμενική
αξιολόγηση των κινδύνων. 
·       
Είναι απαραίτητο να ληφθεί μέριμνα για το
ενδεχόμενο οι ελλείψεις να εντοπίζονται στο πλαίσιο των προτύπων του ΔΝΟ. Σε
αυτήν την περίπτωση, προβλέπεται μηχανισμός ι παρόμοιος με αυτόν που
περιγράφεται στο άρθρο 8. 
Τα άρθρα 32 έως 34 περιέχουν το ειδικό
καθεστώς σε έκτακτες περιπτώσεις, το οποίο σε μεγάλο βαθμό περιλαμβάνεται στην
ισχύουσα οδηγία. Πρόκειται για τις εξαιρέσεις σε περιπτώσεις τεχνολογικής
καινοτομίας ή για σκοπούς δοκιμών και αξιολόγησης. Το σημαντικότερο είναι ότι
παρέχονται λύσεις για τις περιπτώσεις στις οποίες τα πλοία δεν είναι δυνατόν να
προμηθευτούν εξοπλισμό που φέρει πηδαλιόσχημο σήμα σε λιμένες εκτός της ΕΕ με εύλογους
όρους ή όταν ο εξοπλισμός που φέρει σήμανση δεν είναι διαθέσιμος στην αγορά. Σε
όλες αυτές τις περιπτώσεις, τα κράτη μέλη μπορούν να επιτρέψουν να τοποθετηθεί σε
πλοία εξοπλισμός που δεν φέρει πηδαλιόσχημο σήμα – με την επιφύλαξη των
αναγκαίων διαδικαστικών περιορισμών για να εξασφαλίζεται ότι οι εξαιρέσεις
αυτές δεν επηρεάζουν τους στόχους της οδηγίας.
Το άρθρο 35 αποτελεί ουσιαστικό μέρος
της αρχιτεκτονικής της νέας οδηγίας, με τρία χαρακτηριστικά στοιχεία:
·       
Η απαίτηση συμμόρφωσης του εξοπλισμού πλοίων με τις
ειδικές απαιτήσεις σχεδιασμού, κατασκευής και επιδόσεων που καθορίζονται από τα
διεθνή νομικά μέσα, συμπεριλαμβανομένων των σχετικών προτύπων δοκιμής, όπως
ορίζονται από τον νομοθέτη, θα εφαρμόζεται ενιαία με την εξουσιοδότηση της Επιτροπής
να προσδιορίζει από τα εν λόγω νομικά μέσα τις απαιτήσεις και τα πρότυπα που
αντιστοιχούν σε κάθε στοιχείο του εξοπλισμού. Αυτό θα επιτελείται με εκτελεστικές
πράξεις. Όπως προκύπτει από την εκτίμηση επιπτώσεων, η χρήση των εκτελεστικών
κανονισμών αναμένεται να επιλύσει τα προβλήματα της καθυστέρησης και της
νομικής αβεβαιότητας που περιγράφονται ανωτέρω, μεταξύ άλλων επειδή δεν θα
είναι πλέον αναγκαία η μεταφορά στην έννομη τάξη των κρατών μελών. 
·       
Δεύτερον, ανατίθεται επίσης η αρμοδιότητα στην
Επιτροπή να εγκρίνει κοινά κριτήρια και διαδικασίες για την εφαρμογή των εν
λόγω απαιτήσεων και προτύπων, μέτρο που είναι αναγκαίο για να διασφαλίζεται ότι
οι αποκλίνουσες ερμηνείες από τα κράτη μέλη (π.χ. όσον αφορά τον χρόνο, το
πεδίο εφαρμογής ή την τεχνική εφαρμογή) δεν είναι δυνατόν να έχουν επιπτώσεις
στην ασφάλεια ή την ομαλή λειτουργία της εσωτερικής αγοράς. Εν προκειμένω, θα
ληφθούν υπόψη οι προπαρασκευαστικές εργασίες της ομάδας των κοινοποιημένων
οργανισμών που έχει συσταθεί με την οδηγία. Στην περίπτωση αυτή, η χρήση
εκτελεστικών πράξεων θεωρείται η πλέον ενδεδειγμένη πορεία δράσης. 
·       
Τέλος, η Επιτροπή επιφορτίζεται με το έργο της
συλλογής και δημοσίευσης σημαντικής δέσμης πληροφοριών. Με τον τρόπο αυτό
κωδικοποιείται και διευρύνεται η υφιστάμενη πρακτική και θα διευκολυνθεί η
εφαρμογή της οδηγίας από όλους τους φορείς, όπως προτάθηκε κατά τη διάρκεια της
διαβούλευσης με τα ενδιαφερόμενα μέρη. 
Η συνέχιση της συνέπειας της νέας οδηγίας με
το διεθνές κανονιστικό πλαίσιο διασφαλίζεται με την αρμοδιότητα που ανατίθεται
στην Επιτροπή στο άρθρο 36, να μπορεί να εκδίδει κατ’ εξουσιοδότηση
πράξεις για να επικαιροποιείται ο κατάλογος των σχετικών διεθνών συμβάσεων και
των οργανισμών τυποποίησης καθώς και οι παραπομπές στα διεθνή και ευρωπαϊκά
πρότυπα που περιλαμβάνονται στην οδηγία. Προβλέπεται συγκεκριμένο κριτήριο με
το οποίο παρέχεται η δυνατότητα στην Επιτροπή να προσδιορίζει τις σχετικές
συμβάσεις (συγκεκριμένα, η απαίτηση να εγκρίνεται ο εξοπλισμός πλοίων από το
κράτος της σημαίας), ώστε η επικαιροποίηση του καταλόγου από την Επιτροπή να
μην είναι δυνατό να συνιστά έμμεση επέκταση του πεδίου εφαρμογής της οδηγίας,
όπως ορίζεται στο άρθρο 3. 
Το άρθρο 40 προβλέπει την κατάργηση της
οδηγίας 96/98/ΕΚ και καθορίζει τις αναγκαίες μεταβατικές ρυθμίσεις. 
Τα άρθρα 37 (άσκηση των ανατιθέμενων
αρμοδιοτήτων), 38 (διαδικασίες επιτροπής), 39 (μεταφορά στο εθνικό δίκαιο), 41
(έναρξη ισχύος) και 42 (αποδέκτες) περιέχουν τις συνήθεις νομοθετικές
διατάξεις.
2012/0358 (COD)
Πρόταση
ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ
ΤΟΥ ΣΥΜΒΟΥΛΙΟΥ
σχετικά με τον εξοπλισμό πλοίων και την
κατάργηση της οδηγίας 96/98/ΕΚ
(Κείμενο που παρουσιάζει ενδιαφέρον για τον
ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ
ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της
Ευρωπαϊκής Ένωσης και ιδίως το άρθρο 100 παράγραφος 2,
Έχοντας υπόψη την πρόταση της Ευρωπαϊκής
Επιτροπής,
Κατόπιν διαβίβασης του σχεδίου νομοθετικής
πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής
και Κοινωνικής Επιτροπής[6],
Έχοντας υπόψη τη γνώμη της Επιτροπής των
Περιφερειών[7],
Αποφασίζοντας σύμφωνα με τη συνήθη νομοθετική
διαδικασία,
Εκτιμώντας τα ακόλουθα:
(1)       Η παγκόσμια διάσταση των
θαλάσσιων μεταφορών υποχρεώνει την Ένωση να εφαρμόσει και να υποστηρίξει το
διεθνές κανονιστικό πλαίσιο για την ασφάλεια της ναυσιπλοΐας. Οι διεθνείς
συμβάσεις για την ασφάλεια της ναυσιπλοΐας απαιτούν από τα κράτη της σημαίας να
μεριμνούν για την τήρηση ορισμένων απαιτήσεων ασφαλείας όσον αφορά τον σχεδιασμό,
την κατασκευή και τις επιδόσεις του εξοπλισμού των πλοίων και να εκδίδουν τα
σχετικά πιστοποιητικά. Προς τον σκοπό αυτόν, ο Διεθνής Ναυτιλιακός Οργανισμός
(ΔΝΟ) και οι διεθνείς και ευρωπαϊκοί οργανισμοί τυποποίησης έχουν εκπονήσει λεπτομερή
πρότυπα επιδόσεων και δοκιμών ορισμένων τύπων εξοπλισμού πλοίων. 
(2)       Τα διεθνή νομικά μέσα αφήνουν
σημαντική διακριτική ευχέρεια στις αρχές του κράτους της σημαίας. Ελλείψει
εναρμόνισης, το γεγονός αυτό οδηγεί σε διαφορετικά επίπεδα ασφάλειας προϊόντων
τα οποία οι αρμόδιες εθνικές αρχές έχουν πιστοποιήσει ως σύμφωνα προς τις εν
λόγω συμβάσεις και πρότυπα· ως εκ τούτου, η ομαλή λειτουργία της εσωτερικής
αγοράς επηρεάζεται, καθώς είναι δύσκολο για τα κράτη μέλη να δεχτούν την
τοποθέτηση εξοπλισμού που έχει πιστοποιηθεί σε άλλο κράτος μέλος σε πλοία που
φέρουν τη σημαία τους χωρίς περαιτέρω έλεγχο. 
(3)       Η εναρμόνιση από την Ένωση
λύνει τα προβλήματα αυτά. Ως εκ τούτου, στην οδηγία 96/98/ΕΚ του Συμβουλίου,
της 20ής Δεκεμβρίου 1996, σχετικά με τον εξοπλισμό πλοίων[8] θεσπίζονται κοινοί κανόνες για
την εξάλειψη των διαφορών στην εφαρμογή των διεθνών προτύπων, μέσω σαφώς
προσδιορισμένου συνόλου απαιτήσεων και ενιαίων διαδικασιών πιστοποίησης. 
(4)       Υπάρχουν διάφορες άλλες νομοθετικές
πράξεις της Ένωσης οι οποίες καθορίζουν απαιτήσεις και όρους, προκειμένου,
μεταξύ άλλων, να διασφαλίζεται η ελεύθερη κυκλοφορία εμπορευμάτων εντός της
εσωτερικής αγοράς ή για περιβαλλοντικούς σκοπούς για ορισμένα προϊόντα τα οποία
είναι παρόμοιας φύσης με τον εξοπλισμό πλοίων αλλά δεν πληρούν τα διεθνή
πρότυπα – τα οποία μπορεί να διαφέρουν ουσιαστικά από την εσωτερική νομοθεσία
της Ένωσης και εξελίσσονται συνεχώς. Συνεπώς, τα εν λόγω προϊόντα δεν είναι
δυνατόν να πιστοποιούνται από τα κράτη μέλη σύμφωνα με τις σχετικές διεθνείς
συμβάσεις ασφάλειας της ναυσιπλοΐας. Ο εξοπλισμός που πρόκειται να τοποθετηθεί
σε πλοία της ΕΕ σύμφωνα με τα διεθνή πρότυπα ασφαλείας θα πρέπει, επομένως, να
ρυθμίζεται αποκλειστικά με την παρούσα οδηγία, η οποία θα πρέπει σε κάθε
περίπτωση να θεωρείται lex specialis. Επιπλέον, θα πρέπει να θεσπιστεί ειδική
σήμανση η οποία θα δηλώνει ότι ο εξοπλισμός που φέρει αυτό το σήμα
συμμορφώνεται με τις απαιτήσεις που προβλέπονται στις σχετικές διεθνείς
συμβάσεις και νομικά μέσα. 
(5)       Η πείρα από την εφαρμογή της
οδηγίας 96/98/ΕΚ έχει δείξει ότι είναι αναγκαίο να ληφθούν πρόσθετα μέτρα για
την ενίσχυση των μηχανισμών εφαρμογής και επιβολής της εν λόγω οδηγίας, καθώς
και για την απλούστευση του κανονιστικού περιβάλλοντος, παρέχοντας ταυτόχρονα
εγγυήσεις ότι οι απαιτήσεις του ΔΝΟ εφαρμόζονται και υλοποιούνται με
εναρμονισμένο τρόπο σε ολόκληρη την Ένωση.
(6)       Επομένως, θα πρέπει να
καθοριστούν απαιτήσεις για τον εξοπλισμό πλοίων, ώστε να πληρούνται οι
προδιαγραφές ασφαλείας που προβλέπονται από τα ισχύοντα διεθνή νομικά μέσα,
συμπεριλαμβανομένων των σχετικών προτύπων δοκιμών, προκειμένου να διασφαλίζεται
ότι ο εξοπλισμός που συμμορφώνεται με τις απαιτήσεις αυτές μπορεί να κυκλοφορεί
ανεμπόδιστα εντός της εσωτερικής αγοράς και να τοποθετείται σε πλοία τα οποία
φέρουν τη σημαία οποιουδήποτε κράτους μέλους. 
(7)       Η απόφαση αριθ. 768/2008 του
Ευρωπαϊκού Κοινοβουλίου και του Συμβουλίου για κοινό πλαίσιο εμπορίας των
προϊόντων[9]
θεσπίζει κοινές αρχές και διατάξεις αναφοράς που εφαρμόζονται σε όλη την
τομεακή νομοθεσία, ώστε να εξασφαλίζεται συνεκτική βάση για την αναθεώρηση ή
την αναδιατύπωση της εν λόγω νομοθεσίας. Η παρούσα απόφαση συνιστά, κατά
συνέπεια, το γενικό οριζόντιο πλαίσιο για τη μελλοντική νομοθεσία που θα
εναρμονίσει τις προϋποθέσεις εμπορίας των προϊόντων και αποτελεί κείμενο
αναφοράς για την υφισταμένη νομοθεσία. Το παρόν γενικό πλαίσιο παρέχει τις
κατάλληλες λύσεις για τα προβλήματα που εντοπίστηκαν κατά την εφαρμογή της
οδηγίας 96/98/ΕΚ. Είναι επομένως απαραίτητη η ενσωμάτωση των ορισμών και
διατάξεων αναφοράς της απόφασης αριθ. 768/2008 στην παρούσα οδηγία, μέσω των
αναπροσαρμογών που απαιτούνται λόγω των ιδιαίτερων χαρακτηριστικών του τομέα
του εξοπλισμού πλοίων. 
(8)       Δεδομένου ότι ο εξοπλισμός
πλοίων τοποθετείται σε πλοία κατά την κατασκευή ή επισκευή τους σε όλη την
υφήλιο, η εποπτεία της αγοράς καθίσταται ιδιαίτερα δύσκολη και δεν είναι δυνατό
να υποστηριχτεί αποτελεσματικά από τους ελέγχους στα σύνορα. Είναι επομένως
αναγκαίο να παρέχονται στις αρχές εποπτείας της αγοράς και στους αξιωματικούς
ελέγχου του κράτους λιμένα συμπληρωματικά, συγκεκριμένα μέσα που να διευκολύνουν
το έργο τους, λόγου χάρη η δυνατότητα χρήσης ηλεκτρονικών ετικετών που
αντικαθιστούν ή συμπληρώνουν το πηδαλιόσχημο σήμα. 
(9)       Εξάλλου, οι ευθύνες των
οικονομικών φορέων θα πρέπει να καθοριστούν με τρόπο αναλογικό και χωρίς
διακρίσεις για όσους είναι εγκατεστημένοι εντός της Ένωσης, λαμβάανομένου υπόψη
ότι σημαντικό μέρος του εξοπλισμού πλοίων που εμπίπτει στο πεδίο εφαρμογής της
παρούσας οδηγίας μπορεί να μην εισαχθεί και να μη διανεμηθεί ποτέ στην
επικράτεια των κρατών μελών. 
(10)     Η συμμόρφωση με τα διεθνή πρότυπα
δοκιμών θα ήταν δυνατόν να αποδεικνύεται καλύτερα με τη βοήθεια διαδικασιών
αξιολόγησης της συμμόρφωσης, όπως αυτές που καθορίζονται στην απόφαση αριθ.
768/2008. Ωστόσο, θα πρέπει να παρέχεται η δυνατότητα στους κατασκευαστές να
εφαρμόζουν μόνο τις διαδικασίες αξιολόγησης της συμμόρφωσης που πληρούν τις
απαιτήσεις των διεθνών νομικών μέσων. 
(11)     Προκειμένου να εξασφαλιστεί
δίκαιη και αποτελεσματική διαδικασία κατά την εξέταση τυχόν υπονοιών
περιπτώσεων μη συμμόρφωσης, τα κράτη μέλη θα πρέπει να ενθαρρύνονται να
λαμβάνουν όλα τα μέτρα που συμβάλλουν σε πλήρη και αντικειμενική αξιολόγηση των
κινδύνων. Αν η Επιτροπή είναι πεπεισμένη ότι πληρούται αυτή η προϋπόθεση, δεν
θα πρέπει να υποχρεούται να επαναλάβει την αξιολόγηση όταν επανεξετάζει τα
περιοριστικά μέτρα που εκδόθηκαν από τα κράτη μέλη όσον αφορά μη συμμορφούμενο
εξοπλισμό.
(12)     Η χρήση εξοπλισμού πλοίων που
δεν φέρει σήμα συμμόρφωσης είναι δυνατό να επιτρέπεται σε έκτακτες περιπτώσεις,
ιδίως όταν δεν είναι δυνατός ο εφοδιασμός πλοίου σε λιμένα ή εγκατάσταση εκτός
της Ένωσης με εξοπλισμό που φέρει πηδαλιόσχημο σήμα ή όταν ο εξοπλισμός που
φέρει πηδαλιόσχημο σήμα δεν είναι πια διαθέσιμος στην αγορά.
(13)     Είναι αναγκαίο να εξασφαλιστεί
ότι την επίτευξη των στόχων της παρούσας οδηγίας δεν επηρεάζουν ελλείψεις των
εφαρμοστέων προτύπων δοκιμών ή παραλείψεις του ΔΝΟ να εκδώσει τα κατάλληλα
πρότυπα για τον εξοπλισμό πλοίων που εμπίπτει στο πεδίο εφαρμογής της παρούσας
οδηγίας. Είναι επίσης αναγκαίο να θεσπιστούν κατάλληλα τεχνικά κριτήρια για την
τοποθέτηση και χρήση ηλεκτρονικών ετικετών με ασφαλή και αξιόπιστο τρόπο.
Επιπλέον, είναι αναγκαίο να διατηρούνται επικαιροποιημένα αρκετά μη ουσιώδη
στοιχεία της παρούσας οδηγίας, συγκεκριμένα ο κατάλογος των διεθνών συμβάσεων
για τον καθορισμό απαιτήσεων ασφαλείας για τον εξοπλισμό πλοίων που περιλαμβάνεται
στο άρθρο 2 παράγραφος 3 και οι παραπομπές σε συγκεκριμένα πρότυπα που
περιλαμβάνονται στο παράρτημα III. Συνεπώς, θα πρέπει να εξουσιοδοτηθεί η
Επιτροπή να εκδίδει πράξεις σύμφωνα με το άρθρο 290 της Συνθήκης για τη
λειτουργία της Ευρωπαϊκής Ένωσης όσον αφορά την έγκριση, σε προσωρινή βάση,
εναρμονισμένων τεχνικών προδιαγραφών και προτύπων δοκιμών και την τροποποίηση
των εν λόγω καταλόγων και αναφορών. Έχει ιδιαίτερη σημασία να προβαίνει η
Επιτροπή σε κατάλληλες διαβουλεύσεις κατά τη διάρκεια του προπαρασκευαστικού
έργου της, μεταξύ άλλων και σε επίπεδο εμπειρογνωμόνων.
(14)     Η Επιτροπή, όταν ετοιμάζει και
συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη,
έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο
και στο Συμβούλιο.
(15)     Προκειμένου να πληρούνται οι
στόχοι της παρούσας οδηγίας, τα διεθνή νομικά μέσα θα πρέπει να εφαρμόζονται
ενιαία στην εσωτερική αγορά. Είναι συνεπώς αναγκαίο, για κάθε στοιχείο του
εξοπλισμού πλοίων για το οποίο απαιτείται έγκριση από το κράτος της σημαίας σύμφωνα
με διεθνείς συμβάσεις, να προσδιορίζονται με σαφήνεια και εγκαίρως οι
απαιτήσεις σχεδιασμού, κατασκευής και επιδόσεων, καθώς και τα σχετικά πρότυπα
δοκιμών που καθορίζονται από τα διεθνή νομικά μέσα για τον συγκεκριμένο
εξοπλισμό, και να εγκρίνονται κοινά κριτήρια και διαδικασίες για την εφαρμογή
των εν λόγω απαιτήσεων και προτύπων από κοινοποιημένους φορείς, τις αρχές των
κρατών μελών και τους οικονομικούς φορείς. Επιπλέον, είναι αναγκαίο να
διασφαλιστεί ότι μόνο σε έκτακτες και δεόντως αιτιολογημένες περιπτώσεις επιτρέπεται
να τοποθετείται στο πλοίο εξοπλισμός που δεν φέρει πηδαλιόσχημο σήμα. 
(16)     Προκειμένου να διασφαλιστούν ενιαίοι
όροι εφαρμογής της παρούσας οδηγίας, ενδείκνυται να εκχωρηθούν εκτελεστικές
αρμοδιότητες στην Επιτροπή. Οι εξουσίες αυτές θα πρέπει να ασκούνται σύμφωνα με
τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του
Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών
σχετικά με τους μηχανισμούς ελέγχου από τα κράτη μέλη της άσκησης των
εκτελεστικών αρμοδιοτήτων από την Επιτροπή[10].
(17)     Την Επιτροπή επικουρεί ο
Ευρωπαϊκός Οργανισμός για την Ασφάλεια στη Θάλασσα, σύμφωνα με τον κανονισμό
(ΕΚ) [...], για την αποτελεσματική εφαρμογή των σχετικών δεσμευτικών νομικών
πράξεων της Ένωσης και κατά την εκτέλεση των καθηκόντων που έχουν ανατεθεί στην
Επιτροπή.
(18)     Δεδομένου ότι οι στόχοι της
παρούσας οδηγίας, δηλαδή η βελτίωση της ασφάλειας στη θάλασσα και η πρόληψη της
θαλάσσιας ρύπανσης μέσω της ενιαίας εφαρμογής των διεθνών νομικών μέσων σχετικά
με τον εξοπλισμό που πρόκειται να τοποθετηθεί σε πλοία, καθώς και η διασφάλιση
της ελεύθερης κυκλοφορίας του εν λόγω εξοπλισμού εντός της Ένωσης, είναι
αδύνατο να επιτευχθούν επαρκώς από τα κράτη μέλη και, συνεπώς, είναι δυνατόν, λόγω
της κλίμακας δράσης, να επιτευχθούν καλύτερα σε επίπεδο Ένωσης, η Ένωση επιτρέπεται
να λάβει μέτρα, σύμφωνα με την αρχή της επικουρικότητας, όπως ορίζεται στο
άρθρο 5 της Συνθήκης. Σύμφωνα με την αρχή της επικουρικότητας, που ορίζεται στο
ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη
του στόχου αυτού.
(19)     Τα προς έγκριση μέτρα
αποτελούν σημαντική τροποποίηση των διατάξεων της οδηγίας 96/98/ΕΚ η οποία, ως
εκ τούτου, για λόγους σαφήνειας θα πρέπει να καταργηθεί και να αντικατασταθεί
από νέα οδηγία, 
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Κεφάλαιο 1 
Γενικές διατάξεις
Άρθρο 1
Στόχος
Στόχος της παρούσας οδηγίας είναι η ενίσχυση της
ασφάλειας της ναυσιπλοΐας και η πρόληψη της θαλάσσιας ρύπανσης, μέσω της
ενιαίας εφαρμογής των διεθνών νομικών μέσων που αφορούν τον εξοπλισμό που
πρόκειται να τοποθετηθεί σε πλοία της ΕΕ, καθώς και η διασφάλιση της ελεύθερης κυκλοφορίας
του εν λόγω εξοπλισμού εντός της Ένωσης.
Άρθρο 2
Ορισμοί
Για τους σκοπούς της παρούσας οδηγίας, ισχύουν
οι ακόλουθοι ορισμοί:
(1)         
«εξοπλισμός πλοίων»: ο εξοπλισμός που εμπίπτει στο
πεδίο εφαρμογής της παρούσας οδηγίας, σύμφωνα με το άρθρο 3.
(2)         
«πλοίο της ΕΕ»: πλοίο για το οποίο έχουν εκδοθεί
πιστοποιητικά ασφαλείας από ή εξ ονόματος των κρατών μελών σύμφωνα με διεθνείς
συμβάσεις, με εξαίρεση τα πλοία για τα οποία η διοίκηση κράτους μέλους εκδίδει
πιστοποιητικό κατόπιν αιτήματος των αρχών τρίτης χώρας.
(3)         
«διεθνείς συμβάσεις»: οι συμβάσεις, μαζί με τα
πρωτόκολλα και τους κώδικες υποχρεωτικής εφαρμογής, που εγκρίνονται υπό την
αιγίδα του Διεθνούς Ναυτιλιακού Οργανισμού (ΔΝΟ), ο οποίος καθορίζει ειδικές
απαιτήσεις για την έγκριση από το κράτος της σημαίας του εξοπλισμού που
πρόκειται να τοποθετηθεί σε πλοία. Σε αυτές συγκαταλέγονται:
–              
η Διεθνής Σύμβαση του 1966 περί γραμμών φορτώσεως
πλοίων (LL66),
–              
η Σύμβαση του 1972 για τους διεθνείς κανονισμούς
για την πρόληψη των συγκρούσεων στη θάλασσα (Colreg),
–              
η Διεθνής Σύμβαση του 1973 για την πρόληψη της
ρύπανσης από πλοία (MARPOL),
–              
η Διεθνής Σύμβαση του 1974 για την ασφάλεια της
ανθρώπινης ζωής στη θάλασσα (SOLAS),
–              
η Διεθνής Σύμβαση του 2004 για τον έλεγχο και τη
διαχείριση του ερματικού ύδατος των πλοίων και των ιζημάτων (BWMC)·
(4)         
«πρότυπα δοκιμών»: τα πρότυπα δοκιμών για τον
εξοπλισμό πλοίων που ορίζονται από:
–              
τον Διεθνή Ναυτιλιακό Οργανισμό (ΔΝΟ), 
–              
τον Διεθνή Οργανισμό Τυποποίησης (ISO),
–              
τη Διεθνή Ηλεκτροτεχνική Επιτροπή (IEC),
–              
την Ευρωπαϊκή Επιτροπή Τυποποίησης (CEN),
–              
την Ευρωπαϊκή Επιτροπή Ηλεκτροτεχνικής Τυποποίησης
(Cenelec)
–              
τη Διεθνή Ένωση Τηλεπικοινωνιών (ITU),
–              
το Ευρωπαϊκό Ινστιτούτο Τυποποίησης στον τομέα των
Τηλεπικοινωνιών (ETSI),
–              
την Επιτροπή, σύμφωνα με την παρούσα οδηγία,
–              
τις ρυθμιστικές αρχές που αναγνωρίζονται στις
συμφωνίες αμοιβαίας αναγνώρισης, στις οποίες η Ένωση είναι συμβαλλόμενο μέρος·
(5)         
«διεθνή νομικά μέσα»: οι διεθνείς συμβάσεις,
αποφάσεις και εγκύκλιοι του Διεθνούς Ναυτιλιακού Οργανισμού (ΔΝΟ) για την
εφαρμογή των εν λόγω συμβάσεων και τα πρότυπα δοκιμών·
(6)         
«πηδαλιόσχημο σήμα»: το σύμβολο που αναφέρεται στο
άρθρο 9 και ορίζεται στο παράρτημα Ι ή, κατά περίπτωση, η ηλεκτρονική ετικέτα
που αναφέρεται στο άρθρο 11·
(7)         
«κοινοποιημένος οργανισμός»: ο οργανισμός που έχει
ορίσει η αρμόδια εθνική διοικητική αρχή κράτους μέλους σύμφωνα με το άρθρο 17·
(8)         
«διαθεσιμότητα στην αγορά»: κάθε προσφορά
εξοπλισμού πλοίων στην αγορά της Ένωσης στο πλαίσιο εμπορικής δραστηριότητας,
είτε έναντι αντιτίμου είτε δωρεάν·
(9)         
«διάθεση στην αγορά»: η πρώτη φορά κατά την οποία
εξοπλισμός πλοίων κυκλοφορεί στην αγορά της Ένωσης·
(10)     
«κατασκευαστής»: κάθε φυσικό ή νομικό πρόσωπο που
κατασκευάζει εξοπλισμό πλοίων ή που αναθέτει σε άλλους τον σχεδιασμό ή την
κατασκευή εξοπλισμού πλοίων και διοχετεύει στην αγορά αυτόν τον εξοπλισμό υπό
την επωνυμία ή το εμπορικό σήμα του·
(11)     
«εξουσιοδοτημένος αντιπρόσωπος»: κάθε φυσικό ή
νομικό πρόσωπο, εγκατεστημένο στην Ένωση, που έχει λάβει γραπτή εντολή από τον
κατασκευαστή να ενεργεί εξ ονόματός του για την εκτέλεση συγκεκριμένων
καθηκόντων·
(12)     
«εισαγωγέας»: κάθε φυσικό ή νομικό πρόσωπο
εγκατεστημένο στην Ένωση που διαθέτει στην αγορά της ΕΕ εξοπλισμό πλοίων προερχόμενο
από τρίτη χώρα ·
(13)     
«διανομέας»: κάθε φυσικό ή νομικό πρόσωπο στην
αλυσίδα εφοδιασμού, πλην του κατασκευαστή ή του εισαγωγέα, το οποίο καθιστά
διαθέσιμο εξοπλισμό πλοίων στην αγορά·
(14)     
«οικονομικοί φορείς»: ο κατασκευαστής, ο
εξουσιοδοτημένος αντιπρόσωπος, ο εισαγωγέας και ο διανομέας·
(15)     
«διαπίστευση»: η διαπίστευση όπως ορίζεται στο
άρθρο 2 παράγραφος 10 του
κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου[11]·
(16)     
«εθνικός οργανισμός διαπίστευσης»: εθνικός
οργανισμός διαπίστευσης όπως ορίζεται στο άρθρο 2 παράγραφος 11 του κανονισμού (ΕΚ)
αριθ. 765/2008·
(17)     
«αξιολόγηση της συμμόρφωσης»: η διαδικασία σύμφωνα
με το άρθρο 15, με την οποία αποδεικνύεται κατά πόσον εξοπλισμός πλοίων πληροί
τις απαιτήσεις που καθορίζονται στην παρούσα οδηγία·
(18)     
«οργανισμός αξιολόγησης της συμμόρφωσης»:
οργανισμός ο οποίος πραγματοποιεί δραστηριότητες αξιολόγησης της συμμόρφωσης, στις
οποίες συγκαταλέγονται η δοκιμή, η βαθμονόμηση, η πιστοποίηση και η επιθεώρηση·
(19)     
«ανάκληση»: κάθε μέτρο που αποσκοπεί στην επιστροφή
του εξοπλισμού πλοίων που έχει ήδη τοποθετηθεί σε πλοία της ΕΕ·
(20)     
«απόσυρση»: κάθε μέτρο που αποσκοπεί να αποτρέψει
τη διαθεσιμότητα στην αγορά του εξοπλισμού πλοίων που βρίσκεται στην αλυσίδα
εφοδιασμού·
(21)     
«δήλωση συμμόρφωσης ΕΕ»: η δήλωση που έχει εκδώσει
ο κατασκευαστής σύμφωνα με το άρθρο 16·
(22)     
«προϊόν»: στοιχείο εξοπλισμού πλοίου.
Άρθρο 3
Απαιτήσεις για τον εξοπλισμό πλοίων
1.           Η παρούσα οδηγία ισχύει για
τον εξοπλισμό πλοίων ο οποίος πρόκειται να τοποθετηθεί σε πλοίο της ΕΕ και για
τον οποίο, σύμφωνα με τα διεθνή νομικά μέσα, απαιτείται έγκριση από τη διοίκηση
του κράτους της σημαίας.
2.           Μολονότι ο εξοπλισμός πλοίων
που αναφέρεται στην παράγραφο 1 ενδέχεται να εμπίπτει και στο πεδίο εφαρμογής άλλων
νομοθετικών πράξεων της Ένωσης πέραν της παρούσας οδηγίας, ο εν λόγω εξοπλισμός
πλοίων, για τον σκοπό που αναφέρεται στο άρθρο 1, υπόκειται αποκλειστικά στην
παρούσα οδηγία.
Άρθρο 4
Απαιτήσεις για τον εξοπλισμό πλοίων
1.           Ο εξοπλισμός πλοίων που είναι
τοποθετημένος σε πλοίο της ΕΕ την ημερομηνία που αναφέρεται στο άρθρο 39
παράγραφος 1 δεύτερο εδάφιο ή μεταγενέστερα πρέπει να πληροί τις απαιτήσεις
σχεδιασμού, κατασκευής και επιδόσεων που προβλέπουν τα εφαρμοστέα διεθνή νομικά
μέσα κατά την τοποθέτηση του ο εν λόγω εξοπλισμού στο πλοίο.
2.           Η συμμόρφωση του εξοπλισμού
πλοίων με τις απαιτήσεις που αναφέρονται στην παράγραφο 1 αποδεικνύεται
αποκλειστικά και μόνο με τα πρότυπα δοκιμών και τις διαδικασίες αξιολόγησης της
συμμόρφωσης που αναφέρονται στο άρθρο 15.
3.           Οι απαιτήσεις και τα πρότυπα που
αναφέρονται στις παραγράφους 1 και 2 εφαρμόζονται κατά τρόπο ενιαίο, σύμφωνα με
το άρθρο 35 παράγραφοι 2 και 3.
4.           Τα διεθνή νομικά μέσα, πλην
των προτύπων δοκιμών, εφαρμόζονται σύμφωνα με την επικαιροποιημένη έκδοσή τους,
με την επιφύλαξη του άρθρου 5 του κανονισμού (ΕΚ) αριθ. 2099/2002 του
Ευρωπαϊκού Κοινοβουλίου και του Συμβουλίου[12].
Άρθρο 5
Εφαρμογή
1.           Όταν τα κράτη μέλη εκδίδουν,
εγκρίνουν ή ανανεώνουν πιστοποιητικά πλοίων που φέρουν τη σημαία τους σύμφωνα
με διεθνείς συμβάσεις, διασφαλίζουν ότι ο εξοπλισμός αυτών των πλοίων πληροί
τις απαιτήσεις της παρούσας οδηγίας.
2.           Τα κράτη μέλη λαμβάνουν τα
αναγκαία μέτρα για να διασφαλίζουν ότι ο εξοπλισμός πλοίων που φέρουν τη σημαία
τους συμμορφώνεται με τις απαιτήσεις των διεθνών νομικών μέσων που ισχύουν για
εξοπλισμό ήδη τοποθετημένο στα πλοία. Οι εν λόγω απαιτήσεις εφαρμόζονται κατά
τρόπο ενιαίο, σύμφωνα με το άρθρο 35 παράγραφος 4.
Άρθρο 6
Λειτουργία της εσωτερικής αγοράς
Τα κράτη μέλη δεν απαγορεύουν τη διάθεση στην
αγορά ή την τοποθέτηση σε πλοίο της ΕΕ εξοπλισμού πλοίων ο οποίος πληροί την
παρούσα οδηγία, ούτε αρνούνται την έκδοση πιστοποιητικών σχετικών με τον εν
λόγω εξοπλισμό των πλοίων που φέρουν τη σημαία τους ή την ανανέωση των εν λόγω
πιστοποιητικών.
Άρθρο 7
Μετανηολόγηση πλοίου στο νηολόγιο κράτους μέλους
1.           Πλοίο το οποίο, ανεξαρτήτως της
σημαίας του, δεν είναι νηολογημένο σε κράτος μέλος αλλά πρόκειται να
μετανηολογηθεί σε κράτος μέλος, κατά τη μετανηολόγησή του υποβάλλεται σε
επιθεώρηση από το κράτος μέλος υποδοχής, προκειμένου να εξακριβωθεί αν η
κατάσταση του εξοπλισμού του πλοίου ανταποκρίνεται πράγματι στα πιστοποιητικά
ασφάλειας και αν πληροί την παρούσα οδηγία και φέρει το πηδαλιόσχημο σήμα, ή
είναι ισοδύναμος, κατά την κρίση της διοίκησης του κράτους μέλους, με εξοπλισμό
πλοίων που έχει πιστοποιηθεί σύμφωνα με την παρούσα οδηγία.
2.           Ο εξοπλισμός αυτός
αντικαθίσταται αν δεν φέρει το πηδαλιόσχημο σήμα ή αν η εν λόγω διοίκηση κρίνει
ότι δεν είναι ισοδύναμος.
3.           Για τον εξοπλισμό πλοίων που,
δυνάμει του παρόντος άρθρου, κρίνεται ισοδύναμος, χορηγείται από το κράτος
μέλος της σημαίας πιστοποιητικό το οποίο τον συνοδεύει πάντοτε, Με το
πιστοποιητικό, το κράτος μέλος της σημαίας επιτρέπει την τοποθέτηση του
εξοπλισμού στο πλοίο και επιβάλλει τυχόν περιορισμούς ή καθορίζει τυχόν
διατάξεις όσον αφορά τη χρησιμοποίηση του εξοπλισμού.
Άρθρο 8
Πρότυπα εξοπλισμού πλοίων
1.           Με την επιφύλαξη της οδηγίας
98/34/ΕΚ του Ευρωπαϊκού Κοινοβουλίου και του Συμβουλίου[13], η Ένωση επιδιώκει την
εκπόνηση κατάλληλων διεθνών προτύπων από τον ΔΝΟ, συμπεριλαμβανομένων
λεπτομερών τεχνικών προδιαγραφών και προτύπων δοκιμής, για τον εξοπλισμό πλοίων
του οποίου η χρήση ή τοποθέτηση στα πλοία κρίνεται αναγκαία για την ενίσχυση
της ασφάλειας της ναυσιπλοΐας και την πρόληψη της θαλάσσιας ρύπανσης. Η
Επιτροπή παρακολουθεί την εξέλιξη αυτή σε τακτά χρονικά διαστήματα.
2.           Εάν ο ΔΝΟ δεν έχει εκπονήσει
κατάλληλα διεθνή πρότυπα για συγκεκριμένο στοιχείο εξοπλισμού πλοίων, η
Επιτροπή εξουσιοδοτείται να εκδώσει, με κατ’ εξουσιοδότηση πράξεις σύμφωνα με
το άρθρο 37, εναρμονισμένες τεχνικές προδιαγραφές και πρότυπα δοκιμών για το
συγκεκριμένο στοιχείο εξοπλισμού πλοίων, όταν είναι αναγκαίο προκειμένου να
εξαλειφθεί κάθε απαράδεκτη απειλή για την ασφάλεια ή το περιβάλλον. Οι εν λόγω
προδιαγραφές και πρότυπα εφαρμόζονται σε προσωρινή βάση και έως ότου ο ΔΝΟ εκδώσει
τα κατάλληλα πρότυπα.
Κεφάλαιο 2 
Το πηδαλιόσχημο σήμα 
Άρθρο 9
Το πηδαλιόσχημο σήμα 
1.           Το πηδαλιόσχημο σήμα
τοποθετείται στον εξοπλισμό πλοίων που, σύμφωνα με τις σχετικές διαδικασίες αξιολόγησης
της συμμόρφωσης, έχει αποδειχθεί ότι συμμορφώνεται με τις απαιτήσεις που
καθορίζονται στην παρούσα οδηγία. 
2.           Το πηδαλιόσχημο σήμα δεν
τοποθετείται σε κανένα άλλο προϊόν. 
3.           Χρησιμοποιείται η μορφή του πηδαλιόσχημου
σήματος που ορίζεται στο παράρτημα Ι.
4.           Η χρήση του πηδαλιόσχημου σήματος
υπόκειται στις γενικές αρχές που ορίζονται στις παραγράφους 1 και 3 έως 6 του
άρθρου 30 του κανονισμού (ΕΚ) αριθ. 765/2008, όπου οποιαδήποτε αναφορά στη
σήμανση CE νοείται ως αναφορά στο πηδαλιόσχημο σήμα.
Άρθρο 10
Κανόνες και όροι για την τοποθέτηση του πηδαλιόσχημου σήματος 
1.           Το πηδαλιόσχημο σήμα
τοποθετείται κατά τρόπο εμφανή, ευανάγνωστο και ανεξίτηλο στο προϊόν ή στην
πινακίδα με τα δεδομένα του προϊόντος. Όταν η φύση του προϊόντος δεν το
επιτρέπει ή δεν το δικαιολογεί, το πηδαλιόσχημο σήμα τοποθετείται στη
συσκευασία του προϊόντος και στα συνοδευτικά έγγραφα.
2.           Το πηδαλιόσχημο σήμα
τοποθετείται στο τέλος της φάσης παραγωγής. 
3.           Το πηδαλιόσχημο σήμα ακολουθεί
ο αριθμός μητρώου του κοινοποιημένου οργανισμού, εάν ο οργανισμός συμμετέχει
στη φάση ελέγχου της παραγωγής, και από τα δύο τελευταία ψηφία του έτους κατά
το οποίο τοποθετήθηκε το σήμα.
4.           Ο αριθμός μητρώου του
κοινοποιημένου οργανισμού τίθεται είτε από τον ίδιο τον οργανισμό είτε, υπό τις
οδηγίες του, από τον κατασκευαστή ή τον εξουσιοδοτημένο αντιπρόσωπό του.
5.           Τα κράτη μέλη χρησιμοποιούν
υφιστάμενους μηχανισμούς για να εξασφαλίζουν την ορθή εφαρμογή του συστήματος
που διέπει το πηδαλιόσχημο σήμα και λαμβάνουν τα κατάλληλα μέτρα σε περίπτωση παράτυπης
χρήσης του σήματος. Τα κράτη μέλη προβλέπουν επίσης την επιβολή κυρώσεων για
παραβάσεις, συμπεριλαμβανομένων ενδεχομένως ποινικών κυρώσεων για σοβαρές
παραβάσεις. Οι κυρώσεις αυτές είναι ανάλογες με τη σοβαρότητα της παράβασης και
αποτρέπουν αποτελεσματικά την παράτυπη χρήση.
Άρθρο 11
Ηλεκτρονική ετικέτα
1.           Κατάλληλη και αξιόπιστη μορφή
ηλεκτρονικής ετικέτας επιτρέπεται να συμπληρώνει ή να αντικαθιστά το
πηδαλιόσχημο σήμα. Στην περίπτωση αυτή εφαρμόζονται, εάν κρίνεται αναγκαίο, τα
άρθρα 9 και 10, τηρουμένων των αναλογιών.
2.           Η Επιτροπή εκδίδει κατ'
εξουσιοδότηση πράξεις, σύμφωνα με το άρθρο 37, προκειμένου να προσδιοριστούν τα
συγκεκριμένα στοιχεία εξοπλισμού πλοίων που επιδέχονται ηλεκτρονική σήμανση και
να καθοριστούν τα κατάλληλα τεχνικά κριτήρια όσον αφορά τον σχεδιασμό, τις
επιδόσεις, την τοποθέτηση και τη χρήση των ηλεκτρονικών ετικετών. 
Κεφάλαιο 3 
Υποχρεώσεις των οικονομικών φορέων
Άρθρο 12
Υποχρεώσεις των κατασκευαστών
1.           Με την τοποθέτηση του πηδαλιόσχημου
σήματος, οι κατασκευαστές αναλαμβάνουν την ευθύνη να εγγυούνται ότι ο
εξοπλισμός πλοίων στον οποίο έχει τοποθετηθεί το πηδαλιόσχημο σήμα έχει
σχεδιαστεί και κατασκευαστεί σύμφωνα με τις απαιτήσεις που ορίζονται στο άρθρο
4 και αναλαμβάνουν τις υποχρεώσεις που ορίζονται στις παραγράφους 2 έως 9 του
παρόντος άρθρου.
2.           Οι κατασκευαστές καταρτίζουν
τον απαιτούμενο τεχνικό φάκελο και αναθέτουν τη διενέργεια της εφαρμοστέας διαδικασίας
αξιολόγησης της συμμόρφωσης.
3.           Όταν η συμμόρφωση εξοπλισμού
πλοίων με τις εφαρμοστέες απαιτήσεις έχει αποδειχθεί με τη διαδικασία
αξιολόγησης της συμμόρφωσης, οι κατασκευαστές καταρτίζουν δήλωση συμμόρφωσης ΕΕ
σύμφωνα με το άρθρο 16 και τοποθετούν τη σήμανση συμμόρφωσης σύμφωνα με το
άρθρο 9.
4.           Οι κατασκευαστές φυλάσσουν
τον τεχνικό φάκελο και τη δήλωση συμμόρφωσης ΕΕ που αναφέρεται στο άρθρο 16 για
χρονικό διάστημα ανάλογο του επιπέδου κινδύνου και σε καμία περίπτωση λιγότερο
από την αναμενόμενη διάρκεια ζωής του εξοπλισμού πλοίων μετά την τοποθέτηση του
πηδαλιόσχημου σήματος στην τελευταία μονάδα.
5.           Οι κατασκευαστές εξασφαλίζουν
ότι εφαρμόζονται διαδικασίες που διατηρούν τη συμμόρφωση της εν σειρά
παραγωγής. Λαμβάνονται δεόντως υπόψη αλλαγές του σχεδιασμού ή των χαρακτηριστικών
του εξοπλισμού πλοίων και αλλαγές των κατά το άρθρο 4 απαιτήσεων των διεθνών
νομικών μέσων, με βάση τις οποίες δηλώνεται η συμμόρφωση εξοπλισμού πλοίων.
Όταν κρίνεται σκόπιμο σύμφωνα με το παράρτημα ΙΙ, αναθέτουν τη διεξαγωγή νέας
αξιολόγησης της συμμόρφωσης.
6.           Οι κατασκευαστές διασφαλίζουν
ότι τα προϊόντα τους φέρουν αριθμό τύπου, παρτίδας, σειράς ή μοντέλου ή άλλο
στοιχείο που επιτρέπει την αναγνώρισή τους ή, όταν δεν το επιτρέπει το μέγεθος
ή η φύση του προϊόντος, εξασφαλίζουν ότι οι πληροφορίες αυτές αναγράφονται στη
συσκευασία ή σε έγγραφο που συνοδεύει το προϊόν.
7.           Οι κατασκευαστές σημειώνουν
το όνομά τους, την καταχωρισμένη εμπορική επωνυμία τους ή το καταχωρισμένο
εμπορικό σήμα τους και τη διεύθυνση στην οποία είναι δυνατή η επικοινωνία με
αυτούς, επί του προϊόντος ή, όταν αυτό δεν είναι δυνατόν, επί της συσκευασίας
του προϊόντος ή σε έγγραφο που συνοδεύει το προϊόν. Στη διεύθυνση πρέπει να
περιλαμβάνεται ενιαίο σημείο επικοινωνίας με τον κατασκευαστή.
8.           Οι κατασκευαστές διασφαλίζουν
ότι το προϊόν συνοδεύεται από οδηγίες και όλες της απαραίτητες πληροφορίες για
την ασφαλή εγκατάσταση στο πλοίο και την ασφαλή χρήση του προϊόντος,
συμπεριλαμβανομένων ενδεχόμενων περιορισμών χρήσης, σε γλώσσα ευκόλως κατανοητή
από τους τελικούς χρήστες, με οποιαδήποτε άλλη τεκμηρίωση απαιτούν διεθνή νομικά
μέσα ή πρότυπα δοκιμών.
9.           Οι κατασκευαστές που θεωρούν
ή έχουν λόγο να πιστεύουν ότι προϊόν που έχουν διαθέσει στην αγορά ή έχουν
τοποθετήσει σε πλοία της ΕΕ δεν συμμορφώνεται με τις εφαρμοστέες απαιτήσεις των
διεθνών νομικών μέσων που αναφέρονται στο άρθρο 4, λαμβάνουν αμέσως τα αναγκαία
διορθωτικά μέτρα για να διασφαλίσουν τη συμμόρφωση του προϊόντος, το αποσύρουν
ή το ανακαλούν, κατά περίπτωση. Επιπλέον, όταν το προϊόν ενέχει κίνδυνο, οι
κατασκευαστές ενημερώνουν αμέσως σχετικά τις αρμόδιες εθνικές αρχές των κρατών
μελών, παρέχοντας λεπτομερείς πληροφορίες, ιδίως για τη μη συμμόρφωση και τα
τυχόν διορθωτικά μέτρα που έλαβαν.
10.         Οι κατασκευαστές διαβιβάζουν στην
αρμόδια εθνική αρχή, κατόπιν αιτιολογημένου αιτήματός της, όλες τις πληροφορίες
και την τεκμηρίωση που απαιτούνται για να αποδειχθεί η συμμόρφωση του
προϊόντος, σε γλώσσα ευκόλως κατανοητή από την εν λόγω αρχή, και παρέχουν στην εν
λόγω αρχή πρόσβαση στις εγκαταστάσεις τους για λόγους εποπτείας της αγοράς
σύμφωνα με το άρθρο 19 του κανονισμού (ΕΚ) αριθ. 765/2008. Συνεργάζονται με την
εν λόγω αρχή, κατόπιν αιτήματος της, όσον αφορά τη λήψη μέτρων για την εξάλειψη
των κινδύνων από τα προϊόντα που έχουν διαθέσει στην αγορά.
Άρθρο 13
Εξουσιοδοτημένοι αντιπρόσωποι
1.           Κατασκευαστής που δεν είναι εγκατεστημένος
στην επικράτεια κράτους μέλους δύναται να διορίζει, με γραπτή εντολή,
εξουσιοδοτημένο αντιπρόσωπο.
2.           Οι υποχρεώσεις βάσει του
άρθρου 12 παράγραφος 1 και η κατάρτιση του τεχνικού φακέλου δεν ανατίθενται σε
εξουσιοδοτημένο αντιπρόσωπο.
3.           Ο εξουσιοδοτημένος
αντιπρόσωπος ασκεί τα καθήκοντα που προσδιορίζονται στην εντολή την οποία του
αναθέτει ο κατασκευαστής. Η εντολή επιτρέπει στον εξουσιοδοτημένο αντιπρόσωπο
τουλάχιστον τα εξής:
α)      να τηρεί τη δήλωση συμμόρφωσης ΕΕ και τον
τεχνικό φάκελο στη διάθεση των εθνικών εποπτικών αρχών για χρονικό διάστημα
ανάλογο του επιπέδου κινδύνου και σε καμία περίπτωση λιγότερο από την
αναμενόμενη διάρκεια ζωής του εξοπλισμού πλοίων μετά την τοποθέτηση του
πηδαλιόσχημου σήματος στην τελευταία μονάδα·
β)      να παρέχει στην αρμόδια εθνική αρχή,
κατόπιν αιτιολογημένου αιτήματός της, όλες τις πληροφορίες και την τεκμηρίωση
που απαιτούνται για να αποδειχθεί η συμμόρφωση του προϊόντος·
γ)       να συνεργάζεται με τις αρμόδιες αρχές,
κατόπιν αιτήματος των τελευταίων, για τυχόν ενέργειες που έγιναν προς αποφυγή
των κινδύνων που ενέχουν τα προϊόντα τα οποία καλύπτει η εντολή του.
Άρθρο 14
Άλλοι οικονομικοί φορείς
1.           Οι εισαγωγείς σημειώνουν το
όνομά τους, την καταχωρισμένη εμπορική επωνυμία τους ή το καταχωρισμένο
εμπορικό σήμα τους και τη διεύθυνση στην οποία είναι δυνατή η επικοινωνία με
αυτούς, επί του προϊόντος ή, όταν αυτό δεν είναι δυνατόν, επί της συσκευασίας
του προϊόντος ή σε έγγραφο που συνοδεύει το προϊόν.
2.           Οι εισαγωγείς και οι
διανομείς διαβιβάζουν στην αρμόδια εθνική αρχή, κατόπιν αιτιολογημένου
αιτήματός της, όλες τις πληροφορίες και την τεκμηρίωση που απαιτούνται για να
αποδειχθεί η συμμόρφωση του προϊόντος, σε γλώσσα ευκόλως κατανοητή από την εν
λόγω αρχή. Συνεργάζονται με την εν λόγω αρχή, κατόπιν αιτήματος της, όσον αφορά
τη λήψη μέτρων για την εξάλειψη των κινδύνων από τα προϊόντα που έχουν διαθέσει
στην αγορά.
3.           Εισαγωγέας ή διανομέας
θεωρείται κατασκευαστής για τους σκοπούς της παρούσας οδηγίας και, συνεπώς,
υπόκειται στις υποχρεώσεις του κατασκευαστή σύμφωνα με το άρθρο 12, όταν διαθέτει
στην αγορά ή τοποθετεί σε πλοίο της ΕΕ εξοπλισμό πλοίων με το όνομα ή το
εμπορικό σήμα του ή τροποποιεί εξοπλισμό πλοίων που έχει ήδη διατεθεί στην
αγορά κατά τρόπο που ενδέχεται να επηρεάσει τη συμμόρφωση με τις εφαρμοστέες
απαιτήσεις.
Κεφάλαιο 4
Αξιολόγηση της συμμόρφωσης και κοινοποίηση
των οργανισμών αξιολόγησης της συμμόρφωσης
Άρθρο 15
Διαδικασίες αξιολόγησης της συμμόρφωσης
1.           Οι διαδικασίες αξιολόγησης
της συμμόρφωσης ορίζονται στο παράρτημα ΙΙ.
2.           Τα κράτη μέλη διασφαλίζουν
ότι ο κατασκευαστής ή ο εξουσιοδοτημένος αντιπρόσωπός του αξιολογεί τη
συμμόρφωση συγκεκριμένου είδους εξοπλισμού πλοίων χρησιμοποιώντας μια από τις
επιλογές που προβλέπονται στις εκτελεστικές πράξεις τις οποίες εκδίδει η
Επιτροπή σύμφωνα με τη διαδικασία εξέτασης του άρθρου 38 παράγραφος 3, σύμφωνα
με μία από τις ακόλουθες διαδικασίες:
α)      όταν πρόκειται να χρησιμοποιηθεί η
εξέταση τύπου EK (ενότητα B) πριν τη διάθεση του εξοπλισμού πλοίων στην αγορά,
ο εξοπλισμός πλοίων υπόκειται σε:
–              
διασφάλιση ποιότητας παραγωγής (ενότητα Δ)·
–              
διασφάλιση ποιότητας προϊόντων (ενότητα Ε) ή
–              
εξακρίβωση επί προϊόντων (ενότητα ΣΤ)·
β)      όσον αφορά εξοπλισμό πλοίων που παράγεται
μεμονωμένα ή σε μικρές ποσότητες και όχι εν σειρά ή μαζικά, η διαδικασία
αξιολόγησης της έγκρισης τύπου επιτρέπεται να συνίσταται στην εξακρίβωση ΕΚ ανά
μονάδα (ενότητα Ζ).
3.           Η Επιτροπή τηρεί
επικαιροποιημένο κατάλογο εγκεκριμένων εξοπλισμών πλοίων και των αιτήσεων που
ανακαλούνται ή απορρίπτονται και τον θέτει στη διάθεση των ενδιαφερομένων μερών.
Άρθρο 16
Δήλωση συμμόρφωσης ΕΕ
1.           Με τη δήλωση συμμόρφωσης ΕΕ βεβαιώνεται
ότι πληρούνται αποδεδειγμένα οι απαιτήσεις που ορίζονται στο άρθρο 4.
2.           Η δήλωση συμμόρφωσης ΕΕ ακολουθεί
τη δομή του υποδείγματος που παρατίθεται στο παράρτημα ΙΙΙ της
απόφασης αριθ. 768/2008/ΕΚ. Περιέχει τα στοιχεία που προσδιορίζονται
στις σχετικές ενότητες του παραρτήματος ΙΙ της παρούσας οδηγίας και
επικαιροποιείται συνεχώς.
3.           Με την κατάρτιση της δήλωσης
συμμόρφωσης ΕΕ, ο κατασκευαστής αναλαμβάνει την ευθύνη και τις υποχρεώσεις που
αναφέρονται στο άρθρο 12 παράγραφος 1. 
4.           Όταν εξοπλισμός πλοίων τοποθετείται σε πλοίο της ΕΕ, αντίγραφο της δήλωσης
συμμόρφωσης ΕΕ που καλύπτει το εν λόγω εξοπλισμό παρέχεται στο πλοίο και
φυλάσσεται στο πλοίο έως ότου ο εν λόγω εξοπλισμός αφαιρεθεί από το πλοίο.
Μεταφράζεται στη γλώσσα ή τις γλώσσες που απαιτεί το κράτος της σημαίας.
5.           Αντίγραφο της δήλωσης
συμμόρφωσης ΕΕ παρέχεται στον κοινοποιημένο οργανισμό ή τους οργανισμούς που
διενήργησαν τις σχετικές διαδικασίες αξιολόγησης της συμμόρφωσης.
Άρθρο 17
Κοινοποίηση
1.           Τα κράτη μέλη κοινοποιούν στην
Επιτροπή και στα άλλα κράτη μέλη τους οργανισμούς που έχουν λάβει έγκριση για
την εκτέλεση καθηκόντων αξιολόγησης της συμμόρφωσης ως τρίτοι στο πλαίσιο της
παρούσας οδηγίας.
2.           Οι κοινοποιημένοι οργανισμοί
συμμορφώνονται με τις απαιτήσεις που καθορίζονται στο παράρτημα III.
Άρθρο 18
Κοινοποιούσες αρχές
1.           Τα κράτη μέλη ορίζουν
κοινοποιούσα αρχή, η οποία είναι αρμόδια για τον καθορισμό και τη διεξαγωγή των
αναγκαίων διαδικασιών αξιολόγησης και κοινοποίησης των οργανισμών αξιολόγησης
της συμμόρφωσης και για την παρακολούθηση των κοινοποιημένων οργανισμών,
συμπεριλαμβανομένης της συμμόρφωσης με τις διατάξεις του άρθρου 20.
2.           Οι κοινοποιημένοι οργανισμοί
παρακολουθούνται τουλάχιστον ανά δύο έτη. Η Επιτροπή δύναται να επιλέξει να
συμμετάσχει ως παρατηρητής στη διαδικασία παρακολούθησης.
3.           Τα κράτη μέλη μπορούν να
αποφασίζουν ότι η αξιολόγηση και η παρακολούθηση που αναφέρονται στην παράγραφο
1 διενεργούνται από εθνικό οργανισμό διαπίστευσης.
4.           Όταν κοινοποιούσα αρχή εκχωρεί
ή αναθέσει με άλλο τρόπο την αξιολόγηση, κοινοποίηση ή παρακολούθηση στις
οποίες αναφέρεται η παράγραφος 1 σε οργανισμό που δεν είναι κρατική υπηρεσία, τότε
ο οργανισμός αυτός πρέπει να είναι νομικό πρόσωπο και να συμμορφώνεται,
τηρουμένων των αναλογιών, με τις απαιτήσεις του παραρτήματος V. Επιπροσθέτως, ο
οργανισμός αυτός διαθέτει την υποδομή για την κάλυψη των ευθυνών που προκύπτουν
από τις δραστηριότητές του.
5.           Η κοινοποιούσα αρχή
αναλαμβάνει πλήρως την ευθύνη για τα καθήκοντα που εκτελεί ο οργανισμός που
αναφέρεται στην παράγραφο 4. 
6.           Η κοινοποιούσα αρχή
συμμορφώνεται με τις απαιτήσεις που καθορίζονται στο παράρτημα V.
Άρθρο 19
Υποχρέωση ενημέρωσης για τις κοινοποιούσες αρχές
1.           Τα κράτη μέλη ενημερώνουν την
Επιτροπή σχετικά με τις οικείες διαδικασίες για την αξιολόγηση και την κοινοποίηση
των οργανισμών αξιολόγησης της συμμόρφωσης και την παρακολούθηση των εν λόγω
οργανισμών και σχετικά με τυχόν αλλαγές στις πληροφορίες αυτές.
2.           Η Επιτροπή δημοσιοποιεί αυτές
τις πληροφορίες.
Άρθρο 20
Θυγατρικές και υπεργολάβοι κοινοποιημένων οργανισμών
1.           Όταν κοινοποιημένος
οργανισμός αναθέτει σε υπεργολάβο συγκεκριμένα καθήκοντα που συνδέονται με την
αξιολόγηση της συμμόρφωσης ή σε θυγατρική, εξασφαλίζει ότι ο υπεργολάβος ή η
θυγατρική πληρούν τις απαιτήσεις του παραρτήματος III και ενημερώνει την
κοινοποιούσα αρχή.
2.           Οι κοινοποιημένοι οργανισμοί
αναλαμβάνουν πλήρως την ευθύνη για τα καθήκοντα που εκτελούν οι υπεργολάβοι ή
οι θυγατρικές, όπου κι αν είναι εγκατεστημένοι.
3.           Οι δραστηριότητες επιτρέπεται
να ανατίθενται σε υπεργολάβο ή να εκτελούνται από θυγατρική μόνον αφού
συμφωνήσει ο πελάτης.
4.           Οι κοινοποιημένοι οργανισμοί
τηρούν στη διάθεση της κοινοποιούσας αρχής τα έγγραφα σχετικά με την αξιολόγηση
των προσόντων του υπεργολάβου ή της θυγατρικής και σχετικά με τις εργασίες που εκτέλεσε
ο υπεργολάβος ή η θυγατρική δυνάμει της παρούσας οδηγίας.
Άρθρο 21 
Αλλαγές κοινοποιήσεων
1.           Όταν κοινοποιούσα αρχή
διαπιστώνει ή πληροφορείται ότι κοινοποιημένος οργανισμός δεν πληροί πλέον τις
απαιτήσεις του παραρτήματος III ή ότι αδυνατεί να εκπληρώσει τις υποχρεώσεις
του, η κοινοποιούσα αρχή περιορίζει, αναστέλλει ή ανακαλεί την κοινοποίηση,
κατά περίπτωση, αναλόγως σοβαρότητας της μη τήρησης των απαιτήσεων η της μη εκπλήρωσης
των υποχρεώσεων. Ενημερώνει αμέσως την Επιτροπή και τα άλλα κράτη μέλη σχετικά.
2.           Στην περίπτωση περιορισμού,
αναστολής ή ανάκλησης της κοινοποίησης ή όταν ο κοινοποιημένος οργανισμός
παύσει τη δραστηριότητά του, το κοινοποιούν κράτος μέλος προβαίνει στις δέουσες
ενέργειες για να εξασφαλίσει ότι τα αρχεία του οργανισμού αυτού είτε αποτελούν τα
χειρίζεται άλλος κοινοποιημένος οργανισμός είτε τα καθιστά διαθέσιμα στις
αρμόδιες αρχές κοινοποίησης και εποπτείας της αγοράς, κατόπιν αιτήματός τους.
Άρθρο 22
Αμφισβήτηση της επάρκειας των κοινοποιημένων οργανισμών
1.           Η Επιτροπή ερευνά όλες τις
περιπτώσεις κατά τις οποίες έχει αμφιβολίες, με βάση τις πληροφορίες που έχει
στη διάθεσή της ή περιέρχονται σε γνώση της, όσον αφορά την επάρκεια
κοινοποιημένου οργανισμού ή για την ικανότητα συνεχούς εκπλήρωσης από
κοινοποιημένο οργανισμό των απαιτήσεων και των υποχρεώσεων που υπέχει.
2.           Το κοινοποιούν κράτος μέλος
παρέχει στην Επιτροπή, κατόπιν αιτήματος, όλες τις πληροφορίες σχετικά με την
αιτιολόγηση της κοινοποίησης ή της επάρκειας του εν λόγω οργανισμού.
3.           Η Επιτροπή διασφαλίζει τον
εμπιστευτικό χαρακτήρα όλων των ευαίσθητων πληροφοριών που έλαβε από τις έρευνες
αυτές.
4.           Όταν η Επιτροπή διαπιστώσει
ότι κοινοποιημένος οργανισμός δεν πληροί ή παύει να πληροί τις οικείες
απαιτήσεις κοινοποίησης, ενημερώνει το κοινοποιούν κράτος μέλος σχετικά και ζητεί
από αυτό να λάβει τα αναγκαία διορθωτικά μετρά, συμπεριλαμβανομένης της άρσης
της κοινοποίησης, εφόσον είναι αναγκαίο.
Άρθρο 23
Λειτουργικές υποχρεώσεις των κοινοποιημένων
οργανισμών
1.           Οι κοινοποιημένοι οργανισμοί
διενεργούν τις αξιολογήσεις της συμμόρφωσης σύμφωνα με τις διαδικασίες
αξιολόγησης της συμμόρφωσης κατά το άρθρο 15.
2.           Όταν κοινοποιημένος
οργανισμός διαπιστώσει ότι οι απαιτήσεις του άρθρου 4 δεν πληρούνται από τον
κατασκευαστή, τότε ζητεί από τον κατασκευαστή να λάβει τα ενδεδειγμένα διορθωτικά
μέτρα και δεν εκδίδει πιστοποιητικό συμμόρφωσης.
3.           Όταν, κατά την παρακολούθηση
της συμμόρφωσης μετά την έκδοση πιστοποιητικού, κοινοποιημένος οργανισμός
διαπιστώσει ότι προϊόν δεν συμμορφώνεται πλέον, τότε απαιτεί από τον
κατασκευαστή να λάβει τα απαραίτητα διορθωτικά μέτρα και αναστέλλει ή ανακαλεί
το πιστοποιητικό, εφόσον απαιτείται. Εάν δεν ληφθούν διορθωτικά μέτρα ή εάν
αυτά δεν έχουν το απαιτούμενο αποτέλεσμα, τότε ο κοινοποιημένος οργανισμός
περιορίζει, αναστέλλει ή ανακαλεί τυχόν πιστοποιητικό, κατά περίπτωση.
Άρθρο 24
Υποχρέωση ενημέρωσης για τους κοινοποιημένους οργανισμούς
1.           Οι κοινοποιημένοι οργανισμοί
ενημερώνουν την κοινοποιούσα αρχή για τα έξης:
α)      άρνηση, περιορισμό, αναστολή ή ανάκληση
πιστοποιητικών·
β)      καταστάσεις που επηρεάζουν το πεδίο
εφαρμογής και τους όρους της κοινοποίησης·
γ)      τυχόν αίτημα για ενημέρωση σχετικά με
δραστηριότητες αξιολόγησης της συμμόρφωσης, το οποίο έλαβαν από τις αρχές
εποπτείας της αγοράς·
δ)      αν τους ζητηθεί, για τις δραστηριότητες
αξιολόγησης της συμμόρφωσης που εκτελούν στο πλαίσιο της κοινοποίησής τους και για
οποιαδήποτε άλλη δραστηριότητα, συμπεριλαμβανομένων των διασυνοριακών
δραστηριοτήτων και υπεργολαβιών.
2.           Οι κοινοποιημένοι οργανισμοί
παρέχουν στην Επιτροπή και στα κράτη μέλη, αν τους ζητηθεί, τις σχετικές
πληροφορίες για ζητήματα που αφορούν τα αρνητικά και τα θετικά αποτελέσματα
αξιολόγησης της συμμόρφωσης. Οι κοινοποιημένοι οργανισμοί παρέχουν στους λοιπούς
κοινοποιημένους οργανισμούς που διεξάγουν δραστηριότητες αξιολόγησης της
συμμόρφωσης και καλύπτουν τα ίδια προϊόντα τις σχετικές πληροφορίες που αφορούν
αρνητικά και, αν τους ζητηθεί, θετικά αποτελέσματα αξιολόγησης της συμμόρφωσης.
Άρθρο 25
Ανταλλαγή πείρας
Η Επιτροπή μεριμνά για την ανταλλαγή πείρας μεταξύ
των εθνικών αρχών των κρατών μελών που είναι αρμόδιες για την πολιτική
κοινοποίησης.
Άρθρο 26
Συντονισμός των κοινοποιημένων οργανισμών
1.           Η Επιτροπή διασφαλίζει ότι
θεσμοθετείται κατάλληλος συντονισμός και συνεργασία μεταξύ των κοινοποιημένων
οργανισμών και ότι αυτά λειτουργούν σωστά με τη μορφή τομεακής ομάδας των
κοινοποιημένων οργανισμών.
2.           Τα κράτη μέλη εξασφαλίζουν
ότι οι οργανισμοί τους οποίους έχουν κοινοποιήσει συμμετέχουν στις εργασίες της
εν λόγω ομάδας, απευθείας ή δια διορισθέντων αντιπροσώπων. 
Κεφάλαιο 5
Εποπτεία της ενωσιακής αγοράς, έλεγχος
προϊόντων, διατάξεις διασφάλισης
Άρθρο 27
Πλαίσιο εποπτείας της αγοράς της ΕΕ
1.           Τα κράτη μέλη διασφαλίζουν
την εποπτεία της αγοράς εξοπλισμού πλοίων, σύμφωνα με το πλαίσιο εποπτείας της
αγοράς της ΕΕ που προβλέπεται στο κεφάλαιο III του κανονισμού (ΕΚ) αριθ.
765/2008, με την επιφύλαξη των διατάξεων των παραγράφων 2 και 3 του παρόντος
άρθρου.
2.           Στις εθνικές υποδομές και τα προγράμματα
εποπτείας της αγοράς λαμβάνονται υπόψη τα ειδικά χαρακτηριστικά του τομέα
εξοπλισμού πλοίων και ιδίως οι αρμοδιότητες που ανατίθενται στη διοίκηση του
κράτους της σημαίας από τις διεθνείς συμβάσεις.
3.           Η εποπτεία της αγοράς είναι
δυνατόν να περιλαμβάνει ελέγχους εγγράφων καθώς και ελέγχους του εξοπλισμού
πλοίων που φέρει το πηδαλιόσχημο σήμα, ανεξαρτήτως εάν έχει τοποθετηθεί στο
πλοίο ή όχι. Οι έλεγχοι εξοπλισμού πλοίων που έχει ήδη τοποθετηθεί σε πλοία
περιορίζονται σε εξέταση ανάλογη με αυτήν που είναι δυνατόν να διενεργείται
όταν ο σχετικός εξοπλισμός παραμένει πλήρως λειτουργικός στο πλοίο. Οι έλεγχοι
εξοπλισμού πλοίων τοποθετημένου σε πλοία που φέρουν τη σημαία κράτους μέλους
διαφορετικού από εκείνο που διενεργεί τους ελέγχους εκτελούνται σύμφωνα με τις
σχετικές διατάξεις της οδηγίας 2009/16/ΕΚ του Ευρωπαϊκού Κοινοβουλίου και του
Συμβουλίου[14].
4.           Όταν οι αρχές εποπτείας της
αγοράς κράτους μέλους σκοπεύουν να διενεργήσουν δειγματοληπτικούς ελέγχους, δύνανται
να ζητήσουν από τον κατασκευαστή να διαθέσει τα απαραίτητα δείγματα με δικά του
έξοδα στο έδαφος του εν λόγω κράτους μέλους.
Άρθρο 28
Διαδικασία αντιμετώπισης των προϊόντων που παρουσιάζουν κίνδυνο σε εθνικό
επίπεδο
1.           Εάν οι αρχές εποπτείας της
αγοράς ενός κράτους μέλους έχουν ενεργήσει σύμφωνα με το άρθρο 20 του
κανονισμού (ΕΚ) αριθ. 765/2008 ή όταν έχουν επαρκείς λόγους να πιστεύουν ότι εξοπλισμός
πλοίων που διέπεται από την παρούσα οδηγία παρουσιάζει κίνδυνο για την ασφάλεια
της ναυσιπλοΐας ή για την προστασία του περιβάλλοντος, τότε διενεργούν
αξιολόγηση του εν λόγω εξοπλισμού πλοίων που καλύπτει όλες τις απαιτήσεις της
παρούσας οδηγίας. Οι ενδιαφερόμενοι οικονομικοί φορείς συνεργάζονται κατά οιονδήποτε
αναγκαίο τρόπο με τις αρχές εποπτείας της αγοράς.
Όταν, κατά την εν λόγω αξιολόγηση, οι αρχές
εποπτείας της αγοράς διαπιστώσουν ότι ο εξοπλισμός πλοίων δεν συμμορφώνεται με
τις απαιτήσεις της παρούσας οδηγίας, τότε ζητούν αμελλητί από τον σχετικό
οικονομικό φορέα να λάβει όλα τα αναγκαία διορθωτικά μέτρα για να θέσει τον
εξοπλισμό πλοίων σε συμμόρφωση με τις απαιτήσεις, να αποσύρει τον εξοπλισμό
πλοίων από την αγορά ή να τον ανακαλέσει εντός εύλογου χρονικού διαστήματος, ανάλογου
προς τη φύση του κίνδυνου, το οποίο αυτές ορίζουν.
Οι αρχές εποπτείας της αγοράς ενημερώνουν σχετικώς
τον σχετικό κοινοποιημένο οργανισμό.
Το άρθρο 21 του κανονισμού (ΕΚ) αριθ. 765/2008
ισχύει για τα μέτρα που αναφέρονται στο δεύτερο εδάφιο της παρούσας παραγράφου.
2.           Όταν οι αρχές εποπτείας της
αγοράς θεωρούν ότι η μη συμμόρφωση δεν περιορίζεται στην εθνική επικράτεια ή
στα πλοία που φέρουν τη σημαία τους, ενημερώνουν την Επιτροπή και τα άλλα κράτη
μέλη για τα αποτελέσματα της αξιολόγησης και τα μέτρα που ζήτησαν να λάβει ο
οικονομικός φορέας.
3.           Ο οικονομικός φορέας
διασφαλίζει ότι λαμβάνονται όλα τα ενδεικνυόμενα διορθωτικά μέτρα για όλα τα
προϊόντα που έχει καταστήσει διαθέσιμα στην αγορά σε όλη την Ένωση ή, ανάλογα
με την περίπτωση, που έχουν τοποθετηθεί ή έχουν παραδοθεί ώστε να τοποθετηθούν
σε πλοία της ΕΕ.
4.           Όταν ο σχετικός οικονομικός
φορέας, εντός του χρονικού διαστήματος που αναφέρεται στο δεύτερο εδάφιο της
παραγράφου 1, δεν λάβει τα αναγκαία διορθωτικά μέτρα ή με οποιοδήποτε άλλο
τρόπο δεν τηρήσει τις υποχρεώσεις που υπέχει δυνάμει της παρούσας οδηγίας, τότε
οι αρχές εποπτείας της αγοράς λαμβάνουν όλα τα κατάλληλα προσωρινά μέτρα για να
απαγορεύσουν ή να περιορίσουν τη διαθεσιμότητα στην εθνική αγορά του εξοπλισμού
πλοίων ή την τοποθέτησή του σε πλοία που φέρουν τη σημαία τους, να αποσύρουν το
προϊόν από την αγορά ή να το ανακαλέσουν.
Ενημερώνουν αμέσως την Επιτροπή και τα άλλα κράτη
μέλη για τα μέτρα αυτά.
5.           Στις κατά την παράγραφο 4 πληροφορίες
περιλαμβάνονται όλα τα διαθέσιμα στοιχεία, ιδίως τα στοιχεία που απαιτούνται
για την αναγνώριση του μη συμμορφούμενου εξοπλισμού πλοίων, την καταγωγή του,
τη φύση της τυχόν μη συμμόρφωσης και του σχετικού κινδύνου, τη φύση και τη
διάρκεια των εθνικών μέτρων που ελήφθησαν, καθώς και τα επιχειρήματα που
προβάλλει ο σχετικός οικονομικός φορέας. Συγκεκριμένα, οι αρχές εποπτείας της
αγοράς αναφέρουν σε ποιους λόγους από τους κατωτέρω οφείλεται η μη συμμόρφωση:
α)      ο εξοπλισμός πλοίων δεν πληροί τις
εφαρμοστέες απαιτήσεις σχεδιασμού, κατασκευής και επιδόσεων που ορίζονται
σύμφωνα με το άρθρο 4·
β)      ο εξοπλισμός πλοίων δεν πληροί τα πρότυπα
δοκιμών που αναφέρονται στο άρθρο 4 κατά τη διάρκεια της διαδικασίας
αξιολόγησης της συμμόρφωσης·
γ)      ελλείψεις των προτύπων δοκιμών.
6.           Τα κράτη μέλη πλην του
κράτους μέλους που κίνησε τη διαδικασία ενημερώνουν αμέσως την Επιτροπή και τα άλλα
κράτη μέλη για τα μέτρα που έλαβαν και παρέχουν τυχόν άλλες πρόσθετες
πληροφορίες που έχουν όσον αφορά τη μη συμμόρφωση του σχετικού εξοπλισμού πλοίων
και, σε περίπτωση διαφωνίας με το κοινοποιηθέν εθνικό μέτρο, για τις τυχόν
αντιρρήσεις τους.
7.           Όταν, εντός τεσσάρων μηνών
από τη λήψη των πληροφοριών κατά την παράγραφο 4 δεν έχει διατυπωθεί αντίρρηση
από κράτος μέλος ή την Επιτροπή σε σχέση με προσωρινό μέτρο που έχει λάβει ένα
κράτος μέλος, τότε το μέτρο θεωρείται δικαιολογημένο.
8.           Τα κράτη μέλη εξασφαλίζουν
ότι λαμβάνονται αμελλητί τα κατάλληλα περιοριστικά μέτρα όσον αφορά τον σχετικό
εξοπλισμό πλοίων, όπως η άμεση απόσυρση του προϊόντος από την αγορά τους.
Άρθρο 29
Ενωσιακή διαδικασία διασφάλισης 
1.           Όταν, κατά την ολοκλήρωση της
διαδικασίας του άρθρου 28 παράγραφοι 3 και 4, διατυπωθούν αντιρρήσεις για μέτρο
που έχει λάβει κράτος μέλος ή αν η Επιτροπή θεωρήσει το εθνικό μέτρο αντίθετο
με την ενωσιακή νομοθεσία, τότε η Επιτροπή διαβουλεύεται αμελλητί με τα κράτη
μέλη και τον σχετικό οικονομικό φορέα (ή φορείς) και διενεργεί αξιολόγηση του
εθνικού μέτρου. Βάσει των αποτελεσμάτων αυτής της αξιολόγησης η Επιτροπή
αποφασίζει αν το εθνικό μέτρο είναι δικαιολογημένο.
2.           Για τους σκοπούς της
παραγράφου 1, όταν η Επιτροπή είναι πεπεισμένη ότι η διαδικασία που
ακολουθήθηκε κατά την έκδοση του εθνικού μέτρου είναι κατάλληλη για την πλήρη
και αντικειμενική αξιολόγηση του κινδύνου και είναι σύμφωνη με τις διατάξεις
που προβλέπονται στο άρθρο 21 του κανονισμού (ΕΚ) αριθ. 765/2008, δύναται να
περιοριστεί στην εξέταση της καταλληλότητας και της αναλογικότητας του εθνικού
μέτρου σε σχέση με τον εν λόγω κίνδυνο.
3.           Η Επιτροπή απευθύνει την
απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό
οικονομικό φορέα (ή φορείς).
4.           Αν το εθνικό μέτρο θεωρηθεί
δικαιολογημένο, όλα τα κράτη μέλη λαμβάνουν τα αναγκαία μέτρα για να
εξασφαλίσουν ότι ο μη συμμορφούμενος εξοπλισμός πλοίων αποσύρεται από τις
αγορές τους και, όπου κριθεί απαραίτητο, ανακαλείται. Τα κράτη μέλη ενημερώνουν
την Επιτροπή σχετικά. 
5.           Εάν το εθνικό μέτρο δεν
θεωρηθεί δικαιολογημένο, τότε το κράτος μέλος ανακαλεί το μέτρο.
6.           Όταν το εθνικό μέτρο θεωρηθεί
δικαιολογημένο και η μη συμμόρφωση του εξοπλισμού πλοίων αποδοθεί σε ελλείψεις
των προτύπων δοκιμών που αναφέρονται στο άρθρο 4, η Επιτροπή δύναται να
επιβεβαιώσει, να τροποποιήσει ή να ακυρώσει το εν λόγω μέτρο, μέσω εκτελεστικών
πράξεων σύμφωνα με τη συμβουλευτική διαδικασία που αναφέρεται στο άρθρο 38
παράγραφος 2. Η Επιτροπή εξουσιοδοτείται επίσης να εκδίδει, με κατ'
εξουσιοδότηση πράξεις σύμφωνα με το άρθρο 37, προσωρινά εναρμονισμένες
απαιτήσεις και πρότυπα δοκιμών για το συγκεκριμένο στοιχείο εξοπλισμού πλοίων
προκειμένου να εξαλειφθεί ο κίνδυνος για την ασφάλεια ή το περιβάλλον, εν
αναμονή της τροποποίησης του σχετικού προτύπου δοκιμών από τον αρμόδιο διεθνή οργανισμό.
7.           Όταν το εν λόγω πρότυπο δοκιμών
είναι ευρωπαϊκό πρότυπο, η Επιτροπή ενημερώνει τον σχετικό ευρωπαϊκό οργανισμό (οργανισμούς)
τυποποίησης και υποβάλλει το θέμα στην επιτροπή που έχει συσταθεί βάσει του
άρθρου 5 της οδηγίας 98/34/ΕΚ. Η επιτροπή ζητεί τη γνώμη του σχετικού
ευρωπαϊκού οργανισμού (οργανισμών) τυποποίησης και γνωμοδοτεί αμελλητί.
Άρθρο
30
Συμμορφούμενα προϊόντα που παρουσιάζουν κίνδυνο για την ασφάλεια της ναυσιπλοΐας
ή για την προστασία του περιβάλλοντος
1.           Όταν κράτος μέλος
διαπιστώσει, αφού έχει διενεργήσει αξιολόγηση δυνάμει του άρθρου 28 παράγραφος
1, ότι εξοπλισμός πλοίων, μολονότι συμμορφώνεται με την παρούσα οδηγία, ενέχει κίνδυνο
για την ασφάλεια της ναυσιπλοΐας ή για το περιβάλλον, απαιτεί από τον σχετικό
οικονομικό φορέα να λάβει όλα τα δέοντα μέτρα για να εξασφαλίσει ότι ο συγκεκριμένος
εξοπλισμός πλοίων, όταν διατεθεί στην αγορά, δεν παρουσιάζει πλέον τον εν λόγω
κίνδυνο ή για να αποσύρει τον εξοπλισμό πλοίων από την αγορά ή να τον
ανακαλέσει εντός εύλογης περιόδου που αυτό ορίζει, ανάλογης με τη φύση του κίνδυνου.

2.           Ο οικονομικός φορέας
διασφαλίζει ότι λαμβάνονται διορθωτικά μέτρα για όλα τα προϊόντα που έχει
καταστήσει διαθέσιμα στην αγορά σε όλη την Ένωση ή που έχει τοποθετήσει σε
πλοία της ΕΕ.
3.           Το κράτος μέλος ενημερώνει
αμέσως την Επιτροπή και τα άλλα κράτη μέλη. Στην ενημέρωση περιλαμβάνονται όλα
τα διαθέσιμα στοιχεία, ιδίως τα στοιχεία που είναι αναγκαία για την αναγνώριση του
σχετικού εξοπλισμού πλοίων, την προέλευσή του και την αλυσίδα εφοδιασμού του εξοπλισμού
πλοίων, τη φύση του σχετικού κινδύνου, τη φύση και τη διάρκεια των εθνικών
μέτρων που ελήφθησαν.
4.           Η Επιτροπή διαβουλεύεται
αμελλητί με τα κράτη μέλη και τους σχετικούς οικονομικούς φορείς και διενεργεί
αξιολόγηση των ληφθέντων εθνικών μέτρων. Βάσει των αποτελεσμάτων αυτής της
αξιολόγησης, η Επιτροπή αποφασίζει αν το μέτρο είναι δικαιολογημένο και, εφόσον
απαιτείται, προτείνει τα δέοντα μέτρα· για αυτόν τον σκοπό, εφαρμόζεται το
άρθρο 29 παράγραφος 2, τηρουμένων των αναλογιών.
5.           Η Επιτροπή απευθύνει την
απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό
οικονομικό φορέα (ή φορείς). 
Άρθρο 31
Τυπική μη συμμόρφωση
1.           Με την επιφύλαξη του άρθρου
28, όταν κράτος μέλος προβεί σε μία από τις ακόλουθες διαπιστώσεις, απαιτεί από
τον σχετικό οικονομικό φορέα να θέσει τέλος στη μη συμμόρφωση:
α)      το πηδαλιόσχημο σήμα έχει τεθεί κατά
παράβαση του άρθρου 9 ή του άρθρου 10·
β)      το πηδαλιόσχημο σήμα δεν έχει τεθεί·
γ)      δεν έχει καταρτιστεί δήλωση συμμόρφωσης
ΕΕ·
δ)      η δήλωση συμμόρφωσης ΕΕ δεν έχει καταρτιστεί
σωστά·
ε)      ο τεχνικός φάκελος είτε δεν είναι
διαθέσιμος είτε δεν είναι πλήρης.
2.           Όταν εξακολουθεί να υφίσταται
η μη συμμόρφωση που αναφέρεται στην παράγραφο 1, το οικείο κράτος μέλος
λαμβάνει όλα τα δέοντα μέτρα για να περιορίσει ή να απαγορεύσει τη
διαθεσιμότητα στην αγορά του εξοπλισμού πλοίων και να εξασφαλίσει ότι αυτός
ανακαλείται ή αποσύρεται από την αγορά.
Άρθρο 32
Εξαιρέσεις με βάση την τεχνική καινοτομία
1.           Σε έκτακτες περιπτώσεις
τεχνικής καινοτομίας, η αρχή του κράτους της σημαίας δύναται να επιτρέψει να
τοποθετηθεί σε πλοίο της Ένωσης εξοπλισμός που δεν συμμορφώνεται με τις
διαδικασίες αξιολόγησης της συμμόρφωσης, εάν έχει αποδειχθεί με δοκιμή ή άλλο
επαρκή τρόπο κατά την κρίση της διοίκησης του κράτους της σημαίας ότι ο
εξοπλισμός είναι τουλάχιστον εξίσου αποτελεσματικός με εξοπλισμό πλοίων που
υπέστη επιτυχώς τις διαδικασίες αξιολόγησης της συμμόρφωσης.
2.           Οι διαδικασίες δοκιμών δεν
πρέπει με κανέναν τρόπο να διακρίνουν μεταξύ εξοπλισμού πλοίων που
κατασκευάζεται στο κράτος μέλος της σημαίας και εξοπλισμού πλοίων που
κατασκευάζεται σε άλλα κράτη.
3.           Στον εξοπλισμό πλοίων που εμπίπτει
στο άρθρο αυτό χορηγείται πιστοποιητικό από το κράτος μέλος της σημαίας, το οποίο
τον συνοδεύει πάντοτε και περιέχει την αδεία του κράτους μέλους της σημαίας για
την τοποθέτηση του εξοπλισμού αυτού στο πλοίο και τυχόν περιορισμούς ή
διατάξεις σχετικά με τη χρήση του.
4.           Όταν κράτος μέλος επιτρέπει
την τοποθέτηση σε πλοίο της Ένωσης εξοπλισμού που εμπίπτει στο παρόν άρθρο, το
κράτος μέλος ανακοινώνει αμέσως στην Επιτροπή και τα άλλα κράτη μέλη τα
στοιχεία της άδειας αυτής μαζί με τις εκθέσεις όλων των δοκιμών, αξιολογήσεων
και διαδικασιών αξιολόγησης της συμμόρφωσης.
5.           Εντός δώδεκα μηνών από την
παραλαβή της ανακοίνωσης που αναφέρεται στην παράγραφο 4, η Επιτροπή, αν κρίνει
ότι δεν πληρούνται οι προϋποθέσεις που προβλέπονται στην παράγραφο 1, δύναται
να ζητήσει από το κράτος μέλος να αποσύρει εντός συγκεκριμένης προθεσμίας την
άδεια που χορηγήθηκε. Για αυτόν τον σκοπό, η Επιτροπή ενεργεί με βάση
εκτελεστικές πράξεις. Οι εν λόγω εκτελεστικές πράξεις εκδίδονται σύμφωνα με τη
συμβουλευτική διαδικασία που αναφέρεται στο άρθρο
38 παράγραφος 2.
6.           Όταν πλοίο με εξοπλισμό που
εμπίπτει στην παράγραφο 1 μεταβιβάζεται σε άλλο κράτος μέλος, το κράτος
υποδοχής δύναται να λάβει τα αναγκαία μέτρα, συμπεριλαμβανομένων τυχόν δοκιμών
και πρακτικών επιδείξεων, για να διασφαλίσει ότι ο εξοπλισμός είναι τουλάχιστον
εξίσου αποτελεσματικός με εξοπλισμό που υπέστη επιτυχώς τις διαδικασίες
αξιολόγησης της συμμόρφωσης.
Άρθρο 33
Εξαιρέσεις για λόγους δοκιμών ή αξιολόγησης εξοπλισμού
Η διοίκηση του κράτους της σημαίας δύναται να
επιτρέψει να τοποθετείται σε πλοίο της Ένωσης εξοπλισμός πλοίων που δεν υπέστη
επιτυχώς τις διαδικασίες αξιολόγησης της συμμόρφωσης ή δεν εμπίπτει στο άρθρο
32, για λόγους δοκιμών ή αξιολόγησης εξοπλισμού, εφόσον πληρούνται σωρευτικά οι
ακόλουθες προϋποθέσεις:
α)           το κράτος μέλος της σημαίας χορηγεί
πιστοποιητικό για τον εξοπλισμό πλοίων, το οποίο τον συνοδεύει πάντοτε και περιέχει
την αδεία του κράτους αυτού για τοποθέτηση του εν λόγω εξοπλισμού σε πλοίο της
Ένωσης και τυχόν περιορισμούς ή διατάξεις σχετικά με τη χρήση του·
β)           η άδεια έχει περιορισμένη χρονική
διάρκεια·
γ)           ο εξοπλισμός πλοίων δεν πρέπει να
χρησιμοποιείται στη θέση αλλού εξοπλισμού που πληροί τις προϋποθέσεις της
παρούσας οδηγίας και δεν αντικαθιστά τον εν λογγό εξοπλισμό, ο οποίος και
πρέπει να διατηρείται επί του πλοίου της Ένωσης έτοιμος για λειτουργία
και άμεση χρήση.
Άρθρο 34
Εξαιρέσεις σε έκτακτες περιστάσεις
1.           Σε έκτακτες περιστάσεις, οι
οποίες αιτιολογούνται δεόντως στη διοίκηση του κράτους της σημαίας, όταν
εξοπλισμός πλοίων πρέπει να αντικατασταθεί σε λιμένα εκτός της Ένωσης όπου δεν
είναι εφικτό από άποψη χρόνου, καθυστέρησης και κόστους να τοποθετηθεί στο
πλοίο εξοπλισμός που φέρει το πηδαλιόσχημο σήμα, επιτρέπεται να τοποθετηθεί
άλλος εξοπλισμός σύμφωνα με τις παραγράφους 2 έως 4 του παρόντος άρθρου.
2.           Ο εξοπλισμός πλοίων που
τοποθετείται στο πλοίο συνοδεύεται από φάκελο εκδοθέντα από κράτος μέλος του
ΔΝΟ που αποτελεί μέρος των οικείων συμβάσεων, ο οποίος πιστοποιεί ότι
πληρούνται οι οικείες απαιτήσεις του ΙΜΟ.
3.           Η διοίκηση του κράτους της
σημαίας ενημερώνεται αμέσως για τη φύση και τα χαρακτηριστικά του εν λόγω άλλου
εξοπλισμού. 
4.           Η διοίκηση του κράτους της
σημαίας διασφαλίζει, το ταχύτερο, ότι ο εξοπλισμός πλοίων που αναφέρεται στην
παράγραφο 1, μαζί με την τεκμηρίωση δοκιμής του, πληροί τις απαιτήσεις των
διεθνών νομικών μέσων και της παρούσας οδηγίας.
5.           Όταν έχει αποδειχθεί ότι
συγκεκριμένος εξοπλισμός πλοίων που φέρει το πηδαλιόσχημο σήμα δεν είναι πλέον
διαθέσιμος στην αγορά, το κράτος μέλος της σημαίας δύναται να επιτρέψει να
τοποθετηθεί άλλος εξοπλισμός σε πλοία, με την επιφύλαξη των διατάξεων των
παραγράφων 6 έως 8 του παρόντος άρθρου.
6.           Ο επιτρεπόμενος εξοπλισμός
πλοίων συμμορφώνεται στον μέγιστο δυνατό βαθμό με τις απαιτήσεις και τα πρότυπα
δοκιμών του άρθρου 4. 
7.           Ο εξοπλισμός πλοίων που
τοποθετείται συνοδεύεται από προσωρινό πιστοποιητικό έγκρισης το οποίο εκδίδεται
από το κράτος μέλος της σημαίας ή από άλλο κράτος μέλος και στο οποίο δηλώνονται
τα εξής:
α)      ο εξοπλισμός με το πηδαλιόσχημο σήμα τον
οποίο πρόκειται να αντικαταστήσει ο εγκεκριμένος εξοπλισμός·
β)      οι ακριβείς συνθήκες υπό από τις οποίες
έχει εκδοθεί το πιστοποιητικό έγκρισης και ιδίως η μη διαθεσιμότητα στην αγορά
του εξοπλισμού που φέρει το πηδαλιόσχημο σήμα·
γ)      οι ακριβείς απαιτήσεις σχεδιασμού,
κατασκευής και επιδόσεων σύμφωνα με τις οποίες εγκρίθηκε ο εξοπλισμός από το
κράτος μέλος πιστοποίησης·
δ)      τα τυχόν πρότυπα δοκιμών που έχουν
εφαρμοστεί, κατά τις σχετικές διαδικασίες έγκρισης.
8.           Το κράτος μέλος που εκδίδει
προσωρινό πιστοποιητικό έγκρισης ενημερώνει αμέσως την Επιτροπή σχετικά. Αν η
Επιτροπή κρίνει ότι δεν πληρούνται οι προϋποθέσεις των παραγράφων 6 και 7, δύναται
να ζητήσει από το κράτος μέλος να ανακαλέσει το εν λόγω πιστοποιητικό ή να
λάβει άλλα κατάλληλα μέτρα μέσω εκτελεστικών πράξεων. Οι εν λόγω εκτελεστικές
πράξεις εκδίδονται σύμφωνα με τη συμβουλευτική διαδικασία που
αναφέρεται στο άρθρο 38 παράγραφος 2.
Κεφάλαιο 6
Τελικές διατάξεις
Άρθρο 35
Εκτελεστικά μέτρα
1.           Τα κράτη μέλη κοινοποιούν
στην Επιτροπή το όνομα και τα στοιχεία επικοινωνίας των αρχών που είναι
επιφορτισμένες με την εφαρμογή της παρούσας οδηγίας. Η Επιτροπή συντάσσει,
επικαιροποιεί περιοδικά και δημοσιοποιεί κατάλογο των εν λόγω αρχών.
2.           Η Επιτροπή καθορίζει με
εκτελεστικές πράξεις, τις σχετικές απαιτήσεις σχεδιασμού, κατασκευής και
επιδόσεων και τα πρότυπα δοκιμών που προβλέπονται από τα διεθνή νομικά μέσα για
κάθε στοιχείο του εξοπλισμού πλοίων για το οποίο απαιτείται έγκριση της
διοίκησης του κράτους της σημαίας σύμφωνα με τις διεθνείς συμβάσεις.
3.           Η Επιτροπή δύναται να
εκδίδει, με εκτελεστικές πράξεις, κοινά κριτήρια και διαδικασίες για την
εφαρμογή των απαιτήσεων και των προτύπων δοκιμών που αναφέρονται στην παράγραφο
2. 
4.           Η Επιτροπή καθορίζει, με
εκτελεστικές πράξεις, τις νέες απαιτήσεις σχεδιασμού, κατασκευής και επιδόσεων
του εξοπλισμού πλοίων που προβλέπονται στα διεθνή νομικά μέσα και ισχύουν για
εξοπλισμό πλοίων τοποθετούμενο σε πλοία πριν από την έκδοση τους, προκειμένου
να διασφαλίζεται ότι εξοπλισμός τοποθετημένος σε πλοία της Ένωσης συμμορφώνεται
με τις διεθνείς συμβάσεις.
5.           Η Επιτροπή συγκροτεί και
επικαιροποιεί βάση δεδομένων που περιέχει τουλάχιστον τις ακόλουθες
πληροφορίες:
α)      τον κατάλογο και τα βασικά στοιχεία των
πιστοποιητικών συμμόρφωσης που εκδόθηκαν δυνάμει της παρούσας οδηγίας·
β)      τον κατάλογο και τα βασικά στοιχεία των
δηλώσεων συμμόρφωσης που εκδόθηκαν δυνάμει της παρούσας οδηγίας·
γ)      επικαιροποιημένο κατάλογο των εφαρμοστέων
διεθνών νομικών μέσων, απαιτήσεων και προτύπων δοκιμών, συμπεριλαμβανομένων
τυχόν επικαιροποιήσεών τους που ισχύουν δυνάμει του άρθρου 4 παράγραφος 3·
δ)      τον κατάλογο και το πλήρες κείμενο των κριτηρίων
και διαδικασιών που αναφέρονται στην παράγραφο 3·
ε)      τις απαιτήσεις και τους όρους της
ηλεκτρονικής σήμανσης που αναφέρεται στο άρθρο 11·
στ)    κάθε άλλη χρήσιμη πληροφορία με σκοπό τη
διευκόλυνση της ορθής εφαρμογής της παρούσας οδηγίας από τα κράτη μέλη, τους
κοινοποιημένους οργανισμούς και τους οικονομικούς φορείς.
Στην εν λόγω βάση δεδομένων έχουν πρόσβαση τα
κράτη μέλη. Πρέπει επίσης να διατίθεται στο κοινό, συνολικά ή εν μέρει, για
ενημερωτικούς σκοπούς και μόνο. 
6.           Οι εκτελεστικές πράξεις που
αναφέρονται στο παρόν άρθρο εκδίδονται σύμφωνα με τη διαδικασία εξέτασης που αναφέρεται στο άρθρο 38 παράγραφος 3. 
Άρθρο 36
Τροποποιήσεις 
Η παρούσα οδηγία είναι δυνατόν να τροποποιηθεί
από την Επιτροπή με κατ’ εξουσιοδότηση πράξεις προκειμένου: 
α)      να τροποποιηθεί ο κατάλογος των διεθνών
συμβάσεων που ορίζονται στο άρθρο 2 παράγραφος 3, προκειμένου να συμπεριληφθούν
οι συμβάσεις με βάση τις οποίες απαιτείται έγκριση του κράτους της σημαίας όσον
αφορά τον εξοπλισμό που πρόκειται να τοποθετηθεί σε πλοία που φέρουν τη σημαία
του·
β)      να επικαιροποιούνται οι παραπομπές σε
διεθνή και ευρωπαϊκά πρότυπα, όπως αναφέρεται στο παράρτημα III, όταν υπάρχουν
νέα πρότυπα.
Οι εν λόγω κατ’ εξουσιοδότηση πράξεις εκδίδονται
σύμφωνα με τη διαδικασία που προβλέπεται στο άρθρο 37.
Άρθρο 37
Άσκηση των ανατιθέμενων αρμοδιοτήτων
1.           Ανατίθεται στην Επιτροπή η
αρμοδιότητα έκδοσης κατ’ εξουσιοδότηση πράξεων υπό τους όρους που προβλέπονται
στον παρόν άρθρο. 
2.           Η εξουσιοδότηση που
αναφέρεται στα άρθρα 8, 11, 29 και 36 εκχωρείται στην Επιτροπή επ’ αόριστον από
την ημερομηνία έναρξης ισχύος της παρούσας οδηγίας.
3.           Η εξουσιοδότηση που
αναφέρεται στα άρθρα 8, 11, 29 και 36 μπορεί να ανακληθεί οποτεδήποτε από το
Ευρωπαϊκό Κοινοβούλιο ή το Συμβούλιο. Η απόφαση ανάκλησης επιφέρει τη λήξη
της εξουσιοδότησης που προσδιορίζεται στην εν λόγω απόφαση και παράγει
αποτελέσματα από την επομένη της δημοσίευσής της στην Επίσημη Εφημερίδα
της Ευρωπαϊκής Ένωσης ή σε μεταγενέστερη ημερομηνία, η οποία
καθορίζεται στην εν λόγω απόφαση. Δεν θίγει το κύρος των ήδη ισχυουσών
κατ’ εξουσιοδότηση πράξεων. 
4.           Αμέσως μετά την έκδοση
κατ’ εξουσιοδότηση πράξης, η Επιτροπή την κοινοποιεί ταυτοχρόνως στο
Ευρωπαϊκό Κοινοβούλιο και το Συμβούλιο. 
5.           Κατ’ εξουσιοδότηση πράξη η
οποία εκδίδεται δυνάμει των άρθρων 8, 11, 29 και 36 τίθεται σε ισχύ μόνον
εφόσον ούτε το Ευρωπαϊκό Κοινοβούλιο ούτε το Συμβούλιο προβάλλουν
ένσταση εντός προθεσμίας δύο μηνών από την κοινοποίηση της πράξης στο
Ευρωπαϊκό Κοινοβούλιο και το Συμβούλιο ή εφόσον, πριν από τη λήξη της
προθεσμίας αυτής, τόσο το Ευρωπαϊκό Κοινοβούλιο, όσο και το Συμβούλιο
πληροφορήσουν την Επιτροπή ότι δεν πρόκειται να προβάλουν ένσταση. Η εν
λόγω προθεσμία παρατείνεται. Η εν λόγω προθεσμία παρατείνεται κατά δύο μήνες
με πρωτοβουλία του Ευρωπαϊκού Κοινοβουλίου ή του Συμβουλίου.
Άρθρο 38
Επιτροπή
1.           Η Ευρωπαϊκή Επιτροπή
επικουρείται από την επιτροπή ασφάλειας στη ναυτιλία και πρόληψης της ρύπανσης
από τα πλοία (COSS) που συγκροτήθηκε βάσει του κανονισμού (ΕΚ) αριθ. 2099/2002
του Ευρωπαϊκού Κοινοβουλίου και του Συμβουλίου[15].
Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ.
182/2011.
2.           Όταν γίνεται παραπομπή στην
παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
3.           Όταν γίνεται παραπομπή στην
παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
Άρθρο 39
Μεταφορά στο εθνικό δίκαιο
1.           Τα κράτη μέλη θεσπίζουν και
δημοσιεύουν, πριν από [ένα έτος μετά την έναρξη ισχύος], τις αναγκαίες
νομοθετικές, κανονιστικές και διοικητικές διατάξεις για να συμμορφωθούν με την
παρούσα οδηγία. Ανακοινώνουν αμέσως στην Επιτροπή το κείμενο των εν λόγω
διατάξεων.
Εφαρμόζουν τις διατάξεις αυτές από [ένα έτος
από την ημερομηνία έναρξης ισχύος].
Όταν τα κράτη μέλη θεσπίζουν τις εν λόγω
διατάξεις, αυτές περιέχουν αναφορά στην παρούσα οδηγία ή συνοδεύονται από την
αναφορά αυτή κατά την επίσημη δημοσίευσή τους. Ο τρόπος της αναφοράς
αποφασίζεται από τα κράτη μέλη.
2.           Τα κράτη μέλη ανακοινώνουν
στην Επιτροπή το κείμενο των ουσιωδών διατάξεων εσωτερικού δικαίου τις οποίες
θεσπίζουν στον τομέα που διέπεται από την παρούσα οδηγία.
Άρθρο 40
Κατάργηση
1.           Η οδηγία 96/98/ΕΚ του Συμβουλίου
καταργείται από την [ημερομηνία εφαρμογής]
2.           Ωστόσο, οι απαιτήσεις και τα πρότυπα
δοκιμών για τον εξοπλισμό πλοίων που ισχύουν στις [ημερομηνία εφαρμογής],
σύμφωνα με τις διατάξεις του εθνικού δικαίου που θεσπίζουν τα κράτη μέλη
προκειμένου να συμμορφωθούν με την οδηγία 96/98/ΕΚ, εξακολουθούν να ισχύουν έως
ότου η Επιτροπή εγκρίνει τα εκτελεστικά μέτρα που αναφέρονται στο άρθρο 35
παράγραφος 2.
3.           Οι παραπομπές στην
καταργούμενη οδηγία θεωρούνται παραπομπές στην παρούσα οδηγία.
Άρθρο 41
Έναρξη ισχύος
Η παρούσα οδηγία αρχίζει να ισχύει την εικοστή
ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 42
Η παρούσα
οδηγία απευθύνεται στα κράτη μέλη.
Βρυξέλλες,
Για το Ευρωπαϊκό Κοινοβούλιο                     Για
το Συμβούλιο
Ο Πρόεδρος                                                   Ο
Πρόεδρος
ΠΑΡΑΡΤΗΜΑ I 
Πηδαλιόσχημο σήμα 
Το σήμα συμμόρφωσης έχει την ακόλουθη μορφή:
Σε περίπτωση σμίκρυνσης ή μεγέθυνσης του πηδαλιόσχημου
σήματος πρέπει να διατηρούνται οι αναλογίες που δίνονται στην ανωτέρω γραφική
παράσταση.
Τα διάφορα στοιχεία του πηδαλιόσχημου σήματος
πρέπει να έχουν περίπου την ίδια κατακόρυφη διάσταση, η οποία δεν επιτρέπεται να
είναι μικρότερη από 5 mm.
Για συσκευές μικρού μεγέθους επιτρέπεται
απόκλιση από αυτή την ελάχιστη διάσταση.
ΠΑΡΑΡΤΗΜΑ II
Διαδικασίες αξιολόγησης της συμμόρφωσης 
I. Ενότητα
B: Εξέταση τύπου EK 
1.           Η εξέταση τύπου ΕΚ είναι
το μέρος της διαδικασίας αξιολόγησης της συμμόρφωσης με το οποίο
κοινοποιημένος οργανισμός εξετάζει τον τεχνικό σχεδιασμό προϊόντος και
επαληθεύει και βεβαιώνει ότι ο τεχνικός σχεδιασμός του προϊόντος πληροί
τις απαιτήσεις της νομοθετικής πράξης που εφαρμόζεται σε αυτό. 
2.           Η εξέταση τύπου EK είναι
δυνατόν να διενεργηθεί με οποιονδήποτε από τους ακόλουθους τρόπους:
–              
εξέταση δείγματος, αντιπροσωπευτικού της εξεταζόμενης
παραγωγής, από το πλήρες προϊόν (τύπος παραγωγής),
–              
αξιολόγηση της επάρκειας του τεχνικού σχεδιασμού
του εξοπλισμού πλοίων μέσω της εξέτασης του τεχνικού φακέλου και των
αναφερόμενων στο σημείο 3 δικαιολογητικών και της εξέτασης δειγμάτων, αντιπροσωπευτικών
της εξεταζόμενης παραγωγής, από ένα ή περισσότερα κρίσιμα μέρη του προϊόντος
(συνδυασμός τύπου παραγωγής και τύπου σχεδιασμού)·
3.           Η αίτηση για εξέταση τύπου EK
υποβάλλεται από τον κατασκευαστή σε έναν και μόνο κοινοποιημένο οργανισμό της
επιλογής του.
Η αίτηση περιλαμβάνει:
–                        
επικυρωμένο αντίγραφο του διπλώματος ευρεσιτεχνίας,
της άδειας ή του εγγράφου με το οποίο ο αιτών ισχυρίζεται ότι έχει το δικαίωμα
να κατασκευάζει, χρησιμοποιεί, πωλεί ή προσφέρει προς πώληση τον εξοπλισμό
πλοίων ή να χρησιμοποιεί το εμπορικό του σήμα· ο κοινοποιημένος οργανισμός
θέτει στη διάθεση των αρμόδιων δικαστηρίων το επικυρωμένο αντίγραφο, παρά το
σημείο 16 του παραρτήματος ΙΙΙ·
–                        
το όνομα και τη διεύθυνση του κατασκευαστή και, αν
η αίτηση υποβάλλεται από τον εξουσιοδοτημένο αντιπρόσωπο, το όνομα και τη
διεύθυνση και του εξουσιοδοτημένο αντιπροσώπου·
–                        
γραπτή δήλωση ότι δεν έχει υποβληθεί η ίδια αίτηση σε
άλλο κοινοποιημένο οργανισμό·
–                        
τον τεχνικό φάκελο. Ο τεχνικός φάκελος καθιστά
δυνατή την αξιολόγηση της συμμόρφωσης του εξοπλισμού πλοίων με τις εφαρμοστέες
απαιτήσεις των διεθνών νομικών μέσων οι οποίες αναφέρονται στο άρθρο 4 και
περιλαμβάνει επαρκή ανάλυση και εκτίμηση κινδύνου (κινδύνων). Ο τεχνικός
φάκελος προσδιορίζει τις εφαρμοστέες απαιτήσεις και καλύπτει ― στον βαθμό που
αυτό απαιτείται για την αξιολόγηση ― τον σχεδιασμό, την κατασκευή και τη
λειτουργία του εξοπλισμού πλοίων. Ο τεχνικός φάκελος περιλαμβάνει, κατά
περίπτωση, τουλάχιστον τα ακόλουθα στοιχεία:
–     
γενική περιγραφή του εξοπλισμού πλοίων,
–     
τα σχέδια αρχικής σύλληψης και κατασκευής, καθώς
και διαγράμματα συστατικών μερών, υποσυγκροτημάτων, κυκλωμάτων κ.λπ.,
α)      τις αναγκαίες περιγραφές και επεξηγήσεις
για την κατανόηση των εν λόγω σχεδίων και διαγραμμάτων και της λειτουργίας του εξοπλισμού
πλοίων,
β)      κατάλογο με τις απαιτήσεις και τα πρότυπα
δοκιμών που ισχύουν για τον συγκεκριμένο εξοπλισμό πλοίων δυνάμει της παρούσας
οδηγίας, μαζί με περιγραφή των λύσεων που υιοθετήθηκαν για να πληρούνται οι εν
λόγω απαιτήσεις,
γ)       τα αποτελέσματα των υπολογισμών
σχεδιασμού, των ελέγχων που διενεργήθηκαν κ.λπ. και
δ)      τις εκθέσεις δοκιμών·
–     
αντιπροσωπευτικά δείγματα της εξεταζόμενης
παραγωγής. Ο κοινοποιημένος οργανισμός μπορεί να ζητήσει επιπλέον δείγματα, αν
το απαιτούν οι ανάγκες του προγράμματος δοκιμών.
–     
τα δικαιολογητικά που αποδεικνύουν την επάρκεια του
τεχνικού σχεδιασμού. Τα εν λόγω δικαιολογητικά μνημονεύουν όλα τα σχετικά
έγγραφα που έχουν χρησιμοποιηθεί. Τα δικαιολογητικά περιλαμβάνουν, όπου είναι
αναγκαίο, τα αποτελέσματα των δοκιμών που διενεργήθηκαν από το κατάλληλο εργαστήριο
του κατασκευαστή ή από άλλο εργαστήριο εξ ονόματός του και με ευθύνη του.
4.           Ο κοινοποιημένος οργανισμός:
Όσον αφορά τον εξοπλισμό πλοίων:
4.1.        εξετάζει τον τεχνικό φάκελο και τα δικαιολογητικά
για να εκτιμήσει την επάρκεια του τεχνικού σχεδιασμού του εξοπλισμού πλοίων·
Όσον αφορά το δείγμα (τα δείγματα):
4.2.        επιβεβαιώνει ότι το δείγμα (τα
δείγματατα) έχει (έχουν) κατασκευαστεί σύμφωνα με τον τεχνικό φάκελο, και
προσδιορίζει τα στοιχεία που έχουν σχεδιαστεί σύμφωνα με τις εφαρμοστέες
διατάξεις των σχετικών εναρμονισμένων προτύπων ή/και τεχνικών προδιαγραφών,
καθώς και τα στοιχεία που έχουν σχεδιαστεί χωρίς την εφαρμογή των αντίστοιχων
διατάξεων των εν λόγω προτύπων·
4.3.        διεξάγει τους κατάλληλους ελέγχους
και δοκιμές σύμφωνα με την παρούσα οδηγία·
4.4.        συμφωνεί με τον κατασκευαστή τον τόπο
όπου θα διεξαχθούν οι έλεγχοι και οι δοκιμές.
5.           Ο κοινοποιημένος οργανισμός
συντάσσει έκθεση αξιολόγησης στην οποία καταγράφονται οι ενέργειες που
πραγματοποιήθηκαν σύμφωνα με το σημείο 4 και η έκβασή τους. Ο κοινοποιημένος
οργανισμός, με την επιφύλαξη των υποχρεώσεών του έναντι των κοινοποιουσών
αρχών, δημοσιοποιεί το περιεχόμενο της έκθεσης αυτής, εν μέρει ή εξ
ολοκλήρου, μόνο κατόπιν έγκρισης του κατασκευαστή.
6.           Όταν ο τύπος πληροί τις απαιτήσεις
των ειδικών διεθνών νομικών μέσων που ισχύουν για τον συγκεκριμένο εξοπλισμό
πλοίων, ο κοινοποιημένος οργανισμός χορηγεί στον κατασκευαστή πιστοποιητικό
εξέτασης τύπου EK. Το πιστοποιητικό περιλαμβάνει το όνομα και τη διεύθυνση του
κατασκευαστή, τα πορίσματα της εξέτασης, τους (τυχόν) όρους υπό τους
οποίους ισχύει το πιστοποιητικό και τα απαραίτητα στοιχεία αναγνώρισης του
εγκεκριμένου τύπου. Στο πιστοποιητικό είναι δυνατόν να επισυνάπτονται ένα ή
περισσότερα παραρτήματα.
Το πιστοποιητικό και τα παραρτήματά του
περιλαμβάνουν όλες τις απαραίτητες πληροφορίες για την αξιολόγηση της
συμμόρφωσης των κατασκευασθέντων προϊόντων με τον εξετασθέντα τύπο και για να
είναι δυνατόν να διεξαχθεί ο έλεγχος εν λειτουργία.
Όταν ο τύπος δεν πληροί τις εφαρμοστέες απαιτήσεις
των διεθνών νομικών μέσων, ο κοινοποιημένος οργανισμός αρνείται να χορηγήσει πιστοποιητικό
εξέτασης τύπου EK και ενημερώνει τον αιτούντα σχετικά, αιτιολογεί δε λεπτομερώς
την άρνηση χορήγησης του πιστοποιητικού.
7.           Ο κοινοποιημένος οργανισμός,
αφενός, παρακολουθει όλες τις εξελίξεις της γενικώς αναγνωρισμένης
τεχνολογίας, από τις οποίες προκύπτει ότι ο εγκεκριμένος τύπος μπορεί να μην
πληροί πλέον τις εφαρμοστέες απαιτήσεις του διεθνούς νομικού μέσου και,
αφετέρου, ορίζει αν οι εξελίξεις αυτές απαιτούν περαιτέρω έρευνες. Στην
περίπτωση αυτή, ο κοινοποιημένος οργανισμός ενημερώνει τον κατασκευαστή
σχετικά.
Ο κατασκευαστής γνωστοποιεί στον κοινοποιημένο
οργανισμό, ο οποίος έχει στην κατοχή του τον τεχνικό φάκελο για το
πιστοποιητικό εξέτασης τύπου EK, κάθε τροποποίηση του εγκεκριμένου τύπου που
ενδέχεται να επηρεάσει τη συμμόρφωση του εξοπλισμού πλοίων με τις απαιτήσεις
των διεθνών νομικών μέσων ή με τους όρους υπό τους οποίους ισχύει το
πιστοποιητικό. Για τις τροποποιήσεις αυτές απαιτείται συμπληρωματική έγκριση
υπό μορφή προσθήκης στο αρχικό πιστοποιητικό εξέτασης τύπου EK.
8.           Κάθε κοινοποιημένος οργανισμός
ενημερώνει τις οικείες κοινοποιούσες αρχές σχετικά με τα πιστοποιητικά εξέτασης
τύπου EK ή/και κάθε προσθήκη σε αυτά που έχει χορηγήσει ή ανακαλέσει και θέτει
στη διάθεση των οικείων κοινοποιουσών αρχών, περιοδικά ή κατόπιν αιτήματος,
κατάλογο των πιστοποιητικών ή/και όλων των προσθηκών σε αυτά που έχουν
απορριφθεί, ανασταλεί ή στα οποία έχουν επιβληθεί περιορισμοί με άλλον τρόπο.
Κάθε κοινοποιημένος οργανισμός ενημερώνει τους
άλλους κοινοποιημένους οργανισμούς σχετικά με τα πιστοποιητικά εξέτασης τύπου
EK ή/και κάθε προσθήκη σε αυτά που έχει απορρίψει, αποσύρει, αναστείλει ή στα
οποία έχει επιβάλει περιορισμούς με άλλον τρόπο, και, κατόπιν αιτήματος,
σχετικά με τα πιστοποιητικά που χορήγησε ή/και τις προσθήκες τους σε αυτά.
Κάθε κοινοποιημένος οργανισμός ενημερώνει τους
άλλους κοινοποιημένους οργανισμούς σχετικά με τα πιστοποιητικά εξέτασης
τύπου EK ή/και κάθε προσθήκη σε αυτά που έχουν απορριφθεί, ανακληθεί,
ανασταλεί ή στα οποία έχουν επιβληθεί περιορισμοί με άλλον τρόπο και,
κατόπιν αιτήματος, σχετικά με τα πιστοποιητικά που χορήγησε ή/και τις
προσθήκες σε αυτά.
Η Επιτροπή, τα κράτη μέλη και οι λοιποί
κοινοποιημένοι φορείς μπορούν, κατόπιν αιτήματος, να λαμβάνουν αντίγραφο των
πιστοποιητικών εξέτασης τύπου EK ή/και των προσθηκών τους. Κατόπιν αιτήματος, η
Επιτροπή και τα κράτη μέλη μπορούν να λάβουν αντίγραφο του τεχνικού φακέλου και
των πορισμάτων των ελέγχων που διενεργήθηκαν από τον κοινοποιημένο οργανισμό. Ο
κοινοποιημένος οργανισμός διατηρεί αντίγραφο του πιστοποιητικού εξέτασης τύπου
EK, των παραρτημάτων του και των προσθηκών του, καθώς και τον τεχνικό φάκελο
που περιλαμβάνει τα έγγραφα τα οποία υποβλήθηκαν από τον κατασκευαστή
έως τη λήξη ισχύος έως τη λήξη ισχύος του πιστοποιητικού.
9.           Ο κατασκευαστής διατηρεί στη διάθεση
των εθνικών αρχών αντίγραφο του πιστοποιητικού εξέτασης τύπου EK, των
παραρτημάτων και των προσθηκών του μαζί με τον τεχνικό φάκελο, επί δέκα έτη από
την κατασκευή του τελευταίου προϊόντος.
10.         Ο εξουσιοδοτημένος αντιπρόσωπος του
κατασκευαστή μπορεί να υποβάλλει την αίτηση που προβλέπεται στο σημείο 3 και να
εκπληρώνει τις υποχρεώσεις που προβλέπονται στα σημεία 7 και 9, υπό την
προϋπόθεση ότι ορίζονται λεπτομερώς στην εντολή.
II. Ενότητα Δ: Συμμόρφωση προς τον τύπο με
βάση τη διασφάλιση της ποιότητας της διαδικασίας παραγωγής
1.           Η συμμόρφωση προς τον τύπο με βάση
τη διασφάλιση ποιότητας της διαδικασίας παραγωγής αποτελεί το μέρος της διαδικασίας
αξιολόγησης της συμμόρφωσης με το οποίο ο κατασκευαστής εκπληρώνει τις
υποχρεώσεις που καθορίζονται στα σημεία 2 και 5 και βεβαιώνει και δηλώνει, με
αποκλειστική του ευθύνη, ότι ο σχετικός εξοπλισμός πλοίων είναι σύμφωνος προς
τον τύπο που περιγράφεται στο πιστοποιητικό εξέτασης τύπου EK και πληροί τις
απαιτήσεις των διεθνών νομικών μέσων που εφαρμόζονται σε αυτόν.
2.           Κατασκευή
Ο κατασκευαστής εφαρμόζει εγκεκριμένο σύστημα
ποιότητας για την παραγωγή, την τελική επιθεώρηση και τη δοκιμή των σχετικών
προϊόντων, όπως ορίζεται στο σημείο 3, και υπόκειται σε επιτήρηση κατά το
σημείο 4.
3.           Σύστημα ποιότητας
3.1.        Ο κατασκευαστής υποβάλλει, για τον
σχετικό εξοπλισμό πλοίων, αίτηση αξιολόγησης του συστήματος ποιότητας στον
κοινοποιημένο οργανισμό της επιλογής του.
Η αίτηση περιλαμβάνει:
–     
επικυρωμένο αντίγραφο του διπλώματος ευρεσιτεχνίας,
της άδειας ή του εγγράφου με το οποίο ο αιτών ισχυρίζεται ότι έχει το δικαίωμα
να κατασκευάζει, χρησιμοποιεί, πωλεί ή προσφέρει προς πώληση τον εξοπλισμό
πλοίων ή να χρησιμοποιεί το εμπορικό του σήμα· ο κοινοποιημένος οργανισμός
θέτει στη διάθεση των αρμόδιων δικαστηρίων το επικυρωμένο αντίγραφο, παρά το
σημείο 16 του παραρτήματος ΙΙΙ,
–     
το όνομα και τη διεύθυνση του κατασκευαστή και, εάν
η αίτηση υποβάλλεται από τον εξουσιοδοτημένο αντιπρόσωπο, το όνομα και τη
διεύθυνση του εξουσιοδοτημένου αντιπροσώπου,
–     
γραπτή δήλωση ότι η ίδια αίτηση δεν έχει υποβληθεί
σε άλλο κοινοποιημένο οργανισμό,
–     
όλες τις κατάλληλες πληροφορίες για την εξεταζόμενη
κατηγορία εξοπλισμού πλοίων,
–     
τον φάκελο του συστήματος ποιότητας,
–     
τον τεχνικό φάκελο του εγκεκριμένου τύπου και
αντίγραφο του πιστοποιητικού εξέτασης τύπου EK.
3.2.        Το σύστημα ποιότητας διασφαλίζει τη
συμμόρφωση των προϊόντων προς τον τύπο που περιγράφεται στο πιστοποιητικό
εξέτασης τύπου EK και προς τις απαιτήσεις των διεθνών νομικών μέσων που ισχύουν
γι’ αυτά.
Όλα τα στοιχεία, απαιτήσεις και διατάξεις που
εφαρμόζει ο κατασκευαστής πρέπει να συγκεντρώνονται με συστηματικό και
επιμελημένο τρόπο σε φάκελο τεκμηρίωσης με τη μορφή γραπτών κανόνων, διαδικασιών
και οδηγιών. Ο φάκελος αυτός του συστήματος ποιότητας πρέπει να επιτρέπει την
ενιαία ερμηνεία των προγραμμάτων, σχεδίων, εγχειριδίων και φακέλων ποιότητας.
Ειδικότερα, ο φάκελος πρέπει να περιλαμβάνει κατάλληλη
περιγραφή:
–     
των ποιοτικών στόχων, του οργανογράμματος, των
ευθυνών και των αρμοδιοτήτων των στελεχών διαχείρισης όσον αφορά την ποιότητα
των προϊόντων,
–     
των αντίστοιχων τεχνικών κατασκευής, ποιοτικού
ελέγχου και διασφάλισης της ποιότητας, των διαδικασιών και των συστηματικών
δραστηριοτήτων που θα εφαρμόζονται,
–     
των εξετάσεων και των δοκιμών που θα διεξάγονται
πριν, κατά και μετά την κατασκευή, και τη συχνότητα διεξαγωγής τους,
–     
των φακέλων ποιότητας, όπως οι εκθέσεις επιθεώρησης
και τα στοιχεία δοκιμών, τα στοιχεία βαθμονόμησης, οι εκθέσεις προσόντων του
αρμόδιου προσωπικού κ.λπ. και
των μέσων επιτήρησης που επιτρέπουν να ελέγχεται η
επίτευξη της απαιτούμενης ποιότητας των προϊόντων και η αποτελεσματική
λειτουργία του συστήματος ποιότητας.
3.3.        Ο κοινοποιημένος οργανισμός αξιολογεί
το σύστημα ποιότητας για να διαπιστώσει αν πληροί τις απαιτήσεις που
αναφέρονται στο σημείο 3.2.
Εκτός από τα μέλη με πείρα στα συστήματα
διαχείρισης της ποιότητας, η ομάδα ελεγκτών περιλαμβάνει τουλάχιστον ένα μέλος
το οποίο έχει πείρα στην αξιολόγηση του σχετικού εξοπλισμού πλοίων και της
τεχνολογίας του και γνωρίζει τις εφαρμοστέες απαιτήσεις των διεθνών νομικών
μέσων. Η διαδικασία ελέγχου περιλαμβάνει επίσκεψη αξιολόγησης στις
εγκαταστάσεις του κατασκευαστή. Η ομάδα ελεγκτών ελέγχει τον τεχνικό φάκελο
στον οποίο αναφέρεται το σημείο 3.1 πέμπτη περίπτωση, για να επαληθεύσει την
ικανότητα του κατασκευαστή να εντοπίζει τις σχετικές απαιτήσεις των διεθνών νομικών
μέσων και να πραγματοποιεί τους απαραίτητους ελέγχους με σκοπό τη διασφάλιση
της συμμόρφωσης του προϊόντος προς τις απαιτήσεις αυτές.
Η απόφαση κοινοποιείται στον κατασκευαστή. Η
κοινοποίηση περιλαμβάνει τα συμπεράσματα του ελέγχου και την αιτιολογημένη
απόφαση αξιολόγησης.
3.4.        Ο κατασκευαστής αναλαμβάνει τη
δέσμευση να εκπληρώνει τις υποχρεώσεις που απορρέουν από το σύστημα ποιότητας,
όπως έχει εγκριθεί, και να το συντηρεί ώστε να εξακολουθεί να ανταποκρίνεται
στις ανάγκες και να παραμένει αποτελεσματικό.
3.5.        Ο κατασκευαστής ενημερώνει τον
κοινοποιημένο οργανισμό που έχει εγκρίνει το σύστημα ποιότητας για κάθε σχεδιαζόμενη
τροποποίηση του συστήματος ποιότητας.
Ο κοινοποιημένος οργανισμός αξιολογεί τις
προτεινόμενες τροποποιήσεις και αποφασίζει εάν το τροποποιημένο σύστημα
ποιότητας θα εξακολουθεί να πληροί τις απαιτήσεις στις οποίες αναφέρεται το
σημείο 3.2 ή εάν πρέπει να γίνει νέα αξιολόγηση.
Ο κοινοποιημένος οργανισμός κοινοποιεί την απόφασή
του στον κατασκευαστή. Η κοινοποίηση περιλαμβάνει τα συμπεράσματα του ελέγχου
και την αιτιολογημένη απόφαση αξιολόγησης.
4.           Επιτήρηση με ευθύνη του
κοινοποιημένου οργανισμού
4.1.        Σκοπός της επιτήρησης είναι να
διασφαλίζει ότι ο κατασκευαστής εκπληρώνει ορθά τις υποχρεώσεις που προκύπτουν
από το εγκεκριμένο σύστημα ποιότητας.
4.2.        Ο κατασκευαστής επιτρέπει στον
κοινοποιημένο οργανισμό την πρόσβαση, για λόγους αξιολόγησης, στους χώρους
κατασκευής, επιθεώρησης, δοκιμών και αποθήκευσης και του παρέχει όλες τις
απαραίτητες πληροφορίες, και ιδίως:
–     
τον φάκελο του συστήματος ποιότητας·
–     
τους φακέλους ποιότητας, όπως τις εκθέσεις
επιθεώρησης και τα στοιχεία δοκιμών, τα στοιχεία βαθμονόμησης, τις εκθέσεις
προσόντων του αρμόδιου προσωπικού κ.λπ.
4.3.        Ο κοινοποιημένος οργανισμός διενεργεί
περιοδικούς ελέγχους, για να επιβεβαιώνεται ότι ο κατασκευαστής διατηρεί και
εφαρμόζει το σύστημα ποιότητας, και υποβάλλει έκθεση ελέγχου στον κατασκευαστή.
4.4.        Επιπλέον, ο κοινοποιημένος οργανισμός
μπορεί να πραγματοποιεί αιφνίδιες επισκέψεις στον κατασκευαστή. Κατά τη
διάρκεια των επισκέψεων αυτών, ο κοινοποιημένος οργανισμός μπορεί να διεξάγει ή
να φροντίζει να διεξάγονται δοκιμές για να εξακριβωθεί η ορθή λειτουργία του
συστήματος ποιότητας, εφόσον είναι αναγκαίο. Ο κοινοποιημένος οργανισμός
υποβάλλει στον κατασκευαστή έκθεση επίσκεψης και, αν πραγματοποιήθηκαν δοκιμές,
έκθεση δοκιμών.
5.           Σήμανση συμμόρφωσης και δήλωση
συμμόρφωσης
5.1.        Ο κατασκευαστής θέτει το απαιτούμενο πηδαλιόσχημο
σήμα που ορίζεται στο άρθρο 9 και, με ευθύνη του κοινοποιημένου οργανισμού που
αναφέρεται στο σημείο 3.1, τον αριθμό μητρώου του εν λόγω κοινοποιημένου
οργανισμού σε κάθε προϊόν που ανταποκρίνεται στον τύπο, όπως περιγράφεται στο
πιστοποιητικό εξέτασης τύπου EK, και πληροί τις εφαρμοστέες απαιτήσεις των
διεθνών νομικών μέσων.
5.2.        Ο κατασκευαστής συντάσσει γραπτή
δήλωση συμμόρφωσης για κάθε μοντέλο προϊόντος και τη θέτει στη διάθεση των
εθνικών αρχών επί δέκα έτη από την κατασκευή του τελευταίου προϊόντος. Η δήλωση
συμμόρφωσης αναφέρει το μοντέλο του εξοπλισμού πλοίων για το οποίο έχει
συνταχθεί.
Στις αρμόδιες αρχές, εφόσον το ζητήσουν,
διατίθεται αντίγραφο της δήλωσης συμμόρφωσης.
6.           Ο κατασκευαστής θέτει στη διάθεση
των εθνικών αρχών για περίοδο τουλάχιστον δέκα ετών από την κατασκευή του
τελευταίου προϊόντος:
–     
τον φάκελο που αναφέρεται στο σημείο 3.1,
–     
την τροποποίηση που αναφέρεται στο σημείο 3.5, όπως
εγκρίθηκε,
–     
τις αποφάσεις και τις εκθέσεις του κοινοποιημένου
οργανισμού, που αναφέρονται στα σημεία 3.5, 4.3 και 4.4.
7.           Κάθε κοινοποιημένος οργανισμός
ενημερώνει τις οικείες κοινοποιούσες αρχές σχετικά με τις εγκρίσεις του
συστήματος ποιότητας που χορηγούνται ή ανακαλούνται, και θέτει στη διάθεση των οικείων
κοινοποιουσών αρχών, περιοδικά ή εφόσον του ζητηθεί, τον κατάλογο των εγκρίσεων
των συστημάτων ποιότητας που έχουν απορριφθεί, ανασταλεί ή στις οποίες έχουν
επιβληθεί περιορισμοί με άλλο τρόπο.
Κάθε κοινοποιημένος οργανισμός ενημερώνει τους
άλλους κοινοποιημένους οργανισμούς για τις εγκρίσεις των συστημάτων ποιότητας
τις οποίες έχει απορρίψει, αναστείλει ή ανακαλέσει, και, εφόσον του ζητηθεί,
για τις εγκρίσεις συστημάτων ποιότητας που χορήγησε.
8.           Εξουσιοδοτημένος αντιπρόσωπος
Οι υποχρεώσεις του κατασκευαστή που καθορίζονται
στα σημεία 3.1, 3.5, 5 και 6 είναι δυνατόν να εκπληρώνονται από τον
εξουσιοδοτημένο αντιπρόσωπό του, εξ ονόματός του και υπό την ευθύνη του, υπό
την προϋπόθεση ότι ορίζονται λεπτομερώς στην εντολή.
III.
Ενότητα Ε: Συμμόρφωση προς τον τύπο με βάση τη διασφάλιση της ποιότητας του
προϊόντος
1.           Η συμμόρφωση προς τον τύπο με βάση
τη διασφάλιση της ποιότητας του προϊόντος αποτελεί το μέρος της διαδικασίας
αξιολόγησης της συμμόρφωσης με το οποίο ο κατασκευαστής εκπληρώνει τις
υποχρεώσεις που καθορίζονται στα σημεία 2 και 5 και βεβαιώνει και δηλώνει με
δική του αποκλειστική ευθύνη ότι ο σχετικός εξοπλισμός πλοίων είναι σύμφωνος προς
τον τύπο που περιγράφεται στο πιστοποιητικό εξέτασης τύπου EK και πληροί τις
απαιτήσεις των διεθνών νομικών μέσων που εφαρμόζονται σε αυτόν.
2.           Κατασκευή
Ο κατασκευαστής εφαρμόζει εγκεκριμένο σύστημα
ποιότητας για την τελική επιθεώρηση και τη δοκιμή των σχετικών προϊόντων, όπως
ορίζεται στο σημείο 3, και υπόκειται σε επιτήρηση κατά το σημείο 4.
3.           Σύστημα ποιότητας
3.1.        Ο κατασκευαστής υποβάλλει σε
κοινοποιημένο οργανισμό της επιλογής του αίτηση για την αξιολόγηση του
συστήματος ποιότητας που εφαρμόζει όσον αφορά τον σχετικό εξοπλισμό πλοίων.
Η αίτηση περιλαμβάνει:
–     
επικυρωμένο αντίγραφο του διπλώματος ευρεσιτεχνίας,
της άδειας ή του εγγράφου με το οποίο ο αιτών ισχυρίζεται ότι έχει το δικαίωμα
να κατασκευάζει, χρησιμοποιεί, πωλεί ή προσφέρει προς πώληση τον εξοπλισμό
πλοίων ή να χρησιμοποιεί το εμπορικό του σήμα· ο κοινοποιημένος οργανισμός
θέτει στη διάθεση των αρμόδιων δικαστηρίων το επικυρωμένο αντίγραφο, παρά το
σημείο 16 του παραρτήματος ΙΙΙ,
–     
το όνομα και τη διεύθυνση του κατασκευαστή και, εάν
η αίτηση υποβάλλεται από τον εξουσιοδοτημένο αντιπρόσωπο, το όνομα και τη
διεύθυνση και του εξουσιοδοτημένου αντιπροσώπου,
–     
γραπτή δήλωση ότι δεν έχει υποβληθεί η ίδια αίτηση
σε άλλο κοινοποιημένο οργανισμό,
–     
όλες τις κατάλληλες πληροφορίες για την εξεταζόμενη
κατηγορία εξοπλισμού πλοίων,
–     
τον φάκελο του συστήματος ποιότητας και
–     
τον τεχνικό φάκελο του εγκεκριμένου τύπου και
αντίγραφο του πιστοποιητικού εξέτασης τύπου EK .
3.2.        Το σύστημα ποιότητας διασφαλίζει τη
συμμόρφωση των προϊόντων προς τον τύπο που περιγράφεται στο πιστοποιητικό
εξέτασης τύπου EK και προς τις εφαρμοστέες απαιτήσεις των διεθνών νομικών μέσων.
Όλα τα στοιχεία, απαιτήσεις και διατάξεις που
εφαρμόζει ο κατασκευαστής πρέπει να συγκεντρώνονται με συστηματικό και
επιμελημένο τρόπο σε φάκελο τεκμηρίωσης με τη μορφή γραπτών κανόνων,
διαδικασιών και οδηγιών. Ο φάκελος αυτός του συστήματος ποιότητας πρέπει να
επιτρέπει την ενιαία ερμηνεία των προγραμμάτων, σχεδίων, εγχειριδίων και
φακέλων ποιότητα.
Ειδικότερα, ο φάκελος πρέπει να περιλαμβάνει
κατάλληλη περιγραφή:
–     
των ποιοτικών στόχων, του οργανογράμματος, των
ευθυνών και των αρμοδιοτήτων των στελεχών διαχείρισης όσον αφορά την ποιότητα
των προϊόντων·
–     
των εξετάσεων και δοκιμών που θα διεξάγονται μετά
την κατασκευή·
–     
των φακέλων ποιότητας, όπως οι εκθέσεις επιθεώρησης
και τα στοιχεία δοκιμών, τα στοιχεία βαθμονόμησης, οι εκθέσεις προσόντων του
αρμόδιου προσωπικού κ.λπ.·
–     
των μέσων παρακολούθησης που καθιστούν δυνατό να
ελέγχεται η αποτελεσματική λειτουργία του συστήματος ποιότητας·
3.3.        Ο κοινοποιημένος οργανισμός αξιολογεί
το σύστημα ποιότητας για να διαπιστώσει αν πληροί τις απαιτήσεις που
αναφέρονται στο σημείο 3.2.
Εκτός από τα μέλη με πείρα στα συστήματα
διαχείρισης της ποιότητας, η ομάδα ελεγκτών περιλαμβάνει τουλάχιστον ένα μέλος
το οποίο έχει πείρα στην αξιολόγηση του σχετικού εξοπλισμού πλοίων και της
τεχνολογίας του και γνωρίζει τις εφαρμοστέες απαιτήσεις των διεθνών νομικών
μέσων. Η διαδικασία ελέγχου περιλαμβάνει επίσκεψη αξιολόγησης στις
εγκαταστάσεις του κατασκευαστή. Η ομάδα ελεγκτών ελέγχει τον τεχνικό φάκελο
στον οποίο αναφέρεται το σημείο 3.1 πέμπτη περίπτωση, για να επαληθεύσει την
ικανότητα του κατασκευαστή να εντοπίζει τις σχετικές απαιτήσεις των διεθνών νομικών
μέσων και να πραγματοποιεί τους απαραίτητους ελέγχους με σκοπό τη διασφάλιση
της συμμόρφωσης του προϊόντος προς τις απαιτήσεις αυτές.
Η απόφαση κοινοποιείται στον κατασκευαστή. Η
κοινοποίηση περιλαμβάνει τα συμπεράσματα του ελέγχου και την αιτιολογημένη
απόφαση αξιολόγησης.
3.4.        Ο κατασκευαστής αναλαμβάνει τη
δέσμευση να εκπληρώνει τις υποχρεώσεις που απορρέουν από το σύστημα ποιότητας,
όπως έχει εγκριθεί, και να το συντηρεί ώστε να εξακολουθεί να ανταποκρίνεται
στις ανάγκες και να παραμένει αποτελεσματικό.
3.5.        Ο κατασκευαστής ενημερώνει τον
κοινοποιημένο οργανισμό που έχει εγκρίνει το σύστημα ποιότητας για κάθε σχεδιαζόμενη
τροποποίηση του συστήματος ποιότητας.
Ο κοινοποιημένος οργανισμός αξιολογεί τις
προτεινόμενες τροποποιήσεις και αποφασίζει εάν το τροποποιημένο σύστημα
ποιότητας θα εξακολουθεί να πληροί τις απαιτήσεις στις οποίες αναφέρεται το
σημείο 3.2 ή εάν πρέπει να γίνει νέα αξιολόγηση.
Κοινοποιεί την απόφασή του στον κατασκευαστή. Η
κοινοποίηση περιλαμβάνει τα συμπεράσματα του ελέγχου και την αιτιολογημένη
απόφαση αξιολόγησης.
4.           Επιτήρηση με ευθύνη του
κοινοποιημένου οργανισμού
4.1.        Σκοπός της επιτήρησης είναι να
διασφαλίζει ότι ο κατασκευαστής εκπληρώνει ορθά τις υποχρεώσεις που προκύπτουν
από το εγκεκριμένο σύστημα ποιότητας.
4.2.        Ο κατασκευαστής επιτρέπει στον
κοινοποιημένο οργανισμό την πρόσβαση, για λόγους αξιολόγησης, στους χώρους
κατασκευής, επιθεώρησης, δοκιμών και αποθήκευσης και του παρέχει όλες τις
απαραίτητες πληροφορίες, και ιδίως:
–     
τον φάκελο του συστήματος ποιότητας·
–     
τους φακέλους ποιότητας, όπως τις εκθέσεις
επιθεώρησης και τα στοιχεία δοκιμών, τα στοιχεία βαθμονόμησης, τις εκθέσεις
προσόντων του αρμόδιου προσωπικού κ.λπ.
4.3.        Ο κοινοποιημένος οργανισμός διενεργεί
περιοδικούς ελέγχους, για να επιβεβαιώνεται ότι ο κατασκευαστής διατηρεί και
εφαρμόζει το σύστημα ποιότητας, και υποβάλλει έκθεση ελέγχου στον κατασκευαστή.
4.4.        Επιπλέον, ο κοινοποιημένος οργανισμός
μπορεί να πραγματοποιεί αιφνίδιες επισκέψεις στον κατασκευαστή. Κατά τη
διάρκεια των επισκέψεων αυτών, ο κοινοποιημένος οργανισμός μπορεί να διεξάγει ή
να φροντίζει να διεξάγονται δοκιμές για να εξακριβωθεί η ορθή λειτουργία του
συστήματος ποιότητας, εφόσον είναι αναγκαίο. Ο κοινοποιημένος οργανισμός
υποβάλλει στον κατασκευαστή έκθεση επίσκεψης και, αν πραγματοποιήθηκαν δοκιμές,
έκθεση δοκιμών.
5.           Σήμανση συμμόρφωσης και δήλωση
συμμόρφωσης
5.1.        Ο κατασκευαστής θέτει την απαιτούμενη
σήμανση συμμόρφωσης που ορίζεται στο άρθρο 9 και, με ευθύνη του κοινοποιημένου
οργανισμού που αναφέρεται στο σημείο 3.1, τον αριθμό μητρώου του εν λόγω
κοινοποιημένου οργανισμού σε κάθε προϊόν που ανταποκρίνεται στον τύπο, όπως
περιγράφεται στο πιστοποιητικό εξέτασης τύπου EK, και πληροί τις εφαρμοστέες
απαιτήσεις των διεθνών νομικών μέσων.
5.2.        Ο κατασκευαστής συντάσσει γραπτή
δήλωση συμμόρφωσης για κάθε μοντέλο προϊόντος και τη θέτει στη διάθεση των
εθνικών αρχών επί δέκα έτη από την κατασκευή του τελευταίου προϊόντος. Η δήλωση
συμμόρφωσης αναφέρει το μοντέλο του εξοπλισμού πλοίων για το οποίο έχει
συνταχθεί.
Στις αρμόδιες αρχές, εφόσον το ζητήσουν,
διατίθεται αντίγραφο της δήλωσης συμμόρφωσης.
6.           Ο κατασκευαστής θέτει στη διάθεση
των εθνικών αρχών επί τουλάχιστον δέκα έτη από την κατασκευή του τελευταίου
προϊόντος:
–     
τον φάκελο που αναφέρεται στο σημείο 3.1·
–     
την τροποποίηση που αναφέρεται στο σημείο 3.5,
όπως εγκρίθηκε·
–     
τις αποφάσεις και τις εκθέσεις του κοινοποιημένου
οργανισμού, που αναφέρονται στα σημεία 3.5, 4.3 και 4.4.
7.           Κάθε κοινοποιημένος οργανισμός
ενημερώνει τις οικείες κοινοποιούσες αρχές για τις εγκρίσεις του συστήματος
ποιότητας που χορηγούνται ή ανακαλούνται, και θέτει στη διάθεση των οικείων κοινοποιουσών
αρχών, περιοδικά ή εφόσον του ζητηθεί, τον κατάλογο των εγκρίσεων των
συστημάτων ποιότητας που έχουν απορριφθεί, ανασταλεί ή στις οποίες έχουν
επιβληθεί περιορισμοί με άλλο τρόπο.
Κάθε κοινοποιημένος οργανισμός ενημερώνει τους
άλλους κοινοποιημένους οργανισμούς για τις εγκρίσεις των συστημάτων ποιότητας
τις οποίες έχει απορρίψει, αναστείλει ή ανακαλέσει, και, εφόσον του ζητηθεί,
για τις εγκρίσεις των συστημάτων ποιότητας τις οποίες χορήγησε.
8.           Εξουσιοδοτημένος αντιπρόσωπος
Οι υποχρεώσεις του κατασκευαστή που καθορίζονται
στα σημεία 3.1, 3.5, 5 και 6 είναι δυνατόν να εκπληρώνονται από τον
εξουσιοδοτημένο αντιπρόσωπό του, εξ ονόματός του και υπό την ευθύνη του, υπό
την προϋπόθεση ότι ορίζονται λεπτομερώς στην εντολή.
IV.
Ενότητα ΣΤ: Συμμόρφωση προς τον τύπο με βάση την εξακριβωση επι προϊοντων
1.           Η συμμόρφωση προς τον τύπο με βάση
την εξακρίβωση επί προϊόντων αποτελεί το μέρος της διαδικασίας αξιολόγησης της
συμμόρφωσης με το οποίο ο κατασκευαστής εκπληρώνει τις υποχρεώσεις που
καθορίζονται στα σημεία 2, 5.1 και 6 και βεβαιώνει και δηλώνει, με αποκλειστική
του ευθύνη, ότι τα οικεία προϊόντα, τα οποία υπόκεινται στις διατάξεις του
σημείου 3, είναι σύμφωνα προς τον τύπο που περιγράφεται στο πιστοποιητικό
εξέτασης τύπου EK και πληρούν τις απαιτήσεις των διεθνών νομικών μέσων που
ισχύουν γι’ αυτά.
2.           Κατασκευή
Ο κατασκευαστής λαμβάνει όλα τα απαραίτητα μέτρα
ώστε η διαδικασία κατασκευής και η παρακολούθησή της να διασφαλίζουν τη
συμμόρφωση των κατασκευαζομένων προϊόντων προς τον τύπο που περιγράφεται στο
πιστοποιητικό εξέτασης τύπου EK και προς τις απαιτήσεις των διεθνών νομικών
μέσων που ισχύουν γι’ αυτά.
3.           Εξακρίβωση
Κοινοποιημένος οργανισμός, τον οποίο επιλέγει ο
κατασκευαστής, πραγματοποιεί τις κατάλληλες εξετάσεις και δοκιμές προκειμένου
να εξακριβώσει τη συμμόρφωση των προϊόντων προς τον εγκεκριμένο τύπο που
περιγράφεται στο πιστοποιητικό εξέτασης τύπου EK και προς τις σχετικές
απαιτήσεις των διεθνών νομικών μέσων.
Ο κατασκευαστής υποβάλλει στον κοινοποιημένο επικυρωμένο
αντίγραφο του διπλώματος ευρεσιτεχνίας, της άδειας ή του εγγράφου με το οποίο ο
αιτών ισχυρίζεται ότι έχει το δικαίωμα να κατασκευάζει, χρησιμοποιεί, πωλεί ή
προσφέρει προς πώληση τον εξοπλισμό πλοίων ή να χρησιμοποιεί το εμπορικό του
σήμα· ο κοινοποιημένος οργανισμός θέτει στη διάθεση των αρμόδιων δικαστηρίων το
επικυρωμένο αντίγραφο, παρά το σημείο 16 του παραρτήματος.
Οι εξετάσεις και οι δοκιμές για να εξακριβωθεί η
συμμόρφωση των προϊόντων προς τις σχετικές απαιτήσεις διεξάγονται, κατ’
επιλογήν του κατασκευαστή, είτε με έλεγχο και δοκιμή κάθε προϊόντος, όπως
ορίζεται στο σημείο 4, είτε με στατιστικό έλεγχο και δοκιμή των προϊόντων, όπως
καθορίζεται στο σημείο 5.
4.           Εξακρίβωση της συμμόρφωσης με
εξέταση και δοκιμές κάθε προϊόντος
4.1         Κάθε προϊόν εξετάζεται ξεχωριστά και
διεξάγονται κατάλληλες δοκιμές σύμφωνα με την παρούσα οδηγία προκειμένου να
επαληθευθεί η συμμόρφωσή τους προς τον εγκεκριμένο τύπο, όπως περιγράφεται στο
πιστοποιητικό εξέτασης τύπου EK, και προς τις σχετικές απαιτήσεις των διεθνών
νομικών μέσων. 
4.2.        Ο κοινοποιημένος οργανισμός χορηγεί πιστοποιητικό
συμμόρφωσης ως προς τους ελέγχους και τις δοκιμές που έχουν διεξαχθεί και θέτει
ή φροντίζει να τεθεί με ευθύνη του ο οικείος αριθμός μητρώου σε κάθε
εγκεκριμένο προϊόν.
Ο κατασκευαστής θέτει τα πιστοποιητικά συμμόρφωσης
στη διάθεση των εθνικών αρχών για σκοπούς επιθεώρησης επί δέκα έτη από την
κατασκευή του τελευταίου προϊόντος.
5.           Στατιστική εξακρίβωση της
συμμόρφωσης
5.1.        Ο κατασκευαστής λαμβάνει όλα τα
απαραίτητα μέτρα ώστε η διαδικασία κατασκευής και η παρακολούθησή της να
εξασφαλίζουν την ομοιογένεια κάθε παραγόμενης παρτίδας και προσκομίζει τα
προϊόντα του προς εξακρίβωση με τη μορφή ομοιογενών παρτίδων.
5.2.        Από κάθε παρτίδα λαμβάνεται τυχαίο
δείγμα. Όλα τα προϊόντα ενός δείγματος εξετάζονται μεμονωμένα και υποβάλλονται
σε δοκιμή σύμφωνα με την παρούσα οδηγία, προκειμένου να διασφαλιστεί η
συμμόρφωσή τους με τις εφαρμοστέες απαιτήσεις των διεθνών νομικών μέσων και να αποφασιστεί
η αποδοχή ή η απόρριψη της παρτίδας.
5.3.        Όταν μια παρτίδα γίνεται δεκτή, όλα
τα προϊόντα της παρτίδας τεκμαίρεται ότι εγκρίνονται, εκτός από τα προϊόντα του
δείγματος τα οποία διαπιστώθηκε ότι δεν ανταποκρίθηκαν επιτυχώς στις δοκιμές.
Ο κοινοποιημένος οργανισμός χορηγεί πιστοποιητικό
συμμόρφωσης ως προς τους ελέγχους και τις δοκιμές που έχουν διεξαχθεί και θέτει
ή φροντίζει να τεθεί με ευθύνη του ο αριθμός αναγνώρισής του σε κάθε
εγκεκριμένο προϊόν.
Ο κατασκευαστής θέτει τα πιστοποιητικά συμμόρφωσης
στη διάθεση των εθνικών αρχών επί δέκα έτη από την κατασκευή του τελευταίου
προϊόντος.
5.4.        Εάν παρτίδα απορριφθεί, ο
κοινοποιημένος οργανισμός ή η αρμόδια αρχή λαμβάνει κατάλληλα μέτρα για να
εμποδίσει τη διάθεση της παρτίδας αυτής στην αγορά. Στην περίπτωση συχνής
απόρριψης παρτίδων, ο κοινοποιημένος οργανισμός μπορεί να αναστείλει τη
στατιστική εξακρίβωση και να λάβει τα ενδεδειγμένα μέτρα.
6.           Σήμανση συμμόρφωσης και δήλωση
συμμόρφωσης
6.1.        Ο κατασκευαστής θέτει την απαιτούμενη
σήμανση συμμόρφωσης που ορίζεται στο άρθρο 9 και, με ευθύνη του κοινοποιημένου
οργανισμού που αναφέρεται στο σημείο 3.1, τον αριθμό μητρώου του εν λόγω
κοινοποιημένου οργανισμού σε κάθε προϊόν που ανταποκρίνεται στον τύπο, όπως
περιγράφεται στο πιστοποιητικό εξέτασης τύπου EK, και πληροί τις εφαρμοστέες
απαιτήσεις των διεθνών νομικών μέσων.
6.2.        Ο κατασκευαστής συντάσσει γραπτή
δήλωση συμμόρφωσης για κάθε μοντέλο προϊόντος και τη θέτει στη διάθεση των
εθνικών αρχών επί δέκα έτη από την κατασκευή του προϊόντος. Η δήλωση
συμμόρφωσης αναφέρει το μοντέλο του εξοπλισμού πλοίων για το οποίο έχει
συνταχθεί.
Στις αρμόδιες αρχές, εφόσον το ζητήσουν,
διατίθεται αντίγραφο της δήλωσης συμμόρφωσης.
7.           Με τη συγκατάθεση και με ευθύνη του
κοινοποιημένου οργανισμού, ο κατασκευαστής μπορεί να θέσει τον αριθμό μητρώου του
κοινοποιημένου οργανισμού στα προϊόντα κατά τη διάρκεια της διαδικασίας
κατασκευής.
8.           Εξουσιοδοτημένος αντιπρόσωπος
Οι υποχρεώσεις του κατασκευαστή είναι δυνατόν να
εκπληρώνονται από τον εξουσιοδοτημένο αντιπρόσωπό του, εξ ονόματός του και υπό
την ευθύνη του, υπό την προϋπόθεση ότι ορίζονται λεπτομερώς στην εντολή. Εξουσιοδοτημένος
αντιπρόσωπος δεν εκπληρώνει τις υποχρεώσεις του κατασκευαστή που καθορίζονται
στα σημεία 2 και 5.1.
V. Ενοτητα
Ζ: Συμμόρφωση με βάση την εξακρίβωση ανά μονάδα
1.           Η συμμόρφωση με βάση την εξακρίβωση
ανά μονάδα είναι η διαδικασία αξιολόγησης της συμμόρφωσης με την οποία ο
κατασκευαστής εκπληρώνει τις υποχρεώσεις που καθορίζονται στα σημεία 2, 3 και 5
και βεβαιώνει και δηλώνει, με αποκλειστική του ευθύνη, ότι τα σχετικά προϊόντα
στα οποία εφαρμόζονται οι διατάξεις του σημείου 4 είναι σύμφωνα προς τις
απαιτήσεις των διεθνών νομικών μέσων που ισχύουν γι’ αυτά.
2.           Τεχνικός φάκελος
Ο κατασκευαστής καταρτίζει τον τεχνικό φάκελο και
τον θέτει στη διάθεση του κοινοποιημένου οργανισμού που αναφέρεται στο σημείο
4. Ο τεχνικός φάκελος δίνει τη δυνατότητα να αξιολογηθεί η συμμόρφωση του
προϊόντος προς τις σχετικές απαιτήσεις και περιλαμβάνει επαρκή ανάλυση και
εκτίμηση του(των) κινδύνου(-ων). Ο τεχνικός φάκελος προσδιορίζει τις
εφαρμοστέες απαιτήσεις και καλύπτει ― στον βαθμό που αυτό απαιτείται για την
αξιολόγηση ― τον σχεδιασμό, την κατασκευή και τη λειτουργία του προϊόντος. Ο
τεχνικός φάκελος περιλαμβάνει, κατά περίπτωση, τουλάχιστον τα ακόλουθα
στοιχεία:
–     
επικυρωμένο αντίγραφο του διπλώματος ευρεσιτεχνίας,
άδειας ή εγγράφου με το οποίο ο αιτών ισχυρίζεται ότι έχει το δικαίωμα να
κατασκευάζει, χρησιμοποιεί, πωλεί ή προσφέρει τον εξοπλισμό πλοίων προς πώληση
ή να χρησιμοποιεί το εμπορικό του σήμα, το οποίο, παρά το σημείο 16 του
παραρτήματος ΙΙΙ, ο κοινοποιημένος οργανισμός θέτει στη διάθεση των αρμόδιων
δικαστηρίων,
–     
γενική περιγραφή του προϊόντος,
–     
τα σχέδια αρχικής σύλληψης και κατασκευής, καθώς
και διαγράμματα συστατικών μερών, υποσυγκροτημάτων, κυκλωμάτων κ.λπ.,
–     
τις περιγραφές και επεξηγήσεις που είναι αναγκαίες
για την κατανόηση των εν λόγω σχεδίων και διαγραμμάτων και της λειτουργίας του
προϊόντος,
–     
κατάλογο με τις απαιτήσεις και τα πρότυπα δοκιμών
που ισχύουν για τον εξοπλισμό πλοίων δυνάμει της παρούσας οδηγίας, μαζί με περιγραφή
των λύσεων που υιοθετήθηκαν για να πληρούνται οι εν λόγω απαιτήσεις,
–     
σχεδιασμού, των ελέγχων που διενεργήθηκαν, κ.λπ.,
και
–     
τις εκθέσεις δοκιμών.
Ο κατασκευαστής θέτει τον τεχνικό φάκελο στη
διάθεση των οικείων εθνικών αρχών επί δέκα έτη από την κατασκευή του τελευταίου
προϊόντος.
3.           Κατασκευή
Ο κατασκευαστής λαμβάνει όλα τα απαραίτητα μέτρα
ώστε η διαδικασία κατασκευής και η παρακολούθησή της να εξασφαλίζουν τη
συμμόρφωση των κατασκευαζομένων προϊόντων προς τις εφαρμοστέες απαιτήσεις των διεθνών
νομικών μέσων.
4.           Εξακρίβωση
Κοινοποιημένος οργανισμός, τον οποίο επιλέγει ο
κατασκευαστής, πραγματοποιεί τις κατάλληλες εξετάσεις και δοκιμές προκειμένου
να εξακριβώσει τη συμμόρφωση των προϊόντων προς τις εφαρμοστέες απαιτήσεις των διεθνών
νομικών μέσων. 
Ο κοινοποιημένος οργανισμός χορηγεί πιστοποιητικό
συμμόρφωσης ως προς τους ελέγχους και τις δοκιμές που έχουν διεξαχθεί και θέτει
ή φροντίζει να τεθεί με ευθύνη του ο αριθμός αναγνώρισής του κάθε εγκεκριμένο
προϊόν.
Ο κατασκευαστής θέτει τα πιστοποιητικά συμμόρφωσης
στη διάθεση των εθνικών αρχών για σκοπούς επιθεώρησης επί δέκα έτη από την
κατασκευή του προϊόντος.
5.           Σήμανση συμμόρφωσης και δήλωση
συμμόρφωσης
5.1.        Ο κατασκευαστής θέτει την απαιτούμενη
σήμανση συμμόρφωσης που ορίζεται στο άρθρο 9 και, με ευθύνη του κοινοποιημένου
οργανισμού που αναφέρεται στο σημείο 4, τον αριθμό μητρώου του εν λόγω
κοινοποιημένου οργανισμού σε κάθε προϊόν που πληροί τις εφαρμοστέες απαιτήσεις
των διεθνών νομικών μέσων.
5.2.        Ο κατασκευαστής συντάσσει γραπτή
δήλωση συμμόρφωσης και τη θέτει στη διάθεση των εθνικών αρχών επί δέκα έτη από
την κατασκευή του τελευταίου προϊόντος. Η δήλωση συμμόρφωσης αναφέρει το προϊόν
για το οποίο έχει συνταχθεί.
Στις αρμόδιες αρχές, εφόσον το ζητήσουν,
διατίθεται αντίγραφο της δήλωσης συμμόρφωσης.
6.           Εξουσιοδοτημένος αντιπρόσωπος
Οι υποχρεώσεις του κατασκευαστή που καθορίζονται
στα σημεία 2 και 5 είναι δυνατόν να εκπληρώνονται από τον εξουσιοδοτημένο
αντιπρόσωπό του, εξ ονόματός του και υπό την ευθύνη του, υπό την προϋπόθεση ότι
ορίζονται λεπτομερώς στην εντολή.
ΠΑΡΑΡΤΗΜΑ III
Απαιτήσεις που πρέπει να πληρούνται από τους κοινοποιημένους οργανισμούς
1.           Για τους σκοπούς της
κοινοποίησης, κάθε οργανισμός αξιολόγησης της συμμόρφωσης πρέπει να πληροί τις
απαιτήσεις των παραγράφων 2 έως 11.
2.           Ο οργανισμός αξιολόγησης της
συμμόρφωσης ιδρύεται βάσει του εθνικού δικαίου και διαθέτει νομική
προσωπικότητα.
3.           Ο οργανισμός αξιολόγησης της
συμμόρφωσης είναι ανεξάρτητος από τον οργανισμό ή τον εξοπλισμό πλοίων που
αξιολογεί.
4.           Oργανισμός ο οποίος ανήκει σε
ένωση επιχειρήσεων ή επαγγελματική ομοσπονδία που εκπροσωπεί τις επιχειρήσεις οι
οποίες συμμετέχουν στον σχεδιασμό, την κατασκευή, την παροχή, τη συναρμολόγηση,
τη χρήση ή τη συντήρηση του εξοπλισμού πλοίων τον οποίο αξιολογεί, μπορεί να
θεωρείται οργανισμός αξιολόγησης, υπό την προϋπόθεση ότι η ανεξαρτησία του και
η απουσία σύγκρουσης συμφερόντων είναι αποδεδειγμένες.
5.           Ο οργανισμός αξιολόγησης της
συμμόρφωσης, τα διευθυντικά του στελέχη και το προσωπικό που είναι αρμόδιο για
την εκτέλεση των καθηκόντων αξιολόγησης της συμμόρφωσης δεν συμπίπτουν με τον
σχεδιαστή, τον κατασκευαστή, τον προμηθευτή, τον υπεύθυνο εγκατάστασης, τον
αγοραστή, τον ιδιοκτήτη, τον χρήστη ή τον συντηρητή του εξοπλισμού πλοίων που
αξιολογούν ούτε με τον εξουσιοδοτημένο αντιπρόσωπο οιουδήποτε εκ των ανωτέρω.
Αυτό δεν αποκλείει τη χρήση αξιολογημένων προϊόντων που είναι αναγκαία για τις
λειτουργίες του οργανισμού αξιολόγησης της συμμόρφωσης ή τη χρήση των προϊόντων
για προσωπικούς σκοπούς.
6.           Ο οργανισμός αξιολόγησης
της συμμόρφωσης, τα διευθυντικά του στελέχη και το προσωπικό που είναι
αρμόδιο για την εκτέλεση των καθηκόντων αξιολόγησης της συμμόρφωσης δεν
εμπλέκονται άμεσα στο σχεδιασμό, την παραγωγή ή την κατασκευή, την
εμπορία, την εγκατάσταση, τη χρήση ή τη συντήρηση του εν λόγω εξοπλισμού
πλοίων ούτε εκπροσωπούν μέρη που εμπλέκονται στις δραστηριότητες αυτές.
Δεν αναλαμβάνουν καμιά δραστηριότητα που μπορεί να θίξει την ανεξάρτητη
κρίση και την ακεραιότητά τους σε σχέση με τις δραστηριότητες αξιολόγησης
για τις οποίες είναι κοινοποιημένοι. Τούτο ισχύει ιδίως για τις
συμβουλευτικές υπηρεσίες.
7.           Ο οργανισμός αξιολόγησης
της συμμόρφωσης εξασφαλίζει ότι οι δραστηριότητες των θυγατρικών ή των
υπεργολάβων δεν επηρεάζουν την εμπιστευτικότητα, αντικειμενικότητα και
αμεροληψία των δραστηριοτήτων αξιολόγησης της συμμόρφωσης.
8.           Ο οργανισμός αξιολόγησης
της συμμόρφωσης και το προσωπικό του εκτελούν τις δραστηριότητες
αξιολόγησης της συμμόρφωσης με τη μεγαλύτερη επαγγελματική ακεραιότητα και
την απαιτούμενη τεχνική επάρκεια στο συγκεκριμένο τομέα και οφείλουν να
είναι απαλλαγμένοι από κάθε πίεση και προτροπή, κυρίως οικονομική, που
θα ήταν δυνατόν να επηρεάσει την κρίση τους ή τα αποτελέσματα των
δραστηριοτήτων τους αυτών, ιδιαίτερα από πρόσωπα ή ομάδες προσώπων που
έχουν συμφέρον από τα αποτελέσματα των ελέγχων.
9.           Ο οργανισμός αξιολόγησης
της συμμόρφωσης είναι σε θέση να εκτελεί όλα τα καθήκοντα τα σχετικά με
την αξιολόγηση της συμμόρφωσης που του έχουν ανατεθεί βάσει των διατάξεων
της παρούσας οδηγίας και για τα οποία έχει κοινοποιηθεί, είτε πρόκειται
για καθήκοντα που εκτελούνται από τον ίδιο τον οργανισμό αξιολόγησης της
συμμόρφωσης ή εξ ονόματός του και υπό την ευθύνη του.
10.         Ανά πάσα στιγμή και για κάθε
διαδικασία αξιολόγησης της συμμόρφωσης και για κάθε είδος ή κατηγορία εξοπλισμού
πλοίων για τον οποίο είναι κοινοποιημένος, ο οργανισμός αξιολόγησης της
συμμόρφωσης έχει στη διάθεσή του:
α)      το αναγκαίο προσωπικό με τις τεχνικές
γνώσεις και την επαρκή και κατάλληλη πείρα για την εκτέλεση των καθηκόντων
αξιολόγησης της συμμόρφωσης·
β)      τις περιγραφές των διαδικασιών σύμφωνα με
τις οποίες διενεργείται η αξιολόγηση συμμόρφωσης και εξασφαλίζεται η διαφάνεια
και η δυνατότητα αναπαραγωγής αυτών των διαδικασιών. Διαθέτει τις κατάλληλες
πολιτικές και τις διαδικασίες που κάνουν διάκριση μεταξύ καθηκόντων τα οποία
εκτελεί ως κοινοποιημένος οργανισμός και οιασδήποτε άλλης δραστηριότητας·
γ)      διαδικασίες για να ασκεί τις δραστηριότητές
του λαμβάνοντας υπόψη το μέγεθος μιας επιχείρησης, τον τομέα στον οποίο
δραστηριοποιείται, τη δομή της, τον βαθμό πολυπλοκότητας της τεχνολογίας του εν
λόγω εξοπλισμού πλοίων και τον μαζικό ή εν σειρά χαρακτήρα της παραγωγικής
διαδικασίας.
11.         Ο οργανισμός αξιολόγησης της
συμμόρφωσης διαθέτει τα αναγκαία μέσα για την εκτέλεση των τεχνικών και
διοικητικών καθηκόντων που συνδέονται με τις δραστηριότητες αξιολόγησης της
συμμόρφωσης και έχει πρόσβαση σε όλο τον αναγκαίο εξοπλισμό ή εγκαταστάσεις.
12.         Το προσωπικό που είναι
αρμόδιο για τη διεξαγωγή των δραστηριοτήτων αξιολόγησης της συμμόρφωσης
διαθέτει:
α)      πλήρη τεχνική και επαγγελματική
κατάρτιση, η οποία καλύπτει όλα τα καθήκοντα αξιολόγησης της συμμόρφωσης για τα
οποία έχει κοινοποιηθεί ο οργανισμός αξιολόγησης της συμμόρφωσης·
β)      επαρκή γνώση των απαιτήσεων των
αξιολογήσεων που πρέπει να διενεργήσει και επαρκές κύρος για την εκτέλεση των
λειτουργιών αυτών·
γ)      κατάλληλες γνώσεις και κατανόηση των
απαιτήσεων, των εφαρμοστέων εναρμονισμένων προτύπων και της σχετικής ενωσιακής νομοθεσίας
εναρμόνισης και των κανονισμών εφαρμογής της·
δ)      την απαιτούμενη ικανότητα να καταρτίζει
τα πιστοποιητικά, τα πρακτικά και τις εκθέσεις που αποδεικνύουν τη διεξαγωγή
των αξιολογήσεων.
13.         Η αμεροληψία του οργανισμού
αξιολόγησης της συμμόρφωσης, των διευθυντικών στελεχών του και του
προσωπικού αξιολόγησης είναι εγγυημένη.
14.         Οι αμοιβές των διευθυντικών
στελεχών και του προσωπικού αξιολόγησης ενός οργανισμού αξιολόγησης της
συμμόρφωσης δεν εξαρτώνται από τον αριθμό των αξιολογήσεων που διενεργούνται ή
από τα αποτελέσματα των αξιολογήσεων αυτών.
15.         Ο οργανισμός αξιολόγησης της
συμμόρφωσης συνάπτει ασφάλεια αστικής ευθύνης, εάν η ευθύνη αυτή δεν
καλύπτεται από το κράτος βάσει του εθνικού δικαίου ή εάν η αξιολόγηση
της συμμόρφωσης δεν πραγματοποιείται υπό την άμεση ευθύνη του κράτους
μέλους.
16.         Το προσωπικό του οργανισμού
αξιολόγησης της συμμόρφωσης δεσμεύεται να τηρεί το επαγγελματικό απόρρητο
για κάθε πληροφορία που περιέρχεται σε γνώση του κατά την εκτέλεση των
καθηκόντων του σύμφωνα με την παρούσα οδηγία ή οποιαδήποτε εκτελεστική διάταξη
του εθνικού δικαίου, εξαιρουμένης της σχέσης με τις αρμόδιες αρχές του κράτους
μέλους στο οποίο διεξάγονται οι δραστηριότητες του οργανισμού. Τα δικαιώματα
κυριότητας προστατεύονται.
17.         Ο οργανισμός αξιολόγησης της
συμμόρφωσης συμμετέχει στις σχετικές δραστηριότητες τυποποίησης και στις
δραστηριότητες της ομάδας συντονισμού των κοινοποιημένων οργανισμών, η
οποία έχει συσταθεί δυνάμει της σχετικής κοινοτικής νομοθεσίας
εναρμόνισης, ή εξασφαλίζει ότι το προσωπικό αξιολόγησης ενημερώνεται για
τις δραστηριότητες αυτές, και εφαρμόζει ως γενικές οδηγίες τις
διοικητικές αποφάσεις και τα έγγραφα που είναι το αποτέλεσμα των εργασιών
της εν λόγω ομάδας.
18.         Ο οργανισμός αξιολόγησης της
συμμόρφωσης πληροί τις απαιτήσεις του προτύπου EN4011 (ISO Οδηγός 65),
19.         Ο οργανισμός αξιολόγησης της
συμμόρφωσης διασφαλίζει ότι τα εργαστήρια δοκιμών που χρησιμοποιούνται για
σκοπούς αξιολόγησης της συμμόρφωσης πληρούν τις απαιτήσεις του προτύπου
EN17025.
ΠΑΡΑΡΤΗΜΑ IV 
Διαδικασία κοινοποίησης
1.           Αίτηση κοινοποίησης
1.1.        Κάθε οργανισμός αξιολόγησης
της συμμόρφωσης υποβάλλει αίτηση κοινοποίησης στην κοινοποιούσα αρχή του
κράτους μέλους στο οποίο είναι εγκατεστημένος.
1.2.        Η αίτηση συνοδεύεται από
περιγραφή των δραστηριοτήτων αξιολόγησης της συμμόρφωσης, της ενότητας ή των
ενοτήτων αξιολόγησης της συμμόρφωσης και του εξοπλισμού πλοίων για τον οποίο ο
οργανισμός ισχυρίζεται ότι διαθέτει την απαιτούμενη επάρκεια, καθώς και από
πιστοποιητικό διαπίστευσης, αν υπάρχει, το οποίο εκδόθηκε από εθνικό οργανισμό
διαπίστευσης, με το οποίο πιστοποιείται ότι ο οργανισμός αξιολόγησης της
συμμόρφωσης πληροί τις απαιτήσεις του παραρτήματος IIΙ της παρούσας οδηγίας.
1.3.        Αν ο οργανισμός αξιολόγησης
της συμμόρφωσης δεν μπορεί να προσκομίσει πιστοποιητικό διαπίστευσης,
τότε παρέχει στην κοινοποιούσα αρχή όλη την τεκμηρίωση που είναι
αναγκαία για την επαλήθευση, αναγνώριση και τακτική παρακολούθηση της
συμμόρφωσής του με τις απαιτήσεις του παραρτήματος III.
2.           Διαδικασία κοινοποίησης
2.1.        Οι κοινοποιούσες αρχές μπορούν
να κοινοποιούν μόνο τους οργανισμούς αξιολόγησης της συμμόρφωσης που πληρούν
τις απαιτήσεις του παραρτήματος III.
2.2.        Γνωστοποιούν τους οργανισμούς
αξιολόγησης της συμμόρφωσης στην Επιτροπή και στα άλλα κράτη μέλη μέσω του
ηλεκτρονικού μέσου κοινοποίησης που έχει δημιουργήσει και διαχειρίζεται η
Επιτροπή.
2.3.        Στην κοινοποίηση
περιλαμβάνονται όλα τα στοιχεία για τις δραστηριότητες αξιολόγησης της
συμμόρφωσης, την ενότητα ή τις ενότητες αξιολόγησης της συμμόρφωσης και
σχετικό εξοπλισμό πλοίων, και το σχετικο πιστοποιητικό επάρκειας.
2.4.        Όταν η κοινοποίηση δεν
βασίζεται στο πιστοποιητικό διαπίστευσης που αναφέρεται στο άρθρο 1, η
κοινοποιούσα αρχή παρέχει στην Επιτροπή και τα άλλα κράτη μέλη τεκμηρίωση που
πιστοποιεί την επάρκεια του οργανισμού αξιολόγησης της συμμόρφωσης και τις
υφιστάμενες ρυθμίσεις προκειμένου να εξασφαλισθεί ότι ο οργανισμός ελέγχεται
τακτικά και συνεχίζει να πληροί τις απαιτήσεις του παραρτήματος III της
παρούσας οδηγίας.
2.5.        Ο εν λόγω οργανισμός μπορεί να
εκτελεί τις δραστηριότητες κοινοποιημένου οργανισμού μόνον εφόσον δεν έχει
διατυπωθεί ένσταση από την Επιτροπή και τα άλλα κράτη μέλη εντός δύο εβδομάδων
από την κοινοποίηση εάν χρησιμοποιείται πιστοποιητικό διαπίστευσης ή εντός δύο
μηνών από την κοινοποίηση εάν δεν χρησιμοποιείται διαπίστευση.
2.6.        Μόνο ένας τέτοιος οργανισμός
θεωρείται κοινοποιημένος για τους σκοπούς της παρούσας οδηγίας.
2.7.        Η Επιτροπή και τα άλλα κράτη
μέλη ενημερώνονται για τυχόν επακόλουθες αλλαγές στην κοινοποίηση.
3.           Αριθμοί μητρώου και
κατάλογοι κοινοποιημένων οργανισμών
3.1.        Η Επιτροπή χορηγεί στους
κοινοποιημένους οργανισμούς αριθμό μητρώου.
3.2.        Χορηγεί έναν και μόνο αριθμό
τέτοιου είδους ακόμη και αν ο κοινοποιημένος οργανισμός αναγνωρίζεται ως
κοινοποιημένος βάσει πολλών πράξεων της ΕΕ.
3.3.        Η Επιτροπή δημοσιοποιεί τον
κατάλογο των κοινοποιημένων οργανισμών δυνάμει της παρούσας οδηγίας, συμπεριλαμβανομένων
των αριθμών μητρώου που τους έχουν χορηγηθεί και των δραστηριοτήτων για τις
οποίες έχουν κοινοποιηθεί.
3.4.        Η Επιτροπή μεριμνά για την
επικαιροποίηση του καταλόγου αυτού.
ΠΑΡΑΡΤΗΜΑ V
Απαιτήσεις που πρέπει να πληρούν οι κοινοποιούσες αρχές
1.           Οι κοινοποιούσες αρχές
συγκροτούνται κατά τρόπο που δεν συνεπάγεται σύγκρουση συμφερόντων με τους
οργανισμούς αξιολόγησης της συμμόρφωσης.
2.           Οι κοινοποιούσες αρχές
οργανώνονται και λειτουργούν κατά τρόπον ώστε να διασφαλίζεται η
αντικειμενικότητα και η αμεροληψία των δραστηριοτήτων τους.
3.           Οι κοινοποιούσες αρχές
οργανώνονται κατά τρόπον ώστε κάθε απόφαση που αφορά την κοινοποίηση του
οργανισμού αξιολόγησης της συμμόρφωσης να λαμβάνεται από τα αρμόδια πρόσωπα που
είναι άλλα από τα πρόσωπα που διεξήγαγαν την αξιολόγηση.
4.           Οι κοινοποιούσες αρχές δεν
προσφέρουν ούτε παρέχουν δραστηριότητες που εκτελούνται από τους οργανισμούς
αξιολόγησης της συμμόρφωσης, ούτε παρέχουν συμβουλευτικές υπηρεσίες σε εμπορική
ή ανταγωνιστική βάση.
5.           Οι κοινοποιούσες αρχές
εξασφαλίζουν την εμπιστευτικότητα των πληροφοριών που λαμβάνουν.
6.           Οι κοινοποιούσες αρχές
διαθέτουν επαρκή αριθμό αρμόδιου προσωπικού για τη σωστή εκτέλεση των
καθηκόντων τους.
[1]               Πρβλ.COM (1995) 269 τελικό
[2]               ΕΕ L 46 της 17.2.1997, σ. 25. 
[3]               ΕΕ L 218 της 13.8.2008, σ. 30.
[4]               ΕΕ L 218 της 13.8.2008, σ. 82.
[5]               Υπενθυμίζεται ότι, όπως αναφέρεται στην αιτιολογική
σκέψη 17, ο Ευρωπαϊκός Οργανισμός Ασφάλειας της Ναυσιπλοΐας επικουρεί την
Επιτροπή για την εφαρμογή της οδηγίας και κατά την εκτέλεση των καθηκόντων που
της έχουν ανατεθεί.
[6]               ΕΕ C, σ..
[7]               ΕΕ C, σ..
[8]               ΕΕ L 46 της 17.2.1997, σ.25. 
[9]               ΕΕ L 218 της 13.8.2008, σ.82.
[10]               ΕΕ L 55 της 28.2.2011, σ.13.
[11]               ΕΕ L 218 της 13.8.2008, σ.30.
[12]               ΕΕ L 324 της 29.11.2002, σ.1.
[13]               EE L 204 της 21.7.1998, σ.37.
[14]               ΕΕ L 131 της 28.5.2009, σ.57.
[15]             ΕΕ L 324 της 29.11.2002, σ.1.